
INTRODUCEREA TRADUCĂTORULUI 


Ceea ce înțeleptul ierarh cărturar spunea demult de- 
spre folosul citirii cărţilor în limba maternă -— făcând ana- 
logie cu banii care circulă peste tot — reprezintă un adevăr 
verificat de milenii. Pornind de aici, putem afirma că circu- 
laţia cărţilor, prin traduceri, în spaţii geografice diferite se 
leagă strict de însuşi rostul scrierii lor. Astfel, nu e de mi- 
rare că lucrări celebre sunt cunoscute pe toate meridianele 
lumii, oferind elemente luminoase care se regăsesc în mor- 
fologia spirituală a multor popoare. Cu atât mai mult, atunci 
când este vorba despre cărţi de factură religioasă sau care, 
în orice caz, răspund unor cerinţe interioare sădite ontologic 
în fiecare om. 

Pe acest ultim făgaş se încadrează şi cartea de față a Ar- 
himandritului Dionisios Anthopoulos. Prin traducerea în 
limba română, ea iese din circuitul strict al Greciei — ţară 
soră întru dreapta credinţă — şi se oferă unui spaţiu geo- 
grafic şi spiritual nou, acela al poporului român iubitor de 
sfinți. Ea ne face cunoscut un sfânt contemporan, zămislit 
pe un alt tărâm -— slav, de astă dată —, şi anume pe Sfântul 
Luca Doctorul, Arhiepiscopul Simferopolului, plecat la 
Domnul în 1961. 

Mânat din urmă de baioneta unui regim ateu, celebrul 
medic chirurg şi sfânt arhiereu rus a împrăștiat iubire pe o 
arie geografică de multe mii de kilometri pătraţi. Astăzi, 
el face acelaşi lucru sub o altă formă, deplin. Intervine de- 
seori în viaţa multor oameni care nu au auzit absolut ni- 
mic despre el. Cu mult mai mult se întâmplă acest lucru 

acolo unde o iconiţă sau o carte despre viaţa şi pătimirile lui 
arată că este deja cunoscut. Locul acela este marcat de spe- 
ranţa că Sfântul poate să mai intervină o dată... Şi el nu 
întârzie să răspundă, pentru că este Sfântul iubirii jert- 
felnice faţă de toți, şi în special faţă de cei aflaţi în sufe- 
rinţă. Paginile cărţii vor descoperi cititorilor toată splendoa- 
rea dăruirii sale, care ne face să vorbim, prin parafrazare, 
de „sfinţi fără frontiere”. 

Cartea de faţă mi-a atras atenţia din mai multe mo- 
tive. Mai întâi, pentru marele exemplu de sfinţenie, răbdare 
şi dragoste oferit de Sfântul Luca Doctorul. Apoi, pentru că 
viaţa lui este expusă echilibrat, într-o manieră destul de con- 
centrată, fără să fie scăpat din vedere însă nici un amănunt 
care i-ar fi putut afecta biografia. În al treilea rând, pentru 
că prezintă, la sfârşit, o serie de minuni făcute recent de 
Sfântul în regiunea Veria din Grecia. Este vorba despre lu- 
cruri concrete şi verificabile — dacă luăm în calcul faptul că 
încă mai sunt oameni care s-ar putea îndoi de veridicitatea 
celor istorisite. De asemenea, traducerea aceasta se doreşte 
a fi încă o fructificare a şederii mele în Grecia, ca docto- 
rand la Facultatea de Teologie din Tesalonic, şi ca preot slu- 
jitor în cadrul Mitropoliei Veriei, Nausei şi Kampaniei, sub 
călăuzirea părintească a Înaltpreasfinţitului Mitropolit Pan- 
teleimon, menţionat de mai multe ori în paginile acestei cărţi. 

Sunt încredinţat de ceea ce autorul ei, Preacuviosul Ar- 
himandrit Dionisios Anthopoulos, mi-a zis de mai multe ori: 
cele expuse aici sunt doar câteva dintre minunile adunate de 
Sfinţia Sa, iar cele adunate reprezintă doar o parte din minu- 
nile pe care Sfântul le-a făcut cu cei care-i invocă ajutorul. 

Sper ca numărul celor ajutaţi de Sfântul Luca Doctorul 
să crească permanent, peste tot în lume. ÎL rog din adâncul 
inimii să-i binecuvânteze şi să-i inspire pe toţi cei care sunt 
chemaţi la cele două slujiri onorate de el într-un mod sublim 
— preoţia şi medicina — şi, de asemenea, să fie liman de scă- 
pare tuturor celor suferinzi, iubiţilor lui fraţi şi surori întru 
Domnul. 


„Povesteşte ce a făcut Sfântul pentru tine...” 


Adresez mulţumiri călduroase celor care au făcut posi- 
bilă publicarea acestei cărţi în România. Îl am în vedere mai 
întâi pe Înaltpreasfinţitul Mitropolit Panteleimon al Veriei, 
Nausei şi Kampaniei, precum şi pe Preacuviosul Arhiman- 
drit Panteleimon Korfiotakis, Starețul Mănăstirii Panaghia 
Dovra, pentru permisiunea de a traduce şi publica lucrarea 
de faţă în limba română. Îl adaug şi pe distinsul ei autor, 
Preacuviosul Arhimandrit Dionisios Anthopoulos, care a ofe- 
rit cititorilor o carte de suflet foarte apreciată şi căutată în 
Grecia. Nu mă îndoiesc de faptul că şi la noi va avea acelaşi 
ecou. 

Îi mulțumesc, de asemenea, Înaltpreasfinţitului Părinte 
Teofan, Mitropolitul Moldovei şi Bucovinei, pentru binecuvân- 
tarea dată de a publica această carte la Editura DOXOLOGIA. 
Nu în ultimul rând, îmi exprim recunoştinţa faţă de condu- 
cerea şi comitetul de redacţie al instituţiei menţionate, care 
şi-a adăugat încă un mijlocitor sfânt în faţa Domnului, prin 
popularizarea vieţii lui. Tuturor cititorilor, un gând de dra- 
goste inspirat din preaplinul Sfântului Luca Doctorul. 


Pr. Petru SIDOREAC 

Sfântul Luca, Arhiepiscop de Simferopol şi Crimeea. 
Icoană modernă în stil rusesc. Alături, ocrotitorii săi, 
Sfinţii Doctori fără de arginţi 


PROLOG 


În urmă cu aproximativ un an de zile am avut bine- 
cuvântarea de a primi la Sfânta Mitropolie a Veriei, Nausei 
şi Kampaniei, precum şi la Sfânta Mănăstire Panaghia Dovra 
un mic fragment din moaştele Sfântului Luca Doctorul, Ar- 
hiepiscopul Simferopolului, dăruit de Înaltpreasfinţitul Lazăr, 
Mitropolitul Simferopolului şi Crimeii. Prezenţa acestui te- 
zaur preţios, dar şi strădania de a construi o biserică în cin- 
stea noului Sfânt al Bisericii noastre, începând din luna iu- 
nie a anului 2005, când a fost pusă piatra de temelie în in- 
cinta Sfintei Mănăstiri Panaghia Dovra, în prezenţa succe- 
sorului Sfântului, a Înaltpreasfinţitului Mitropolit Lazăr al 
Simferopolului şi Crimeii, au făcut ca Sfântul Luca să fie 
foarte cunoscut în regiunea noastră. 

În ultimul an, nenumărați fraţi de-ai noştri i-au solici- 
tat ajutorul şi mijlocirea în faţa lui Dumnezeu pentru rezol- 
varea problemelor lor şi dintre cei care s-au rugat la Sfân- 
tul Luca mulţi au simţit cum harul lui îi cercetează şi li se 
tămăduiesc bolile. Unii dintre aceşti fraţi ai noştri, dorind 
să-şi exprime recunoştinţa faţă de Sfântul, au mărturisit mo- 
nahilor Mănăstirii Panaghia Dovra minunile pe care le-a 
făcut Sfântul Luca lor, personal, sau unor rude. 

Părintele Arhimandrit Dionisios Anthopoulos, viețuitor 
al Mănăstirii Panaghia Dovra şi cleric al Mitropoliei Veriei, 
Nausei şi Kampaniei, a fost însărcinat să consemneze unele 
din aceste minuni, pentru ca lucrurile minunate pe care le 


* Prolog la ediţia în limba greacă, 2005. 

face şi în zilele noastre Dumnezeu prin sfinţii Săi să fie cu- 
noscute şi să constituie un sprijin pentru monahii noştri, 
care, prin intermediul lor, vor afla despre Sfântul Luca Doc- 
torul, Arhiepiscopul Simferopolului, şi vor slăvi pe Dumnezeu 
şi pe filantropul nostru sfânt. 

Considerând că în felul acesta nu punem sub obroc te- 
zaurul pe care Dumnezeu l-a dăruit mănăstirii noastre, dar 
şi lumii întregi — şi mă refer la sfintele moaşte ale Sfân- 
tului Luca Făcătorul de minuni —, ci povestim şi noi, prin 
intermediul relatărilor fraţilor noştri, toate câte le-a făcut 
Dumnezeu prin Sfântul Său, felicit pe Părintele Dionisios 
pentru strădania sa şi invoc rugăciunile Sfântului pentru 
toţi cei care aleargă la el şi îi cer ajutorul. 


+ PANTELEIMON, 
Mitropolitul Veriei, Nausei şi Kampaniei 

SCURTĂ INTRODUCERE 


În urmă cu câteva luni, Înaltpreasfinţitul Mitropolit 
Panteleimon al Veriei, Nausei şi Kampaniei mi-a încre- 
dinţat ascultarea de a realiza o colecţie a minunilor făcute în 
regiunea noastră de Sfântul Luca Doctorul, Arhiepiscopul 
Simferopolului. Această lucrare, chiar dacă la o primă pri- 
vire pare simplă, ascunde multe dificultăţi legate de parti- 
cularităţile şi aspectul unic al fiecărei minuni în parte în- 
tâlnite de cel însărcinat cu adunarea lor. 

Cum să înţelegi planurile lui Dumnezeu? Cum să abor- 
dezi îndureratul şi în cele din urmă mângâiatul suflet uman? 
Cum să măsori durerea, agonia, recunoştinţa? Cum să te 
apropii de taina relaţiei unice dintre Dumnezeu şi om, din- 
tre Creator şi creatură, dintre Tată şi fiu, taină ce este, pen- 
tru fiecare, unică şi irepetabilă, precum unic şi irepetabil 
este orice suflet omenesc, ca şi grija lui Dumnezeu pentru 
mântuirea lui? Şi să reuşeşti să transpui toate acestea pe o 
foaie de hârtie, din care lipseşte atmosfera creată prin poves- 
tirea directă a celui ajutorat, dar şi admiraţia auditoriului 
în faţa măreţiilor lui Dumnezeu! 

Luând în considerare dificultatea acestei acţiuni, mărtu- 
risesc că ocoleam sau, mai degrabă, amânam începerea lu- 
crului. Nu eram sigur că voi fi în stare să reuşesc şi, din pă- 
cate, puţina mea credinţă nu-mi permitea să mă încredin- 
țez total purtării de grijă şi luminării harului lui Dumnezeu. 
Până când Sfântul, ale cărui minuni făceau obiectul ascultării 
mele, m-a scos din această situaţie delicată. M-a învrednicit 

să intru şi eu în marea familie a „beneficiarilor” ajutorului 
său, mai ales că şi în familia mea a făcut o mare minune, 
despre care veţi citi mai târziu. În felul acesta, am devenit şi 
eu părtaş tuturor acestor simţăminte, necunoscute mie până 
atunci sau, în orice caz, pe care nu le-aş fi trăit poate nicio- 
dată atât de intens, şi toate îndoielile menţionate s-au dimi- 
nuat, fără ca, mărturisesc, să dispară întru totul. Cauza era 
faptul că mă consideram şi încă mă mai consider nevrednic 
să „administrez” acţiunile minunate ale unui atât de mare 
sfânt contemporan, ale unui om care a suferit orice din dra- 
goste faţă de Hristos şi care, el însuşi, a ajuns un izvor de 
dragoste, de „apă vie”, după cum spune Evanghelia. Ce le- 
gătură poate fi între mine şi un asemenea uriaş al credin- 
ței? De altfel, ar fi o impietate ca o carte în care se vorbeşte 
despre un sfânt atât de smerit să fie întinată de mândria 
mascată a cuiva. 

În cele din urmă, cu toate dubiile şi ezitările mele, am ac- 
ceptat — din ascultare — nu numai să adun minunile pe care 
le-a făcut Sfântul Luca în regiunea noastră, ci şi să le ane- 
xez la o carte scrisă în cinstea lui. Sper doar să nu apar ca un 
novice şi îl rog pe Sfântul să-mi treacă cu vederea lipsurile 
şi, în general, nevrednicia mea, să-mi lumineze mintea şi să 
binecuvânteze această strădanie, care nu este a mea, ci a Sfin- 
tei Mănăstiri Panaghia Dovra, pe care scrierea mea stângace 
o va reprezenta. 

Rugaţi-vă şi dumneavoastră, fraţii mei iubitori de sfinți, 
pelerini evlavioşi la sfintele moaşte ale celui între sfinți 
Părintelui nostru Luca, Arhiepiscopul Simferopolului, Făcă- 
torul de minuni şi Doctorul fără de arginţi, care sunt adăpos- 
tite în această mănăstire, ca să-mi dăruiască Dumnezeu şi 
Sfântul Său putere şi iluminare pentru a duce la bun sfâr- 
şit ascultarea mea. 

Mă rog şi eu sau, mai degrabă vreau să sper că Dum- 
nezeu îmi va împărtăşi agonia şi Se va îngriji, în felul în 
care doar El cunoaşte, ca în cele din urmă această carte, 

oricât de deficitară şi rău scrisă ar fi ea, să le folosească du- 
hovniceşte tuturor celor care o vor citi cu atenţie. 

Sfântul Luca, prin viaţa şi minunile sale, să vorbească 
inimilor noastre, ale tuturor... 


Sfânta Mănăstire Panaghia Dovra, 
toamna anului 2005, 
Arhimandrit Dionisios ANTHOPOULOS 

Sfântul Luca Doctorul într-o icoană modern 


VIAŢA SFÂNTULUI LUCA 


Luca Doctorul este un sfânt contemporan. S-a născut în 
Crimeea, care pe atunci ţinea de Imperiul Rus (astăzi apar- 
ţine Ucrainei), în oraşul Kerci, pe data de 14/27 aprilie 1877. 
Numele său de mirean era Valentin Feliks Voino-laseneţki. 
Era unul dintre cei cinci copii pe care i-au avut părinţii săi. 
Tatăl, Feliks, era romano-catolic, bărbat cu inimă bună şi 
evlavios. Mama, Maria, era ortodoxă, femeie credincioasă, cu 
multă dragoste pentru cei aflaţi în suferinţă. li compătimea 
în special pe deţinuţi şi, cu toate că nu erau bogaţi, se îngri- 
jea să trimită zilnic în închisori, şi oriunde era nevoie, dife- 
rite alimente. 

Pe la sfârşitul anilor 1880, familia lui Valentin s-a mu- 
tat la Kiev, oraş vestit nu numai pentru că a fost prima ca- 
pitală istorică a ruşilor, ci şi pentru marea şi sfânta mănăs- 
tire Lavra Kievului!. Stabilirea familiei laseneţki în acest 
oraş a jucat un rol hotărâtor în formarea personalităţii lui 
Valentin şi mai apoi în evoluţia sa. Micuţul Valentin petrecea 
ore în şir cercetând toate bisericile din oraş, şi în special Mă- 
năstirea Lavra, care a dat până în zilele noastre peste o sută 
de sfinţi, la ale căror sfinte moaşte se închinau mii de pele- 
rini credincioşi veniţi din toată Rusia. Ochii săi de copil nu se 
mai săturau să privească feţele acestor credincioşi creştini 
care, cu evlavia rusească specifică, îi păreau nu oameni, ci mai 
degrabă îngeri pământeşti, ce-L slăvesc zi şi noapte pe Prea- 
bunul Dumnezeu. Le privea feţele în timpul rugăciunii, me- 
taniile până la pământ, observa cum stăteau în picioare cu 


1 Pecerska Lavra (n.tr.). 

orele, felul evlavios în care sărutau sfintele icoane şi, în 
general, fiecare manifestare a credinţei lor autentice. Cu 
simţirea onestă a inimii sale de copil, recunoştea pe feţele 
lor sfinţenia vieţii şi frumuseţea virtuţilor. Vedea însă la ei 
şi semnele nefericirii omeneşti, ale durerii şi ale sărăciei, 
care îi umpleau de mâhnire inima gingaşă şi plină de com- 
pasiune. Deci a început încet-încet să picteze cu multă înde- 
mânare aceste chipuri ale oamenilor „extralumeşti”, sau 
mai bine zis „supralumeşti”, atât de respectabile şi de iu- 
bite pentru el. Avea un talent atât de mare la pictură, încât 
în scurt timp a obţinut locul întâi la un concurs al Acade- 
miei de Arte. . 

Pictura nu era însă unicul lui dar. În paralel cu stu- 
diile, cerceta cu un zel deosebit Sfânta Scriptură. Ochii i se 
aplecau zilnic, ore în şir, asupra textelor sfinte, din care 
scotea „apa vieţii veşnice”. Îl impresionau foarte multe pa- 
saje în Biblie şi le sublinia cu cerneală roşie, pentru a le 
găsi mai uşor. La acea vârstă fragedă, când evlavia înce- 
pea să-şi facă simțită prezenţa cu putere în sufletul său, a 
citit un pasaj din Evanghelia după Matei, care l-a mişcat 
profund. Era următorul text: „Şi văzând mulțimile, 1 s-a 
făcut milă de ele că erau necăjite şi rătăcite ca nişte oi care 
n-au păstor. Atunci a zis ucenicilor Lui: Secerişul e mult, 
dar lucrătorii sunt puţini. Rugaţi, deci, pe Domnul seceri- 
şului, ca să scoată lucrători la secerişul Său” (Matei 9, 36-38). 
Inima sa a tresăltat la cuvintele Domnului şi, fără să-şi dea 
seama, a zis, ca pentru sine: „O, Doamne, îţi lipsesc lucră- 
torii!?”. Mai târziu, va considera întâmplarea drept prima 
chemare a Domnului de a deveni şi el lucrător la seceriş. 

Dar, pentru moment, nu se gândea la asta. Gândurile 
sale de viitor se îndreptau spre om. Bunii lui părinţi, şi în 
special mama sa, i-au transmis o dragoste imensă faţă de 
semeni. Astfel Valentin, pentru a-şi pune viaţa în slujba 
aproapelui — mai ales a săracului —, plănuia să devină învă- 
ţător sau asistent medical de ţară, acolo unde cu adevărat 
ar fi fost nevoie de el. Câţiva prieteni care îi cunoşteau do- 
rinţa ascunsă din suflet l-au sfătuit însă că ar putea oferi 
mai mult dacă ar practica meseria de doctor. 

Într-adevăr, Valentin a fost admis la facultate, unde, în 
scurt timp, i-a impresionat pe toţi cu rezultatele sale, inclu- 
siv pe profesori. Îl interesa mult anatomia. Studia cu serio- 
zitate corpul uman şi făcea schiţe amănunțite ale părţilor lui 
şi ale oaselor. Faptul că ani de-a rândul a desenat corpul 
uman l-a ajutat ulterior foarte mult în meseria aleasă. Co- 
legii de facultate i-au spus că într-o bună zi va ajunge pro- 
fesor de anatomie. După douăzeci de ani va deveni, într-ade- 
văr, profesor de anatomie topografică şi de chirurgie. 

La examenele de licenţă a avut rezultate excepţionale, şi 
nu doar prietenii, ci şi profesorii i-au propus să continue stu- 
diile, pentru a-şi asigura o carieră strălucită. Aşa ceva însă 
era departe de visul lui. În interiorul sufletului său răsuna 
zilnic, ca un dangăt de clopot, dorul de a-l sluji pe fratele 
aflat în suferinţă. Nu-l interesau catedrele universitare, ci 
cabinetul sărăcăcios dintr-un sat, unde putea să-şi ofere ser- 
viciile pentru alinarea aproapelui lipsit şi îndurerat. 

Prima ocazie de a-şi realiza visul şi de a se debarasa de 
planurile vanitoase propuse de ceilalţi i s-a oferit în primă- 
vara anului 1904, când în Orientul Îndepărtat se dezlănţuia 
războiul ruso-japonez, cu urmări distrugătoare pentru ţara 
sa. Valentin a plecat pe front pe 30 martie 1904 şi, în cele 
din urmă, s-a stabilit în oraşul Cita, unde a lucrat ca chirurg 
la spitalul militar. Opera încontinuu, realizând intervenţii 
chirurgicale de la cele mai simple până la cele mai dificile şi 
complicate. Cu ajutorul lui Dumnezeu, după cum accentua 
mereu, intervenţiile lui aveau un succes nemaipomenit şi, 
în scurt timp, a ajuns renumit pentru cunoştinţele sale me- 
dicale şi marea experienţă în chirurgie. 

La acelaşi spital lucra ca asistentă medicală şi Ana Vasi- 
lievna, pe care colegii şi pacienţii o strigau „sfânta asistentă”. 
Şi nu pe nedrept, căci se evidenția dintre toţi nu atât prin 
frumuseţe, cât mai ales prin deosebita ei bunătate, politeţe şi 
blândeţe. Înfăţişarea smerită a acestei tinere a atras atenţia 
chirurgului, care vedea în ea soţia potrivită pe care dorea să 
o aibă lângă el. Astfel, la scurt timp, bunul Valentin s-a că- 
sătorit cu buna Ană, pentru ca împreună să întemeieze o fa- 
milie bună şi binecuvântată. 

Valentin (al doilea, la dreapta, în ultimul rând), 
cu personalul spitalului militar, în oraşul Cita, anul 1904 


Valentin (stânga), în timpul unei intervenţii chirurgicale 


Ana Vasilievna, infirmieră, 
soţia lui Valentin, în uniforma Crucii Roşii 

Nu mult după aceea, a fost numit doctor în oraşelul 
Ardatov şi mai apoi la spitalul din Verhni Liubaz. Acolo Va- 
lentin şi Ana au locuit destul timp şi au dat naştere primi- 
lor doi copii — Mihail (1907) şi Elena (1908). În acest răstimp, 
Valentin a căpătat faima de chirurg excepţional. Toţi doreau 
să fie operaţi de el, şi astfel a ajuns să lucreze de la nouă di- 
mineaţa până seara, consultând totodată mulţi pacienţi în 
cabinetele ambulatoriului. Nu lua în calcul oboseala şi exte- 
nuarea fizică provocate, firesc, de atâtea ore de activitate 
intensă. La el avea întâietate datoria faţă de fraţii aflaţi în 
suferinţă, în persoana cărora nu vedea nici o deosebire de sex 
sau de origine, neam sau religie, bogăţie sau sărăcie, ci nu- 
mai pe lisus Hristos Însuşi. Răsunau înăuntrul său cuvintele 
Aceluia Care a zis: „Dacă aţi făcut unuia dintre fraţii Mei 
prea mici, Mie Mi-aţi făcut” (Matei 25, 40). Era imposibil 
pentru acest om al dragostei să ignore cuvintele divine. Pen- 
tru el, Evanghelia nu era doar literă, ci un mod de viaţă 
prin excelenţă. 

Superiorii lui din regiune l-au transferat la spitalul pe- 
riferic din oraşul Fatez, iar în 1909 a plecat la Moscova. 
Acolo a ucenicit la clinica de chirurgie a profesorului Diako- 
nov. Valentin s-a dăruit cu entuziasm cercetării medicale, 
concentrându-şi strădaniile asupra noilor tehnici de aneste- 
ziere, care puteau face mai suportabilă durerea pacienţilor şi 
mai uşoară munca medicilor. În paralel cu munca de cerce- 
tare, a lucrat şi în spitalul raional din satul Romanovka. 
Din datele oficiale păstrate aflăm că, în perioada cât a lu- 
crat acolo Valentin, numărul bolnavilor care veneau la cabi- 
netele ambulatorii ale spitalului a ajuns la 31.640 pe an. 
EI însuşi a efectuat peste trei sute de intervenţii chirur- 
gicale în acest interval, în condiţii aproape rudimentare. 
Înainte de a pleca din Romanovka, i s-a născut al treilea co- 
pil, Alioşa. 

După un an şi jumătate, s-a mutat din nou lângă Mos- 
cova, în oraşul Pereslavl-Zalesski, unde a preluat respon- 
sabilităţile de medic-şef şi chirurg, lucrând în acelaşi ritm 
extenuant. 

Medicul Valentin Voino-laseneţki, la începutul anului 1910 

Între timp, în 1914, a izbucnit Marele Război, adică 
Primul Război Mondial, în a cărui vâltoare a fost atras 
aproape imediat şi Imperiul Rus. Ţara lui Valentin lupta pe 
trei fronturi concomitent. În nord, cu Germania Kaiserului, 
în sud-vest, cu Austro-Ungaria Habsburgilor, şi în sud, cu 
Imperiul Otoman al Sultanului. Pierderile de vieţi omeneşti 
erau imense, nu numai pe front, ci şi în restul ţării. Războ- 
iul presupunea costuri uriaşe, iar ele, la rândul lor, creşte- 
rea impozitelor, sărăcie, foamete, boli... 

În acele vremuri grele (1915-1916), Valentin a fost soli- 
citat să conducă şi un spital militar, unde s-a pus în slujba 
soldaţilor răniţi. Intervenţiile chirurgicale, chiar şi cele mai 
complicate, reuşeau întotdeauna. S-a evidenţiat în mod spe- 
cial în operaţiile la ochi şi mulţi erau bolnavii care îşi recă- 
pătau vederea prin mâinile binecuvântate ale excepţiona- 
lului medic. 

În 1916, Valentin şi-a susţinut doctoratul pe un subiect 
legat de anestezia locală, entuziasmându-i pe profesori. Cu 
puţin timp înainte de a pleca din Pereslavl-Zalesski, i-a ve- 
nit ideea să descrie experienţele din activitatea sa de chi- 
rurg într-o carte, pe care să o intituleze Studii de chirurgia 
infecțiilor purulente. Imediat după ce a început să lucreze 
la ea -— la finalizarea prologului — a trăit o experienţă ciu- 
dată, al cărei sens l-a înţeles abia după mulţi ani. L-a stră- 
fulgerat gândul că, după ce va termina cartea, o va semna 
cu nume de episcop. A fost surprins, din moment ce nicio- 
dată nu i-a trecut prin minte să devină preot, şi cu atât 
mai puţin episcop. Însă, după cum a mărturisit el însuşi 
mai târziu, „cele pe care nu le cunoaştem noi despre noi 
înşine le ştie Domnul Atotştiitorul de când suntem în pân- 
tecele maicii noastre”. 

Între timp, familia lui Valentin şi a Anei s-a mărit cu 
încă un copil. Un băieţel care a primit numele tatălui său, 
Valentin. Se pare că era ultima bucurie pe care o trăiau îm- 
preună... 

Nenorocirea a lovit-o mai întâi pe sora mai mare a Anei, 
care şi-a pierdut ultima fiică în Crimeea, din cauza unei 

forme galopante de tuberculoză. Mama îndurerată a cău- 
tat compasiune la „sfânta asistentă”, adică la sora ei Ana. 
Astfel, la începutul anului 1917, aceasta i-a vizitat, aducând 
printre bagaje şi un catastrofal — după cum se va dovedi mai 
târziu — „suvenir”: pătura de bumbac cu care o acoperea pe 
fiica ei bolnavă. Valentin a avertizat-o pe Ana că această pă- 
tură, cu toată valoaărea ei sentimentală pe care o are pen- 
tru sora sa, era periculoasă, întrucât putea fi infestată cu 
tuberculoză. Îndurerata lui soţie nu l-a ascultat. Din nefe- 
ricire, el a avut dreptate... Ana s-a molipsit şi, nu după mult 
timp, Valentin a observat primele simptome de tuberculoză. 
Starea sănătăţii ei s-a înrăutățit progresiv. Puterile o pără- 
seau, nu putea să-şi îndeplinească nici măcar îndatoririle 
casnice şi în scurt timp a căzut la pat. 

În acea iarnă, din cauza războiului şi a situaţiei poli- 
tice confuze din ţară, cele mai sărace pături sociale, în spe- 
cial mulțimile de muncitori din oraşe care trăiau în cele mai 
mizere condiţii, au căzut pradă foametei. Nemulțumirea ge- 
nerală era imensă şi tocmai ea a fost suportul pentru pro- 
clamarea revoluţiei şi a abolirii regimului țarist de către o 
mică, iniţial, organizaţie politică extremistă — comuniştii 
bolşevici. Aceştia au organizat greve de amploare şi lozinca 
lor de încetare imediată a războiului a găsit ecou în rân- 
dul maselor muncitoreşti. Politica internă era tulbure. La 
început, ţarul a fost nevoit să facă reforme, cedând puterea 
unor formaţiuni guvernamentale mai democratice, însă mai 
târziu a fost obligat să renunţe la tron. Pentru comuniştii 
bolşevici însă instituirea unei democraţii de tip occidental era 
la fel de nedorită, fiind considerată o piedică în împlinirea 
planurilor lor de obţinere şi păstrare a puterii. Astfel că s-au 
răsculat, în octombrie 1917, în Petersburg, capitala ţării, 
şi cu sprijinul răzvrătiţilor din armată şi din marină au des- 
fiinţat guvernul legal, condus de primul-ministru Kerenski, 
şi l-au înlocuit cu cel sovietic. După un val de violenţe şi te- 
roare, printre ale cărui victime s-au numărat toţi membrii 
familiei ţariste, au reuşit să-şi impună puterea în cea mai mare 
parte a ţării, chiar dacă erau încă în minoritate numerică 
(la alegerile din luna noiembrie a anului 1917, bolşevicii aveau 

doar 24,5% din voturi, spre deosebire de socialiştii moderați, 
care întruneau 48,5%, dintr-un total de 41.000.000 alegători, 
adică 80% din masa electorală). 

Germania — care îi găzduise, îi susținuse financiar şi chiar 
îi ajutase să se întoarcă în Rusia pe toţi teoreticienii şi con- 
ducătorii exilați ai bolşevicilor (în frunte cu Lenin) — dorea 
să recunoască diplomatic noul regim, cu care a şi semnat un 
pact (Brest-Litovsk) în condiţii împovărătoare pentru Rusia 
comunistă (ţara pierdea 1/3 din teritoriu, 1/4 din popu- 
laţie, 1/3 din terenurile cultivabile, 27% din venitul naţio- 
nal şi 50% din puterea industrială). În acest fel se achitau 
comuniştii faţă de Germania pentru „bunele servicii” şi „sus- 
ţinerea” ei în lupta pe care o duceau. 

Odată asigurată pacea, putea începe, în sfârşit, lucra- 
rea „înnoitoare” a noului regim, care însemna distrugerea 
treptată a tot ceea ce amintea de monarhie şi de guvernele 
democratice de tip occidental sau contribuise la sprijinirea 
lor. Astfel, în vâltoarea sângerosului război civil izbucnit 
între „Albi!” şi „Roşii”, guvernanţii bolşevici au trecut, în nu- 
mele poporului, la arestarea şi urmărirea în masă nu nu- 
mai a opozanților, ci şi a tuturor celor care erau bănuiţi că 
ar putea să aibă convingeri diferite. 

Bineînţeles că a fost luată în vizor şi Biserica Ortodoxă. 
Pentru teoreticienii comunismului, religia era un mijloc de 
retardare a maselor — iar pentru Marx, era „opiumul popo- 
rului” —, de aceea bolşevicii s-au străduit să o desființeze cu 
un zel neobosit. Bisericile şi mănăstirile, după ce au fost pră- 
date şi spoliate de toate bunurile de valoare, au fost aruncate 
în aer sau, în cel mai fericit caz, transformate în magazii, graj- 
duri, săli de sport sau săli de dans etc. Preoţii şi călugării 
erau arestaţi, executaţi după o procedură sumară, maltrataţi 
cu mijloace brutale şi groaznice până ce îşi dădeau duhul 
sau erau îngropaţi de vii. A fost interzisă predica dumini- 
cală, considerată propagandă religioasă şi acţiune perfidă 
împotriva poporului. Poporul binecredincios din Rusia, şi mai 
ales cel din pătura cea mai de jos (ţăranii constituiau 82% 
din populaţia ţării, iar dintre ei doar 0,02% aparţineau par- 
tidului bolşevicilor), care era firesc să nu accepte această 


27 


Arhimandrit Dionisios ANTHOPOULOS 


siluire a credinţei lor, a plătit foarte scump nesupunerea lui. 
Regiuni întregi au fost lăsate în paragină, pentru ca ţăranii 
să moară din cauza foamei şi a bolilor, după ce mai întâi li 
s-au furat efectiv toate produsele — chiar şi cele strict nece- 
sare pentru supravieţuire — pe baza acuzaţiei că le-ar fi as- 
cuns în magazii pentru a le mări preţul exagerat de mult 
în defavoarea locuitorilor oraşelor, care trăiau în lipsuri. 
Pe de altă parte, faimoasa VŢK?, poliţia secretă a noului re- 
gim, a arestat, a întemnițat, a ucis, a terorizat sau, în cel 
mai bun caz, a deportat mii de ţărani şi locuitori nevino- 
vaţi din provincie. Era de ajuns ca cineva să ascundă chiar 
şi o icoană sau să fie văzut că intră în biserică pentru a fi 
considerat contrarevoluţionar şi trimis în Gulag”, teribilele 
lagăre de muncă din Siberia. 

Mult mai periculoşi erau consideraţi oamenii de ştiinţă, 
intelectualii, şi în general cetăţenii educați, care ar fi pu- 
tut avea o poziţie opusă orânduirii politice a ţării. Mulţi din- 
tre aceştia au fost arestaţi fără nici o acuzaţie şi întemni- 
ţaţi în închisorile de stat pentru „reeducare” şi „reorientare 
politică”. Unul dintre ei a fost Valentin Iaseneţki, care, încă 
de la începutul anului 1917, se mutase împreună cu fa- 
milia la Taşkent, unde a preluat postul de director şi medic 
chirurg la spitalul Novo-Gorodsk. Acolo, celebrul medic chi- 
rurg, a cărui mare evlavie şi credinţă nemascată în Dum- 
nezeu erau considerate de noul regim elemente suspecte ce 
trădau o „acţiune antipopulară”, a fost arestat pe baza acu- 
zaţiilor unui cleptoman alcoolic — funcţionar al spitalului — 
care îl ura pe Valentin, şi reţinut timp de mai multe ore în 
atelierele gării, unde a fost încropit un tribunal popular pro- 
vizoriu care îi judeca şi imediat după aceea îi executa prin 
împușcare pe „contrarevoluţionarii” şi pe „sabotorii” din re- 
giune. Din fericire, la tribunal era de faţă, în calitate de cadru 


* Vserosiiskaia Cerezvâciainaia Komissia po boribe s contrrevoliuției i 
sabotajem, Comisia Extraordinară Pan-rusă pentru lupta împotriva Con- 
trarevoluţiei şi sabotajului. 

“Gulag, în cazul de faţă, se referă la totalitatea lagărelor de muncă 
forţată şi în chisorilor şi lagărelor de detenţie şi de tranzit sovietice; vine 
de la abreverea GULAG: G/avnore Upravlenie Ispravitelino-Trudovih La- 
gherer. Administraţia Generală a Lagărelor de Muncă. 

de partid, un alt funcţionar al spitalului, care îl preţuia 
foarte mult pe doctorul Valentin, şi s-a îngrijit ca acesta să 
fie eliberat, după şaisprezece ore de arest. Astfel Valentin, 
cu ajutorul lui Dumnezeu (după cum credea nestrămutat), 
a scăpat de la o moarte sigură. 

Vestea despre arestarea lui Valentin a ajuns repede 
acasă la el, provocând panică în familie, în special încer- 
catei Ana. Aşteptarea îndelungată şi stresantă a afectat-o 
psihic. A suferit o cădere nervoasă şi a cedat. Starea sănă- 
tăţii ei s-a înrăutățit rapid, încât nici măcar întoarcerea lui 
Valentin nu a reuşit să o mai ajute cu ceva. Astfel, în câ- 
teva zile febra şi durerile îngrozitoare au doborât-o. Cu puţin 
timp înainte de a muri, a cerut să-i vadă pe cei patru copii 
ai ei. S-a ridicat uşor pe pat, i-a însemnat cu semnul Sfintei 
Cruci pe frunte, fără să-i sărute, pentru a nu-i molipsi de 
boala ei fatală. După ce şi-a luat rămas bun de la ei, s-a în- 
tins liniştită pe pat şi uşor, uşor s-a stins. Avea treizeci şi 
opt de ani şi a lăsat în urmă un soţ care o adora şi patru 
copii cu vârste cuprinse între şase şi doisprezece ani. 

Moartea Anei l-a zdruncinat pe Valentin, care a simţit 
că i se crapă pământul sub picioare. Şi-a pus însă toată cre- 
dinţa şi încrederea în voia şi pronia lui Dumnezeu. De aici 
a luat tot curajul şi puterea de care avea nevoie pentru a se 
pune din nou pe picioare şi şi-a continuat viaţa şi slujirea 
medicală cu şi mai mult zel decât înainte. 

Mulţi au afirmat că moartea soţiei sale l-a determinat să 
se îndrepte intens spre Biserică şi credinţă. Această afirma- 
ţie însă nu este adevărată. Valentin întotdeauna a fost cre- 
dincios, o dovedea cu vieţuirea lui înţeleaptă şi aşezată, cu 
noblețea caracterului său, cu dragostea şi interesul faţă de 
fratele aflat în suferinţă. Modul evlavios de viaţă se vedea şi 
în felul cum opera. Fiecare intervenţie chirurgicală era un 
adevărat ritual religios pentru credinciosul doctor. 

În sala de operaţii avea o icoană a Maicii Domnului. 
Înaintea fiecărei intervenţii chirurgicale stătea în faţa ei, 
îşi făcea cruce cu multă evlavie şi se ruga fierbinte preţ de 
câteva minute. Apoi, cu o bucată de vată înmuiată în iod 

făcea semnul crucii pe trupul pacientului, acolo unde urma 
să facă incizia. Astfel, cu ajutorul Maicii Domnului, cu ru- 
găciunile sfinţilor şi cu puterea Sfintei Cruci, începea inter- 
venţia şi, în mod minunat, de fiecare dată (după cum el în- 
suşi mărturisea, spre slava lui Dumnezeu) era încununată 
de succes. 

„Ciudatele” obiceiuri ale lui Valentin i-au stârnit pe 
membrii de partid şi, la începutul anului 1920, în timpul 
inspecției efectuate de o comisie de control în spitalul unde 
lucra, a fost dat ordinul strict ca icoana Maicii Domnului să 
fie îndepărtată din sala de operaţii. Logica lor era că, din mo- 
ment ce există separare între Stat şi Biserică, este interzisă 
expunerea în spaţii publice a simbolurilor religioase, care 
afectau sentimentele poporului de echidistanţă religioasă 
sau de neapartenenţă la vreo religie. 

Valentin, fără să ia în calcul urmările, a reacţionat pu- 
ternic şi a ieşit din spital, declarând că nu se va întoarce la 
îndatoririle sale decât atunci când icoana Maicii Domnului 
va fi aşezată din nou la locul ei. Membrii de partid din ca- 
drul comisiei erau neînduplecaţi, la fel şi Valentin, el s-a 
împotrivit cu curaj unei conduceri care nu ştia ce este ezita- 
rea şi avea puterea să-l şteargă cu totul de pe fața pămân- 
tului. Lucrurile însă s-au desfăşurat altfel. 

La puţin timp după acest eveniment, a fost adusă la 
spital, în stare gravă, soţia unuia dintre membrii cei mai im- 
portanţi ai partidului, necesitând o intervenţie chirurgicală 
de urgenţă. Femeia cerea insistent să nu fie operată decât de 
profesorul Iaseneţki. L-au chemat deci înapoi la spital şi i-au 
cerut să facă operaţia. Valentin, chiar dacă o compătimea, a 
refuzat să intre în sala de operaţii fără icoană. În cele din 
urmă, soţul bolnavei a promis că icoana va fi pusă la locul ei 
a doua zi dimineaţă, numai să facă operaţia. Valentin a fost 
de acord şi operaţia a reuşit. A doua zi, icoana era la locul ei. 
Doctorul cel credincios a reuşit să învingă statul ateu, care 
în schimb nu va uita niciodată această înfrângere. 

Una din tacticile perfide pe care le folosea statul ateu 
pentru desfiinţarea Bisericii Ortodoxe se baza pe vechiul 

principiu „separă şi domină”. Cu ajutorul unor clerici sper- 
juri, care nu trăiau o viaţă bisericească autentică, şi al unor 
cadre politice, a fost înfiinţată aşa-zisa „Biserică vie”, care la 
început a zdruncinat şi a sfâşiat Biserica Ortodoxă a lui 
Hristos. „Innoitorii”, după cum se numeau, au dominat o 
vreme în majoritatea parohiilor şi i-au alungat pe episcopii 
şi preoţii care au rămas credincioşi tradiţiilor şi rânduielii bi- 
sericeşti. Încet-încet, poporul binecredincios şi-a dat seama 
de perfidia scopurilor şi a mijloacelor pe care le folosea „Bi- 
serica vie” şi s-a opus propagandei aşa-zise novatoare (în 
esenţă, total lumească şi subjugată partidului), sprijinin- 
du-i pe adevărații păstori de suflete. 

Ca reacţie, „Biserică vie” liberală a declanşat în numele 
„noii credinţe populare” represalii împotriva clericilor care 
continuau să se opună înnoirilor impuse în mod brutal. În 
strădania lor de a strivi „capul şarpelui”, au umilit şi au 
târât ierarhi şi preoţi iluştri în faţa tribunalelor-carica- 
tură, formate din clerici şi mireni. Mulţi episcopi au fost 
condamnați şi şi-au pierdut episcopiile, preoţii — parohiile, şi 
nu puţini au fost aceia cărora li s-a interzis chiar să slu- 
jească sau au fost surghiuniţi ca nişte criminali de drept co- 
mun în nesfârşitele întinsuri din Răsărit. 

La un asemenea tribunal clerico-mirenesc constituit îm- 
potriva Arhiepiscopului Inochentie al Taşkentului şi Tur- 
kistanului, a fost citat „tovarăşul” Valentin. În timpul proce- 
sului însă, credinciosul doctor l-a apărat cu patos pe episco- 
pul calomniat şi s-a pronunţat cu mult curaj în favoarea 
rânduielilor bisericeşti autentice. Argumentele sale, susţi- 
nute într-o manieră retorică fără seamăn, au impresionat nu 
numai auditoriul, ci şi pe însuşi Arhiepiscopul Inochentie care, 
în cele din urmă, a fost găsit nevinovat. După încheierea 
procesului, arhiepiscopul s-a apropiat de Valentin să-i mul- 
ţumească pentru că i-a luat apărarea şi i-a lăudat darul ora- 
toric. Vorbeau plimbându-se în jurul bisericii. La un mo- 
ment dat, Arhiepiscopul Inochentie s-a întors spre Valentin 
şi i-a spus: „Doctore, trebuie să vă faceţi preot!”. Atunci el, 
fără să reflecteze nici o clipă, i-a răspuns: „Inaltpreasfinţia 
Voastră, dacă este voia Domnului să fiu preot, voi ajunge...”. 

Valentin tocmai răspundea chemării lui Dumnezeu de 
a primi marele dar al preoţiei. Biserica era prigonită, lu- 
crătorii Evangheliei au rămas puţini şi trebuia să se mobi- 
lizeze cu toţii pentru a salva corabia Bisericii, care se clătina. 
In interiorul său s-a trezit gândul care îl încercase şi în ti- 
nereţe: „O, Doamne, Îţi lipsesc lucrătorii!?”. Fără ezitare, a 
acceptat chemarea Domnului, care venea prin buzele unui 
episcop. 

Într-adevăr, pe 26 ianuarie 1921, medicul Valentin a 
fost hirotonit diacon de Arhiepiscopul Inochentie şi după o 
săptămână, la sărbătoarea Intâmpinării Domnului, a pri- 
mit şi a doua treaptă, cea de preot. 

Era o perioadă dificilă. Războiul civil încă se desfă- 
şura, chiar dacă se apropia de sfârşit (se va încheia cu repri- 
marea sângeroasă a revoltei flotei din Kronstadt în luna 
martie 1921). Regimul comunist, care la început s-a clătinat 
pentru ca mai apoi să se stabilizeze, a început acum să se 
răzbune pentru cei 980.000 de tovarăşi membri ai Armatei 
Roşii, care s-au prăpădit în războiul civil (bineînţeles că nu 
se punea problema celor 6.000.000 de civili neînarmaţi ucişi 
în timpul războiului respectiv). Arestările şi execuțiile susți- 
nătorilor „Albilor” învinşi sau ale socialiştilor refractari erau 
la ordinea zilei. „Teroarea roşie”, după cum a rămas în isto- 
rie acea perioadă, a fost impusă în cele din urmă în în- 
treaga nefericită Rusie, unde trebuia să fie distrus tot ceea 
ce amintea de trecut. 

In acest climat, părintele Valentin ducea lupta propriei 
sale misiuni. ÎImpletind obligaţiile pastorale cu cele medi- 
cale, păstrându-şi postul de medic-şef al Spitalului General 
din Taşkent, opera zilnic şi preda la Facultatea de Medi- 
cină, purtând totdeauna reverendă şi cruce. Era o provocare 
pentru regim şi mulţi au fost aceia care l-au sfătuit sau l-au 
ameninţat să nu mai poarte reverendă şi cruce şi să re- 
nunţe la preoţie. Nimic însă nu a putut schimba hotărârea 
şi mărturia vieţii părintelui Valentin. 

De altfel, lumea îl iubea nu numai pentru că era un 
strălucit om de ştiinţă sau — după opinia tuturor — cel mai 
mare chirurg al vremii sale, ci şi pentru că arăta o mare 
dragoste tuturor, şi mai ales pacienţilor săi, pe care îi în- 
conjura cu iubire părintească şi cu solicitudine. 

În duminici, slujea la catedrala din Taşkent. Arhiepis- 
copul Inochentie i-a încredinţat misiunea de a predica şi, 
astfel, părintele Valentin a devenit un predicator renumit. 
În curând, va primi responsabilităţi şi mai mari... 

Provocările „Bisericii vii” l-au determinat pe Arhiepis- 
copul Inochentie să vorbească deschis, în termeni duri, la 
adresa schismaticilor şi să descopere poporului drepteredin- 
cios adevărata lor faţă, chemându-i pe creştini să rămână 
credincioşi Patriarhului Tihon, care era întemnițat, şi Sfân- 
tului Sinod al Patriarhiei. Acţiunea lui Inochentie l-a pus 
în conflict direct cu regimul politic şi, în consecinţă, şi-a pier- 
dut scaunul, aflându-se la un pas de a fi surghiunit din 
Tașkent. Astfel, oraşul şi Arhiepiscopia Taşkentului şi Tur- 
kistanului au rămas fără episcop. 

În această situaţie dificilă, în care schismaticii jubilau 
şi se pregăteau să preia frâiele Bisericii Ortodoxe locale, a in- 
trat în acţiune părintele Valentin. La iniţiativa lui s-a orga- 
nizat o întrunire a clericilor şi laicilor credincioşi Ortodoxiei, 
pentru a fi dezbătută situaţia eparhiei de după îndepărta- 
rea lui Inochentie. 

La întrunire, întregul cler şi poporul au hotărât într-un 
glas ca păstorirea Arhiepiscopiei să fie preluată de părin- 
tele Valentin, în a cărui persoană vedeau cu toţii omul vir- 
tuos care ar fi putut ajuta Biserica locală cu cuvântul şi cu 
exemplul său, în acele vremuri grele. 

Părintele Valentin, cu toate că nu se considera vrednic 
de o asemenea cinste şi răspundere, a ascultat de voia Dom- 
nului, exprimată prin voinţa şi votul poporului. În acele zile 
se afla la Taşkent episcopul exilat din Ufa, Andrei (care, 
deşi avea convingeri de stânga, a intrat în conflict cu regi- 
mul pentru că s-a împotrivit practicilor lui extremiste şi anti- 
democratice, ceea ce l-a dus la pierdera scaunului). Acesta 
a aflat cu bucurie despre alegerea de întreaga Biserică a pă- 
rintelui Valentin în scaunul de Arhiepiscop al Taşkentului. 
A rămas impresionat de felul de a fi şi de virtuțile episco- 
pului ales, pe care l-a şi tuns în monahism (pe ascuns, în 
locuinţa părintelui Valentin), dându-i numele de Luca, în 

cinstea Sfântului slăvitului Apostol şi Evanghelist Luca Doc- 
torul. Nu putea însă să-l hirotonească episcop, deoarece, 
conform sfintelor canoane, era nevoie de prezenţa a trei sau 
a cel puţin doi episcopi. I-a propus să meargă (bineînţeles, cu 
toate precauţiile de rigoare, pentru a fi evitată reacţia schis- 
maticilor) în oraşul Penjikent unde se stabiliseră doi epis- 
copi exilați, Daniel al Bolhovului şi Vasile al Suzdalului. 

Într-adevăr, părintele Luca, împreună cu un diacon, 
cu un preot şi cu fiul său mai mare, a mers cu greu până la 
Penjikent, unde, în cele din urmă, pe data de 18/31 mai 
1923 a fost hirotonit episcop în biserica „Sfântului Nicolae”, 
cu uşile încuiate. 

Întorcându-se la Taşkent, episcopul Luca a anunţat că 
va sluji în catedrală, pe care între timp o ocupaseră schis- 
maticii. Doar la auzul intenţiei lui, aceştia au părăsit bi- 
serica, în care de acum înainte va sluji el. „Novatorii” au 
pierdut prima bătălie, dar nu intenționau să renunţe la în- 
cercarea de a prelua controlul asupra Bisericii din Taşkent. 

Incă de a doua zi, jurnaliştii aserviţi partidului şi schis- 
maticilor au început să-l atace pe noul episcop în ziarul 
„Turkestanskaia Pravda” („Adevărul de Turkestan”), acu- 
zându-l a fi un „carierist ambițios” şi „pseudoepiscop neca- 
nonic”. În acest fel, încercau să-l defăimeze pe episcopul Luca 
şi să întoarcă opinia publică împotriva lui (tehnică veche fo- 
losită şi în zilele noastre). 

De la început, viaţa şi slujirea episcopului Luca au fost o 
adevărată Golgotă. Nu au trecut multe zile de la hirotonie, 
că într-o sâmbătă seara, pe 9 iunie 1923, au sosit la reşe- 
dinţa sa doi agenţi ai serviciilor secrete, care au început să-i 
percheziţioneze casa şi l-au anunţat, sub privirile speriate 
ale copiilor, că aveau ordin să-l aresteze. După ce şi-a luat 
rămas bun de la copiii înspăimântați, pe care i-a încredin- 
țat unei credincioase, Sofia Sergheevna Veleţkaia, i-a urmat 
fără să riposteze pe cei doi milițieni, care l-au dus, mai 
întâi, la sediul lor şi, mai apoi, în închisoarea GPU-ului“. 
El însuşi mărturiseşte: 


“Gosudarstvennoie Politiceskoie Upravlenie, Direcţia Politică de Stat. 

„Aşa au început pentru mine cei unsprezece ani de 
temnițe şi exiluri. Cei patru copii ai mei au fost daţi în grija 
Sofiei Sergheevna. Au fost alungaţi din locuinţa destinată 
medicului-şef şi li s-a pus la dispoziţie un spaţiu mic, în care 
au putut încăpea doar după ce copiii au zidit o mansardă, 
obţinând astfel încă un etaj. Pe Sofia Sergheevna nu au alun- 
gat-o de la serviciu, şi din salariul ei trăiau atât ea, cât şi 
copiii.” 

Sfântul episcop era pregătit pentru această situaţie. El 
ştiuse că, din momentul în care va îmbrăca rasa martirică 
a mărturisirii lui lisus cel Răstignit, viaţa lui va fi o cruce, un 
martiriu de bunăvoie, care îl poate duce chiar şi la moarte. 
De aceea, îşi pregătise deja testamentul, sfaturile şi învăţă- 
turile sale iubiţilor săi păstoriţi, pentru a nu se teme de ame- 
ninţări şi de violenţa la care îi supuneau schismaticii, rămâ- 
nând statornici în credinţa cea dreaptă şi în tradiţia şi rân- 
duiala bisericească. Testamentul său a circulat dactilografiat, 
încă de a doua zi după ce a fost arestat, în destule exem- 
plare pentru ca evlavioşii creştini să fie informaţi de ac- 
ţiunile regimului politic. 

Schismaticii bolşevici, membri ai regimului, ştiau cât 
de iubit era episcopul Luca de toţi oamenii, inclusiv de cei ce 
nu ţineau de Biserica Ortodoxă. Doctorul episcop se bucura 
de o mare preţuire, pe de o parte, datorită caracterului său 
deosebit, iar pe de alta, datorită strălucitei activităţi în do- 
meniul medicinei. Pentru a putea justifica arestarea ilegală 
şi lipsită de rațiune, au pus la punct o campanie de defăi- 
mare şi calomniere a lui în presa partidului de tip agro- 
muncitoresc (de altfel singura existentă). Îl acuzau că este 
colaborator contrarevoluţionar al cazacilor autonomişti din 
Orenburg şi spion al englezilor, cu care avea legături prin 
intermediul Turciei. 

La procesele intentate, încercau să analizeze convinge- 
rile sale politice şi eventualitatea unei cooptări în favoarea 
regimului. Pe Sfântul Luca nu l-a preocupat niciodată po- 
litica. Obiectivele sale erau: credinţa în Dumnezeu, binele 
comun, dragostea faţă de aproapele, libertatea persoanei 

şi virtutea. Din moment ce dictatura proletară atee şi in- 
tolerantă îi priva pe oameni de aceste valori de bază, era 
de aşteptat ca poziţia sa să fie contrară filosofiei şi practi- 
cilor regimului politic. 

Sfântul a fost întemnițat până la sosirea de la Moscova 
a ordinelor referitoare la soarta lui. În temniţă, episcopul 
doctor a reuşit să finalizeze cartea sa Studii de chirurgia 
infecțiilor purulente. Pe copertă semna: „Episcop Luca. Pro- 
fesor Voino-laseneţki”. În aceste condiţii s-a împlinit gândul 
ciudat şi de neînțeles, atunci, pe care l-a avut înainte cu mulţi 
ani, pe când începea scrierea ei. Cum era de aşteptat, Mi- 
nisterul a interzis publicarea lucrării, şi aceasta deoarece 
nu putea accepta semnătura sa ca „Episcop Luca”. Miopia 
statului a privat ştiinţa medicală de o lucrare importantă care, 
cu siguranţă, ar fi oferit un ajutor imens în combaterea su- 
ferinţei umane. 

Între timp, „Biserica vie”, după succesul repurtat prin 
întemnițarea episcopului locului ales de popor, s-a sălbă- 
ticit în adevăratul sens al cuvântului. A invadat toate bi- 
sericile şi cu frenezie a sărbătorit victoria „reformei” împo- 
triva „criminalilor şi a speculanţilor de duminică”, după cum 
îi numea ironic pe clericii canonici. Bisericile lor însă au 
rămas goale. Poporul drepteredincios nu-i urma şi ei ştiau că 
responsabil de aceasta era episcopul martir care, chiar şi 
închis, continua să-i inspire şi să-i influenţeze pe oamenii 
păstoriţi de el. Astfel, s-a hotărât îndepărtarea lui din ora- 
şul Taşkent. 

Autorităţile l-au informat că va fi transferat la Mos- 
cova şi i-au permis să se pregătească de călătorie, dându-i 
răgaz o zi. Ştirea s-a răspândit repede şi, în scurt timp, că- 
suţa lui s-a umplut de oameni veniţi să-şi ia adio de la bunul 
lor păstor, să ia binecuvântare şi să-şi exprime regretul 
pentru despărţirea impusă. La un moment dat, episcopul 
prigonit a părăsit casa pentru a vizita mormântul soţiei 
sale, Ana. Cu emoție, s-a oprit în faţa mormântului simplu 
şi a citit un Trisaghion. În minte i s-au perindat toate acele 
zile fericite pe care le-au petrecut împreună şi, emoţionat, 

a lăcrimat, fără a se plânge însă de situaţia lui actuală. 
Dimpotrivă, a slăvit şi a mulţumit lui Dumnezeu pentru că 
s-a învrednicit să sufere în numele Lui, chiar dacă suferin- 
țele sale erau mici în comparaţie cu Patimile Aceluia Care 
a primit moarte de bunăvoie pentru mântuirea lumii. 

A doua zi, Sfântul, emoţionat, şi-a luat rămas bun de 
la copiii săi şi, însoţit de angajaţi ai serviciilor secrete, a fost 
îmbarcat în trenul care urma să-l ducă la Moscova, spre un 
viitor necunoscut. 

Locomotiva cu aburi însă, chiar dacă fluiera plecarea, 
nu putea porni. O mare de oameni se aşezase pe liniile de 
cale ferată şi îi bara drumul, ca o dovadă a indignării faţă 
de hotărârile abuzive ale regimului. Deranjaţi de ceea ce se 
petrece, „lupii cu blană de oaie” au abandonat masca de 
„servitori ai poporului” şi au ordonat forţelor de ordine dis- 
persarea violentă a mulţimii. Locomotiva a pornit. Poporul 
lui Dumnezeu îşi lua adio cu lacrimi în ochi de la iubitul lor 
episcop şi părinte duhovnicesc. O mare emoție l-a cuprins 
şi pe Sfântul, care a simţit că i se rupe inima şi o parte din 
ea rămâne acolo, în urma lui, în Taşkent, la prima turmă 
cuvântătoare pe care harul lui Dumnezeu i-o încredinţase. 

Ajungând la Moscova, noua capitală a statului sovie- 
tic, a fost dus la birourile GPU, unde, după o chestionare 
de rutină, i s-a adus la cunoştinţă că putea să circule liber 
prin oraş şi că va trebui să revină aici peste o săptămână. 

După ce a trecut perioada stabilită şi episcopul s-a în- 
tors la GPU, fără multe explicaţii sau acuzaţii concrete, a fost 
informat că este arestat din nou şi condamnat la privare 
de libertate în închisoarea Butîrki. Era printre cele mai dure 
şi inumane închisori din Moscova, destinată deţinuţilor po- 
litici şi celor mai periculoşi criminali de drept comun. 

Viaţa în temniţă era monotonă şi plină de melancolie. 
Atmosfera din jurul său era una potrivnică, inclusiv din 
partea celorlalţi deţinuţi. Însă noblețea şi bunătatea sa l-au 
făcut, în cele din urmă, să câştige respectul majorităţii. În 
temniţă a descoperit şi primele simptome de insuficienţă car- 
diacă, boală care de acum înainte îl va însoţi pe tot parcursul 

vieţii. Funcționarea deficitară a inimii îl făcea să respire 
greu, iar picioarele lui au început încet, încet să se umfle, 
făcându-l să nu mai poată sta mult timp fără să se aşeze. 


Închisoarea Butârki din Moscova. Aici a fost întemnițat Sfântul Luca 


Suferinţa îi era amplificată şi de veştile proaste despre 
familia sa, care o ducea foarte greu. Fiul său mai mare, Mi- 
hail, a venit să-l viziteze la închisoare şi i-a povestit despre 
problemele cu care se confruntau. El însuşi fusese nevoit să 
plece din Taşkent şi să practice o meserie cu mare grad de 
periculozitate la Kiev, pentru a-şi putea întreţine fraţii mai 
mici. Sfântul s-a întristat foarte tare pentru suferinţele co- 
piilor săi, însă din închisoare nu putea face nimic altceva 
decât să se roage la Dumnezeu şi să invoce mila Sa nesfâr- 
şită asupra sărmanilor lui copii rămaşi fără tată. 

În acele zile grele, singura mângâiere a Sfântului a fost 
descoperirea în biblioteca închisorii a unui Nou Testament 
abandonat, scris în limba germană, care de atunci i-a de- 
venit tovarăş permanent. Prin studierea cuvântului lui Dum- 
nezeu primea mângâiere, putere şi curaj pentru a depăşi 
cu răbdare încercările prin care trecea. 

La mijlocul toamnei s-a hotărât transferarea sa la în- 
chisoarea Taganka, din celălalt capăt al Moscovei. Drumul 
trebuia făcut pe jos. În rândul din faţă al convoiului de de- 
ţinuţi a fost încadrat şi episcopul Luca, celebrul profesor de 
chirurgie, zdrenţuit şi chinuit fruntaş al unei cete de infrac- 
tori şi oameni din lumea interlopă, pe care totuşi el îi consi- 
dera iubiţi fraţi întru Domnul. 


Închisoarea Taganka din Moscova, unde a fost 
întemnițat episcopul Luca 


Această dragoste faţă de toţi oamenii, care nu discri- 
mina şi nu părtinea pe nimeni niciodată, a dovedit-o foarte 
clar încă o dată în închisoarea Taganka. Acolo, pentru a face 
faţă frigului, li s-au împărțit, prin intermediul Crucii Roşii, 
diferite lucruri, printre care şi câte un palton gros. Odată, 
ieşind afară din celula sa, a văzut un deţinut pe care tem- 
nicerii l-au obligat să stea în frigul iernii desculţ, cu picioa- 
rele până la glezne în apă îngheţată. Acel nefericit tremura 
şi se învineţise de frig. Fără să ezite, Sfântul şi-a scos palto- 
nul, chiar dacă şi lui îi era frig, şi l-a acoperit cu el pe aproa- 
pele său atât de încercat. Acest comportament al episcopului 
cel plin de dragoste a făcut o impresie puternică asupra 
micii comunităţi din temniţă şi Sfântul a câştigat respectul 

şi prețuirea tuturor deţinuţilor, care aveau atâta nevoie de 
dragoste adevărată. 

La sfârşitul lunii decembrie a anului 1923, a fost luată 
o nouă decizie împotriva episcopului întemnițat: va fi de- 
portat în Siberia împreună cu alţi deţinuţi clerici! Călăto- 
ria era lungă, obositoare şi... rece! Au ajuns în oraşul Eni- 
seisk la mijlocul iernii 1924. 

În mod neaşteptat, locul în care a fost exilat Sfântul îi 
permitea o oarecare libertate de mişcare şi de practicare a 
meseriei sale. Atât acolo, cât şi în locurile unde a fost exilat 
ulterior, Sfântul nu a uitat să se pună în slujba aproapelui. 
Marea lui dragoste pentru cei săraci, prigoniţi şi neajutoraţi 
îl îndemna să le fie întotdeauna aproape, chiar dacă sănă- 
tatea îi fusese deja zdruncinată în mod serios de suferinţe 
şi de repetatele deplasări dintr-un loc într-altul. Îşi folosea 
din plin cunoştinţele medicale şi experienţa de doctor cu orice 
ocazie acolo unde exista suferinţă umană, boală sau neferi- 
cire. Se ocupa personal cu multă atenţie şi cu grijă părintească 
de bolnavi, şi în special de copiii care trăiau în condiţii inu- 
mane. Era neobosit şi gata să ajute în orice clipă şi în orice 
condiţii. Pentru toate acestea nu accepta niciodată bani sau 
altă răsplată, întrucât îi avea drept exemplu pe Sfinţii Doc- 
tori fără de argint Cosma şi Damian. Dimpotrivă, de multe 
ori, uitând de propria sărăcie, când se întâmpla să-i cadă 
în mâini ceva bani, îi împărțea altora care aveau — după pă- 
rerea lui — mai multă nevoie de ei. 

Pe de altă parte, sărăcăcioasa lui locuinţă s-a transfor- 
mat într-o mică mănăstire, unde oficia zilnic sfintele slujbe 
şi Sfânta Liturghie, mai ales că şi acolo, ca şi în Taşkent, 
bisericile fuseseră ocupate de schismatici. Evlavioşii creş- 
tini simțeau o bucurie deosebită că, în sfârşit, Dumnezeu 
le-a trimis un păstor — chiar dacă surghiunit în locurile lor 
— care le transmitea prin slujbele oficiate, iată, din nou, ha- 
rul şi binecuvântarea lui Dumnezeu. 

La Eniseisk s-a petrecut şi următoarea întâmplare mi- 
nunată, care l-a impresionat profund pe episcopul exilat. 
Într-o zi, în timp ce Sfântul se pregătea să săvârşească Sfânta 

Liturghie în salonul casei sale transformat în biserică, a 
văzut cu surprindere un monah necunoscut, care îl aştepta. 
Monahul Cristofor, după cum îi era numele, imediat ce l-a 
văzut pe venerabilul episcop a rămas atât de surprins, în- 
cât nici nu s-a mai gândit să-i ceară binecuvântarea. Stătea 
în faţa lui uluit şi se uita în mod ciudat la Sfânt, fără a putea 
să articuleze vreun cuvânt. După câteva minute, Sfântul l-a 
întrebat cine este şi de unde a venit. Atunci monahul s-a 
prezentat şi i-a spus că vine din Krasnoiarsk. I-a explicat că 
acolo toate bisericile au căzut în mâinile schismaticilor şi că 
poporul credincios al lui Dumnezeu a rămas fără preoţi. Aşa 
au hotărât să-l trimită pe el în îndepărtatul oraş Minusinsk 
pentru a fi hirotonit preot de un episcop care se afla acolo. 
Pornind în călătorie, o voce dinlăuntrul său şi o putere inex- 
plicabilă l-au îndemnat să vină în Eniseisk. Când episco- 
pul Luca l-a întrebat de ce a fost atât de surprins când l-a 
văzut, acesta i-a descoperit că în urmă cu zece ani a avut un 
vis care i-a rămas foarte viu în memorie. Se făcea că se afla 
într-o biserică şi un arhiereu necunoscut îl hirotonea iero- 
monah. Când l-a văzut pe Sfântul Luca, l-a recunoscut în 
persoana sa pe acel arhiereu! Emoţionat, călugărul a făcut 
metanie până la pământ în faţa episcopului care, la rândul 
său, s-a minunat de rânduiala lui Dumnezeu. Astfel, l-a 
hirotonit diacon pe monahul trimis de Dumnezeu şi, mai 
apoi, preot, trimițându-l, odată cu rugăciunile sale, să păsto- 
rească turma cea cuvântătoare din oraşul Krasnoiarsk. 

Bineînţeles că activitatea filantropică şi pastorală a 
Sfântului doctor şi episcop Luca nu a rămas neobservată 
de conducătorii locali ai partidului, care îl priveau cu neîn- 
credere şi invidie pe smeritul slujitor al lui Dumnezeu. 
Odată, l-au chemat la birourile GPU, unde i s-au adresat 
aspre mustrări pentru activitatea sa medicală, dar faptul 
că nu lua bani de la nimeni a dărâmat orice acuzaţie. 

Cu toate acestea, autorităţile căutau ocazia de a încropi 
împotriva lui o acuzaţie şi a-l pedepsi, sperând „să-i vină min- 
tea la cap” neascultătorului „popă”. Trimiteau la el oameni 
angajaţi în acest scop, care o făceau pe-a bolnavii, pentru 

a-l atrage pe Sfântul în discuţii politice sau măcar a-l face să 
accepte bani. Dragostea dezarmantă a Sfântului şi cuvântul 
său, întotdeauna duhovnicesc, nu-i făcea să plece doar fără 
nici un rezultat, ci şi preocupaţi de viaţa lor duhovnicească. 

În acea perioadă, Sfântul operase o familie întreagă, 
formată din şase membri, orbită din cauza bolii numite 
trahom, care făcea ravagii pe atunci. Cu toţii şi-au recă- 
pătat vederea! Ştirea s-a transmis ca un fulger în toată 
regiunea, făcându-i pe toţi să se minuneze de episcopul doc- 
tor „fără de arginţi”, ale cărui sfinte mâini erau izvor de 
vindecare. 

Atunci s-au găsit câţiva medici şi şarlatani — îmbogățiţi 
pe spinarea ţăranilor săraci şi necultivaţi, care, nemulţu- 
miţi, l-au acuzat că-i operează pe pacienţi, punându-le sănă- 
tatea în pericol. Acesta a fost pretextul pentru autorităţile 
locale să-l aresteze şi să-l exileze (în ziua sărbătorii Bunei 
Vestiri) mai adânc, în nesfârşitul Siberiei, în îndepărtatul 
sat Haia. 

Sfântul a primit şi această încercare cu o răbdare de ne- 
crezut. Ca ucenic adevărat al lui lisus, nu-l nelinişteau sufe- 
rinţele şi nimic din ceea ce i se mai putea întâmpla. Îi încre- 
dințase Lui întreaga sa viaţă şi de aceea nu-l mai speria 
nimic. De altfel, oriunde ar fi fost trimis, el ar fi rămas fe- 
ricit, deoarece întotdeauna s-ar fi aflat aproape de cei îndu- 
reraţi, cărora putea să le ofere ajutor în calitate de doctor şi 
de păstor de suflete. Poate chiar se bucura că asupritorii lui, 
fără să vrea, conlucrau la mântuirea multor oameni ce ve- 
neau în acest fel în contact cu sfântul episcop. 

În iunie, la două luni după ultimul transfer, a venit 
ordinul să se întoarcă la Eniseisk. A fost închis în temniţă, 
dar la scurtă vreme, în mod nesperat, a fost eliberat. Fără să 
piardă timpul, şi-a reluat neobosit activitatea. Slujea, spo- 
vedea, predica, sfătuia, certa, ocrotea turma Bisericii lui 
Hristos, dar în acelaşi timp opera, îngrijea şi se ocupa de 
frații bolnavi, în persoana cărora, indiferent de gen, credinţă 
sau convingeri, Îl vedea pe Însuşi Hristos şi Dumnezeul său. 

Oamenii se bucurau foarte mult pentru că acest sfânt 
al lui Dumnezeu se afla aproape de ei. Bucuria lor a cres- 
cut când episcopul Luca a hirotonit un preot, pentru ca acea 
regiune, privată de păstori, să dobândească unul stabil, din 
mijlocul lor. 

Reluarea activităţii Sfântului însă nu-i bucura pe toți 
locuitorii din Eniseisk. Autorităţile, care îl urmăreau neîn- 
cetat, şi-au pierdut răbdarea cu „încăpăţânatul popă” care, 
în ciuda tuturor suferințelor, nu „s-a învăţat minte”. Ast- 
fel, au decis că era nevoie de alte „lecţii”. A fost arestat din 
nou şi de această dată a fost trimis şi mai departe, în Tu- 
ruhansk, la peste două mii de kilometri depărtare de Eni- 
seisk, de-a lungul râului Enisei. 

Sfântul credea cu tărie că în spatele acestor încercări se 
ascundea pronia atotînţeleaptă a lui Dumnezeu, în Care 
avea o încredere totală. Ştia el ceva... 

Când a ajuns la Turuhansk, localnicii simpli l-au pri- 
mit cu multă bucurie. Arătau o mare dragoste pentru Sfân- 
tul, exprimându-și respectul faţă de persoana sa în diferite 
moduri. Inimile acelor oameni erau departe de puterea so- 
vietică. Pentru ei, lozincile atee ale regimului erau cuvinte 
goale, cuvinte fără nici o noimă şi fără nici un conţinut, pe 
când Dumnezeu reprezenta sensul a toate câte există. 

Astfel, nu de puţine ori, la marile sărbători, aşterneau 
covoare roşii pe tot drumul care ducea de la spital la bise- 
rică. Alte dăţi, îi ofereau sania acoperită cu covoare pentru 
a-l duce la mănăstirea din apropiere. De fiecare dată când îl 
întâlneau, chiar şi atunci când examina pacienţi la spital, 
îi sărutau mâna cu o evlavie deosebită. 

Manifestările de dragoste ale oamenilor simpli îi exas- 
perau pe „slujbaşii poporului”. Nu suportau să fie cinstit 
un „om fără de lege”, un „criminal contrarevoluţionar”. Ast- 
fel, episcopul surghiunit a fost chemat la birourile locale 
ale GPU, unde i s-a interzis să-i binecuvânteze pe pacienţi la 
spital, să predice şi să circule cu sania acoperită cu covoare! 
Sfântul, întristat de micimea de suflet a opresorilor lui, a 
răspuns că nu se poate să nu binecuvânteze atunci când este 

solicitat. Dacă acest lucru deranjează, propune să se pu- 
plice un anunţ oficial, adresat locuitorilor din zonă, prin 
care să li se interzică exprimarea respectului şi a dragostei 
faţă de el. 

Bineînţeles, aşa ceva nu puteau să facă şi astfel l-au 
lăsat liber. Înăuntrul lor însă, ardea flacăra urii oarbe. Acest 
om trebuia eliminat cu orice preţ. Nu a trecut mult timp, 
era iarna lui 1924-1925, până când a fost chemat din nou 
la birourile GPU. Consilierul, plin de ură şi cu un zâmbet 
sarcastic l-a anunţat că peste jumătate de oră va pleca, în 
compania unui miliţian, spre noul său loc de exil. La între- 
parea Sfântului unde va fi exilul său următor, a primit 
răspunsul: „La Oceanul Arctic!”. 


Unul din sutele de lagăre de concentrare ale Gulagului 
în care erau azvârliţi cei ce se împotriveau regimului sovietic 
Doar cei care au văzut acel loc neprimitor pot înţelege 
condiţiile de acolo. Frigul insuportabil, care coboară destule 
zeci de grade sub zero, sfâşie carnea şi sfărâmă oasele. În 
continuu suflă un vânt nordic, numit de localnici „siber”. Acest 
vânt, care nu încetează niciodată, ucide totul la trecerea lui. 
Nici păsările nu pot zbura, pentru că îngheaţă în aer şi cad 

moarte pe pământul acoperit de gheţuri, ca de nişte stânci. 
Şase luni pe an, soarele aproape că nu răsare, domnind un 
întuneric adânc. Cine era trimis în exil acolo avea şanse 
minime de supravieţuire. Hra osândit la moarte sigură. 

Sfântul a ascultat netulburat „condamnarea” sa. Oricine 
altcineva ar fi căzut în genunchi şi ar fi implorat milă, el 
însă, sperând în nemărginita milostivire a Domnului, a pri- 
mit în linişte hotărârea cea nedreaptă, slăvind numele lui 
Dumnezeu. 

Ştirea despre transferul episcopului Luca a căzut ca un 
fulger în Turuhansk. Oamenii au aflat cu indignare de locul 
unde va fi exilat şi căutau în jumătatea de oră pe care o 
aveau la dispoziţie până la plecarea Sfântului să-i procure 
tot ceea ce considerau ei că îi este necesar pentru lunga şi 
periculoasa călătorie. Haine călduroase, pături, ceva bani. 
Chiar şi evreii din regiune i-au fost alături cum au putut. 
Îl preţuiau foarte mult pe doctorul episcop, pentru că în 
persoana sa recunoșteau un autentic om al lui Dumnezeu, 
un om al milei şi al dragostei. Această emoţionantă mobili- 
zare a oamenilor reprezenta un protest tacit împotriva ne- 
dreptăţii evidente făcute chinuitului şi bolnavului episcop 
de un regim mizerabil şi bolnăvicios. 

Plahino era un sătuc cu doar cinci case, situat la două sute 
treizeci de kilometri nord de Cercul Polar. Acolo au ajuns 
după destule zile episcopul exilat şi paznicul său miliţian. 
Călătoria a fost un adevărat martiriu pentru Sfânt. De nenu- 
mărate ori a îngheţat de frig şi a fost nevoie să-l ducă pe sus 
până la vreo sobă a unui han, unde se opreau să se încăl- 
zească. Sângele îi îngheţa în vine şi aceasta îi provoca dureri 
de inimă, în timp ce respiraţia îi devenea din ce în ce mai 
greoaie. El însuşi mărturisea mai târziu că simţea intens 
prezenţa Domnului lângă el. Mângâierea pe care o primea din 
partea lui Dumnezeu era de aşa natură încât nu simţea 
nici cel mai mic regret pentru suferinţa pe care o îndura. 

Ajungând la Plahino, l-au întâmpinat toţi localnicii, de 
altfel puţini la număr. L-au asigurat că îl vor ajuta după 
cum vor putea şi se vor îngriji să-i ofere strictul necesar. El, 


48 


„Povesteşte ce a făcut Sfântul pentru tine...” 


pentru a răsplăti politeţea şi bunătatea lor, le-a propus să 
se adune ca să le citească din Noul Testament, pe care îl 
avea întotdeauna cu sine, şi să le explice Evanghelia. Ei au 
primit cu multă bucurie propunerea Sfântului, însă după 
primele întâlniri, de frica de a nu fi pedepsiţi de regim, au 
început să-l părăsească unul câte unul, până când a rămas 
cu totul singur, fără nici o mângâiere de la oameni. Singur 
cu Dumnezeu. Scăparea sa era rugăciunea şi doar datorită 
ei a putut să reziste acelei încercări cumplite a părăsirii şi 
a singurătăţii. Aşa au trecut două luni de coşmar, până în 
martie 1925. Atunci l-a luminat o vestire de la Dumnezeu 
în inima sa şi a simţit că peste puţin timp se va întoarce în 
Turuhansk. Şi, într-adevăr... 

În îndepărtatul Turuhansk, în acele zile s-a întâmplat 
ceva ce a devenit motivul întoarcerii Sfântului Luca. Un ţă- 
ran sărman s-a îmbolnăvit grav şi, neexistând nici un chi- 
rurg de specialitate pentru a-l opera, în cele din urmă a murit. 
Cu toţii s-au indignat, considerând că, dacă ar fi fost acolo 
doctorul episcop, acel nefericit ar fi trăit. Au apucat ce le-a 
picat în mâini şi au înconjurat primăria şi birourile GPU-lui, 
amenințând că le vor distruge dacă nu vor da imediat or- 
din pentru întoarcerea Sfântului. Autorităţile s-au impaci- 
entat din cauza acestei mici „răscoale” şi s-au grăbit să-l 
recheme pe episcop la Turuhansk. 

Desigur, acelaşi cadru de partid care s-a ocupat de tri- 
miterea Sfântului la Polul Nord i-a trimis o sanie şi o seri- 
soare foarte politicoasă, prin care îl chema înapoi. Astfel s-a 
împlinit „vestirea” de la Dumnezeu şi Sfântul, după ce şi-a 
luat rămas bun de la locuitorii din Plahino, a început călă- 
toria de întoarcere, la fel de chinuitoare ca şi plecarea. 

A ajuns la Turuhansk la sfârşitul lunii martie a anului 
1925. Printre cei care l-au întâmpinat, cel dintâi era mili- 
ţianul care l-a escortat în exilul către Plahino, dar şi consi- 
lierul GPU, care l-a salutat în mod foarte respectuos. Între 
timp, conştiinţa lui fusese lovită pe nicovala remuşcărilor 
şi acum, pocăit, îl saluta pe omul pe care îl condamnase la 
exterminare. Sfântul, îngăduitor şi iertător ca un creştin 

adevărat, nu a ţinut minte răul şi a acceptat urarea de bun 
venit a fostului său prigonitor. 

Noua şedere a Sfântului în Turuhansk, ca şi cea ante- 
rioară, a fost caracterizată de aceeaşi activitate pastorală şi 
medicală, cu deosebirea că acum avea consimţământul auto- 
rităţilor locale. 

În vară a primit ştire de la Dumnezeu că în curând exi- 
lul său va lua sfârşit. Zilele treceau, săptămânile se scurgeau 
şi lăsau loc lunilor, care se înmulţeau şi ele. Nimic! Nu exista 
nici un semn care să fi prevestit plecarea sa din Turuhansk. 
În realitate, autorităţile au hotărât să i se prelungească exi- 
lul cu încă un an, fără să-l anunţe. Sfântul a început să se 
îngrijoreze şi, cu cât trecea timpul, îngrijorarea lui devenea 
din ce în ce mai mare. A fost cuprins de dezamăgire şi mai 
apoi de deznădejde. 

Dumnezeu îi prelungea agonia pentru a-i încerca în- 
crederea în El, care de atâţia ani îl însoțea oriunde şi oricând. 
Odată, aflându-se în altarul unei biserici, s-a rugat cu du- 
rere şi cu lacrimi în faţa unei icoane a lui Hristos: de ce în- 
târzia să-Şi împlinească făgăduinţa? Atunci, ridicându-şi 
ochii, a văzut înfricoşat cum Hristos Şi-a întors privirea de la 
el, dezaprobând astfel puţina lui credinţă din acele momente. 
Speriat, Sfântul a ieşit din altar. S-a oprit în pridvor, unde 
a găsit o carte cu Faptele Apostolilor. A deschis cartea şi a 
citit primul text pe care i s-a oprit privirea: un pasaj în care 
erau judecaţi oamenii care nu au răbdare, se grăbesc şi nu 
aşteaptă în linişte împlinirea făgăduinţelor lui Dumnezeu. 
Acest text l-a influenţat pozitiv. S-a întors în altar şi cu 
bucurie a căutat spre icoana lui Iisus, Care acum îl privea 
din nou. Era sigur că Domnul Îşi va ţine promisiunea. Avea 
EI planul Său. 

În noiembrie 1925, când se părea că nu va pleca îna- 
inte de a veni vara următoare, Sfântului i s-a infectat o rană 
la genunchi, ce nu putea fi tratată la Turuhansk. Astfel, 
episcopul suferind a fost nevoit să se adreseze autorităţilor. 
Acestea au considerat că trebuia mutat la Krasnoiarsk, în- 
trucât doar acolo existau mijloacele necesare pentru îngrijirea 

medicală adecvată. S-a hotărât plecarea sa de urgenţă cu 
sania, pe firul râului îngheţat Enisei. 

Localnicii din Turuhansk au regretat mult plecarea doc- 
torului şi episcopului care schimbase viaţa comunităţii în 
perioada cât a stat împreună cu ei. Politeţea, bunătatea, sfin- 
ţenia lui i-au influenţat pozitiv pe toţi locuitorii regiunii. l-au 
pregătit o sanie acoperită, pentru a nu fi biciuit de frig în 
timpul călătoriei, şi şi-au luat rămas bun cu multă căldură 
la mănăstirea unde slujise şi predicase atâta timp. 

Drumul de întoarcere a fost foarte lung şi dificil, dar 
totodată şi pe măsura vredniciei sale arhiereşti, după cum 
avea să povestească mai târziu Sfântul. În fiecare sat, în 
fiecare oraş pe unde trecea, îl întâmpinau cu clopote şi cu 
emoţionante exprimări ale dragostei şi respectului faţă de 
persoana unui episcop mărturisitor. În locurile unde înnopta, 
primea mulţi credincioşi care îi cereau binecuvântarea, dar 
şi bolnavi, pe care îi ajuta cu tot ce-i stătea în putinţă. Ast- 
fel, la începutul lunii decembrie 1925, a ajuns la Eniseisk, 
unde credincioşii pe care îi ajutase atât de mult pentru a 
rămâne în credinţa adevărată şi în Biserica cea canonică i-au 
organizat o primire oficială în biserică. La Eniseisk nu a 
rămas mult timp. Până la Krasnoiarsk mai erau încă trei 
sute treizeci de kilometri. După ce i-a întărit cu cuvinte căl- 
duroase, şi-a luat rămas bun de la ei plin de emoție. 

După o călătorie lungă, episcopul Luca a ajuns în ora- 
şul Krasnoiarsk, cu trei zile înainte de Crăciun. Acolo s-a 
grăbit să-l întâlnească pe episcopul locului, Amfilohie, cu care 
a rămas destule ore, povestindu-i despre încercările prin 
care a trecut şi despre sentimentul permanentei prezenţe a 
Domnului lângă el. În aceeaşi zi, neobositul episcop a făcut 
şi două operaţii de ochi la spitalul din oraş, în prezenţa mul- 
tor medici, care s-au minunat de cunoştinţele sale complexe 
şi de îndemânarea nemaiîntâlnită. 

A doua zi, episcopul trebuia să se prezinte pentru inte- 
rogatoriu la birourile locale ale GPU. Era normal să simtă 
o oarecare neliniște, deoarece samavolnicia era aşa de mare 
încât nimeni nu putea şti ce-i rezervă ziua de mâine. În mod 

ciudat însă, la interogatoriu s-au purtat cu el foarte politi- 
cos. La sfârşit, l-au anunţat că era liber să meargă unde îi 
era voia. 

Sfântul a fost foarte surprins să audă decizia GPU, care 
îl îndemna să plece spre Tașkent, promiţându-i asigurarea 
transportului. L-a slăvit în gând pe Dumnezeu pentru neaş- 
teptata Sa intervenţie, care a determinat inexplicabila schim- 
bare de poziţie a autorităţilor faţă de el. lată cum se împli- 
nea voia Domnului pe care o presimţise cu câteva luni înainte, 
în îndepărtatul Turuhansk. După ce a slujit Sfânta Litur- 
ghie de Crăciun cu multă evlavie şi emoție, i-a salutat cu 
cuvinte calde pe episcopul Amfilohie şi pe credincioşi şi a ple- 
cat cu trenul înspre Taşkent. 

S-a abătut puţin din drum, pentru a se întâlni cu bă- 
trânii săi părinţi, care locuiau la Cerkassî. Întâlnirea a fost 
deosebit de emoţionantă, mai ales că nu s-au mai văzut de 
ani de zile. Şi-au luat rămas bun de la el când era un me- 
dic tânăr şi acum îl primeau ca profesor de medicină şi — ce 
era mai important — episcop al Bisericii. A rămas puţin cu 
ei întrucât inima lui dorea să se întoarcă în Taşkent, la păs- 
toriţi şi la cei patru copii ai săi. 

La sfârşitul lunii ianuarie 1926 s-a întors, în sfârşit, la 
Taşkent, după trei ani de exil groaznic şi de suferinţe ini- 
maginabile. 

A văzut cu bucurie că fiii săi erau bine prin grija fi- 
delei Sofia Sergheevna Veleţkaia, care le-a fost în toţi aceşti 
ani ca o mamă adevărată. 

Şi-a reluat imediat obligaţiile arhiereşti şi medicale. 
Fireşte că, din moment ce nu era considerat fidel partidului, 
nu i s-a oferit un post la facultate. Catedrala fusese demo- 
lată cât lipsise şi îi rămânea să slujească în biserica „Sfântul 
Serghie de Radonej”. Părea că de acum înainte toate se vor 
linişti. Dar vicleanul şi urâtorul de bine diavol a găsit altă 
cale pentru a-l ataca pe încercatul episcop. Acum o va face 
din interior, prin intermediul Bisericii, cauzând schimba- 
rea dramatică a multor lucruri din viaţa lui. 

Lovitura a venit, de această dată, din partea unui vechi 
şi credincios colaborator al Sfântului, preotul Mihail An- 
dreev, care, mânat de un fanatism şi un zel bolnăvicios, se 
străduia să-l atragă pe episcop la acţiuni extremiste împo- 
triva „Bisericii vii” şi a reprezentanţilor ei. Sfântul, ca toţi 
sfinţii lui Dumnezeu, nu era fanatic. Fanatismul a provocat 
— şi continuă să provoace şi în zilele noastre — doar rele în 
trupul Bisericii lui Hristos. Fanaticii din istoria de secole a 
Bisericii au făcut foarte mult rău atât acesteia, cât şi res- 
tului lumii. Pe adevăratul om al lui Dumnezeu nu-l preo- 
cupă amănuntele neesenţiale, ci esenţa Evangheliei, care 
este mântuirea omului prin dragostea totală faţă de Dum- 
nezeu şi de aproapele. Adevăratul creştin, ca om al iubirii 
materializate în faptă, nu poate să fie fanatic, intolerant sau 
să-şi aroge în mod egoist rolul de unic protector al credinţei şi 
al Bisericii. „De n-ar păzi Domnul cetatea, în zadar ar fi ve- 
gheat cel ce o păzeşte”, ne aminteşte Sfânta Scriptură în Psal- 
mul 126, şi acest lucru îl făcea pe sfântul episcop să se opună 
presiunilor şi, mai apoi, pretențiilor înfierbântatului cleric. 

Văzând acesta din urmă că episcopul nu este de acord 
cu lucrurile pe care voia să i le impună, a crezut că a fost în- 
regimentat în secret de „renovatori!” şi astfel a ajuns la con- 
flict deschis cu el. Orbit de „sfântul” lui zel, s-a desprins de 
trupul Bisericii locale, împreună cu alţi câţiva susţinători 
de-ai săi. lată unde duce fanatismul: în afara Trupului lui 
Hristos, în afara Bisericii şi, prin urmare, a mântuirii! 

Războiul căruia i-a fost supus Sfântul a fost puternic şi 
dureros, mai ales că nu avea de cealaltă parte a baricadei 
doar regimul ateu, pe „novatorii” schismatici, ci şi pe fana- 
ticii ultraortodocşi ai părintelui Mihail. Acesta ajunsese la 
un asemenea grad de neruşinare, încât nu a ezitat să meargă 
el însuşi la Patriarhie pentru a-l acuza pe episcopul său, 
cerând înlocuirea sa. La toate acestea, Sfântul răspundea 
cu dragoste, iertare şi rugăciune. Îi părea rău de starea în 
care a ajuns fratele său, însă niciodată nu s-a exprimat ne- 
gativ la adresa celor care îl defăimau şi cereau îndepărta- 
rea sa din mijlocul păstoriţilor. Pentru a înţelege capacitatea 

lui de a ierta, este semnificativ următorul fapt: când, după 
ani de zile, părintele Mihail s-a întors din exil foarte bol- 
nav şi i-a solicitat Sfântului asistenţă medicală, acesta i-a 
oferit-o cu multă dragoste, fără nici cea mai mică urmă de 
ținere de minte a răului sau de răzbunare. 

După multe presiuni, defăimări şi calomnii, locţiitorul 
scaunului patriarhal, episcopul Serghie Stragorodski (care îl 
înlocuia pe patriarhul Petru, exilat în Siberia în anul 1925), 
a trimis episcopului Luca o serie de scrisori, prin care îl in- 
forma despre transferul său în altă eparhie. 

Cu multă amărăciune, dar cu nici un gând de a se opune 
unei decizii a Bisericii, chiar dacă era nedreaptă, Sfântul a 
hotărât să dea dovadă de ascultare. În acel moment dificil al 
vieţii lui de cleric, a îmbrăţişat sfatul nefast, după cum s-a 
dovedit ulterior, venit din partea mitropolitului Arsenie Spad- 
niţki, exilat în Taşkent. Acesta îl îndemna să nu accepte 
transferul, ci să renunţe la scaunul episcopal din Taşkent, fă- 
când cerere de pensionare, şi să rămână în continuare în oraş. 

Sfântul a avut încredere în sfatul experimentatului ie- 
rarh Arsenie, o personalitate bisericească marcantă a vremii 
sale, mai ales că în 1917 fusese candidat la scaunul patri- 
arhal. Astfel, a renunţat la obligaţiile administrative ale ar- 
hieriei şi s-a pensionat. Demisia lui a fost acceptată în 1927 
şi a fost înlocuit cu noul episcop de Taşkent, Nicandru. 

Din acel an, episcopul Luca a trăit pe cont propriu. 
Duminicile slujea în biserica „Sfântul Serghie” şi practica 
medicina pe gratis la el acasă. Numărul pacienţilor era 
foarte mare, în special oameni săraci, care nu aveau posi- 
bilitatea să plătească tratamentul, dar şi alţii, care veneau 
la el pentru simplul fapt că aveau încredere în pregătirea 
sa profesională. 

EI îi primea pe toţi cu dragoste. Se îngrijea nu numai de 
boala lor, ci şi de celelalte nevoi pe care le aveau. De multe 
ori le împărțea banii proveniţi din mica lui pensie şi, când 
aceştia se terminau, nu ezita să le ofere haine sau obiecte 
de uz personal şi casnic. Celor apropiaţi şi fiilor săi duhov- 
niceşti le amintea permanent, cu tărie, de valoarea omului 

în calitate de chip al lui Dumnezeu, obişnuind să zică: „Cel 
mai important lucru în viaţă este să faci întotdeauna bi- 
nele. Dacă nu poţi face un mare bine oamenilor, străduieş- 
te-te să le faci cel puţin unul mic”. 

Toţi îl preţuiau şi îl respectau din cauza omeniei şi bu- 
nătăţii lui. Mulţi erau cei care îl vizitau pentru a-i cere 
sfatul în diferite probleme care îi preocupau. Părerea lui 
avea o mare greutate pentru că ştiau că vine nu numai de la 
un strălucit şi eminent om de ştiinţă, ci, mai ales, de pe bu- 
zele unui om al lui Dumnezeu, lipsit de răutate, ale cărui 
viaţă şi cuvânt erau pline de Harul Sfânt. 

La slujbele pe care le săvârşea, îi câştiga pe credincioşi 
cu evlavia, cu buna-cuviinţă, dar şi cu predica lui inspirată şi 
în acelaşi timp simplă. Rugăciunea şi slujbele pe care le înălța 
către Dumnezeu în numele său, personal, dar şi al popo- 
rului, ofereau oamenilor linişte şi îi duceau duhovniceşte 
în lerusalimul cel de Sus, la Sfânta Liturghie cerească, în 
faţa înfricoşătorului jertfelnic al Domnului, unde jertfitor şi 
jertfă, într-o permanent repetată dăruire de sine pentru mân- 
tuirea lumii, este Însuşi Arhiereul Hristos. Poporul dreptere- 
dincios îl venera şi, de fiecare dată, după Sfânta Liturghie, 
era însoțit până la reşedinţă de un număr impresionant de 
credincioşi. De ziua lui, pe 18 octombrie, biserica „Sfântul 
Serghie” se umplea până la refuz, aşa cum se întâmpla şi cu 
drumurile din jurul acesteia. După sfârşitul unei înălţă- 
toare Sfinte Liturghii, întreg poporul îl conducea până la 
reşedinţa sa, împodobită în interior şi pe dinafară cu crizan- 
teme, în timp ce de-o parte şi de alta a drumului presărat 
cu flori oamenii ovaţionau şi cereau să fie binecuvântaţi de 
sfântul episcop. 

Aceste manifestări de dragoste şi devotament faţă de 
persoana episcopului nu erau bine văzute de conducerea po- 
litică locală. O ură de nesuportat stăpânea sufletele tutu- 
ror acelor „novatori” atei ai regimului sovietic, căpătând 
proporţii odată cu creşterea dragostei pe care poporul o 
simţea faţă de dezarmatul (spre deosebire de reprezentanţii 
regimului — n.tr.) episcop Luca. Deja rezolvaseră problema 

marginalizării lui în ce priveşte lumea ştiinţifică, spitalul, 
catedra de profesor şi orice problemă sau acţiune ştiinţifică 
şi bisericească. Nu le ajungea atât, doreau şi eliminarea lui 
fizică. Viaţa liniştită a Sfântului însă nu le oferea nici un 
motiv pentru aceasta. Pândeau, aşadar, cea mai mică gre- 
şeală, cea mai mică pricină care să-l ducă la temniţă, la exil 
sau, şi asta îşi doreau cel mai mult, la moarte. 

Era perioada când lucrurile cele mai nefireşti puteau 
trece drept absolut raţionale şi cele mai lipsite de sens — 
drept chestiuni de mare interes, cu care se putea otrăvi opi- 
nia publică. O asemenea întâmplare a constituit pretextul 
noilor peripeții din viaţa Sfântului. 

Profesorul de medicină Ivan Petrovici Mihailovski lo- 
cuia la Taşkent împreună cu familia sa. În 1924, a fost 
lovit adânc de moartea neașteptată a fiului său, Igor. Du- 
rerea a fost atât de mare, încât tatăl şi-a pierdut minţile. 
Nu putea să accepte moartea copilului său şi de aceea nu 
voia să-l înmormânteze. Îl ţinea în formol, într-un recipient 
din biroul lui, şi încerca prin diferite experimente să-l învie! 
Situaţia a devenit atât de dramatică, încât soţia lui, pentru 
a scăpa atât ea, cât şi copiii de violenţa şi de nebunia profe- 
sorului, l-a părăsit. În 1929, vârstnicul profesor s-a recăsă- 
torit cu o studentă de-a sa, în vârstă de douăzeci şi trei de 
ani. La scurt timp, relaţia lor s-a alterat şi, la începutul lunii 
august a aceluiaşi an, profesorul, după o ceartă puternică, 
s-a sinucis împuşcându-se. S-a pus în discuţie problema în- 
mormântării lui, întrucât mitropolitul Arsenie, pentru a o 
permite, cerea o adeverinţă medicală care să certifice boala 
mintală a decedatului. Tânăra soţie s-a adresat episco- 
pului Luca, întrucât acesta cunoştea drama familiei. El a 
răspuns afirmativ la rugămintea ei, eliberându-i personal, 
în calitate de medic, adeverinţa respectivă. 

Aceasta a fost! Punându-şi semnătura pe adeverinţă, 
Sfântul şi-a semnat, fără să-şi imagineze, propria sentinţă. 
Oamenii partidului au încropit în jurul acestui eveniment un 
incredibil şi absurd scenariu, în care l-au implicat, fireşte, şi 
pe Sfânt. Au început să alimenteze în mod sistematic ziarele 

cu aşa-zise „dezvăluiri” în „cazul Mihailovski” şi să orienteze 
opinia publică împotriva Bisericii şi, în special, a episcopului 
Luca. Conform scenariului, Mihailovski era un strălucit om 
de ştiinţă ateu, care făcea cercetări foarte serioase referi- 
toare la nemurirea omului şi la învierea morţilor. Dar acest 
lucru nu era agreat de Biserica „reacţionară”, care se stră- 
duia să-l scoată din joc pe eminentul profesor de frică să nu 
dăruiască omenirii mult dorita nemurire cu studiile sale. 
Astfel, prin intermediul episcopului Luca, „popii” au influ- 
enţat-o pe „religioasa” lui soţie care, în cele din urmă, l-a 
ucis. lată logica şi tactica regimului sovietic în toată măre- 
ţia lor! 

Cu presa care dezbătea zilnic acest subiect, cu lumea 
fanatizată împotriva „popilor”, cu membrii partidului care 
susțineau că episcopul Luca era autorul moral şi, prin ur- 
mare, vinovat, era doar o chestiune de timp ca procuratura 
să ordone începerea anchetei. Procesele repetate, chiar dacă 
fără rezultate, bazate doar pe acuzaţii nefondate, argumente 
puerile şi „dovezi” hilare, s-au perpetuat pe parcursul a 
luni de zile. În cele din urmă, în seara zilei de 23 aprilie 
1930, Sfântul a fost arestat şi dus la închisoare. 

Interogatoriile au devenit istovitoare şi, în ciuda protes- 
telor unor profesori şi doctori venerabili, care insistau ca 
Sfântul să fie eliberat pe motive de sănătate, autorităţile dă- 
deau dovadă de surzenie în mod ostentativ. Condiţiile de 
detenţie erau jalnice, astfel încât starea sănătăţii lui s-a în- 
răutăţit rapid. A leşinat de mai multe ori din cauza aerisirii 
insuficiente a celulelor, care adăposteau un număr prea 
mare de deţinuţi. De parcă acestea nu ar fi fost de ajuns, 
autorităţile îl supuneau şi unor presiuni psihologice, for- 
țându-l să renunţe la demnitatea arhierească. În semn de 
protest faţă de tratamentul nedrept şi inuman la care a fost 
supus, Sfântul a declarat greva foamei, fără a sensibiliza, 
însă, pe nimeni. Deoarece zilele se scurgeau şi sănătatea 
episcopului mergea din rău în mai rău, l-au dus la spitalul 
penitenciarului, unde l-au înconjurat cu linguşiri şi min- 
ciuni, pentru a-l convinge să renunţe la greva foamei. 


58 


„Povesteşte ce a făcut Sfântul pentru tine...” 


Timp de un an, Sfântul a fost târât din celulă în spital 
şi de la spital în birourile GPU, pentru interogatoriu. Între 
timp, calomniile legate de „cazul Mihailovski” continuau. La 
comanda regimului, s-au scris chiar lucrări literare şi specta- 
cole de teatru pentru a influenţa opinia publică în defavoa- 
rea episcopului martir. Cu toate acestea, nici unul dintre 
oamenii chemaţi să depună mărturie în acest caz nu a putut 
să-i aducă vreo acuzaţie. Dimpotrivă, cu toţii elogiau carac- 
terul şi viaţa curată precum cristalul a medicului episcop. 

Pe 15 martie 1931 (conform altor surse, 15 mai 1931, 
n.tr.), consiliul special al GPU a hotărât exilarea Episco- 
pului Luca în nordul Rusiei. Sfântul a încercat în toate fe- 
lurile să schimbe decizia, mai exact locul exilului, arătând 
că expedierea sa în nord înseamnă moarte. În zadar însă 
rugămințile... 

După câteva zile l-au dus la staţia de tren, de unde tre- 
buia să plece în surghiun. Paznicii îl târau trăgându-l de 
barbă şi scuipându-l în faţă. Într-un sfârşit, Sfântul a intrat 
în vagon cu alţi deţinuţi şi astfel a început călătoria şi, odată 
cu ea, un nou martiriu. Aveau probleme cu păduchii, pentru 
a scăpa de ei erau nevoiţi să-şi arunce hainele. Mâncarea 
lor consta într-o bucăţică uscată de pâine şi o scrumbie la 
doi oameni, fără apă. Câţi erau învinşi de chinul foamei şi 
mâncau din peştii conservaţi sufereau mai apoi un marti- 
riu mai mare, acela al setei. Din acest motiv, Sfântul, ca şi 
mulţi alţii, a preferat să nu mănânce deloc. 

Trenul a parcurs mulţi kilometri. Au trecut de Samara, 
au ajuns la Moscova şi apoi la destinaţia finală, în oraşul 
Kotlas. Unii sperau că acolo chinurile lor vor lua sfârşit. 
Realitatea era cu totul alta: abia aveau să înceapă altele şi 
mai mari... 

Închisoarea din oraşul Kotlas era considerată una din- 
tre cele mai dure închisori de reeducare din Uniunea Sovie- 
tică. În condiţii jalnice de trai, erau înghesuiți zeci de mii de 
osândiţi, care aşteptau să fie trimişi în străfundurile nor- 
dice ale Rusiei, unde aveau să completeze teribilele batali- 
oane de muncă silnică. 

Din fericire, episcopul Luca nu a rămas acolo, ci a fost 
dus trei kilometri mai departe, în lagărul de concentrare care 
se numea Makariha. Condiţiile de trai şi de igienă precare, 
asemănătoare celor de la închisoarea Kotlas, au făcut ca la- 
gărul să ajungă victima tifosului exantematic. Zilnic, acolo 
mureau în jur de 70 de persoane, care erau înmormântate 
mai apoi în gropi comune. Responsabilii l-au trimis pe docto- 
rul episcop pentru a oferi asistenţă medicală. Dar n-a tre- 
cut mult, şi a fost transferat înapoi la Kotlas, unde a apărut 
aceeaşi epidemie, făcând imperios necesară prezenţa unui 
medic. Nici aici nu a rămas prea mult, deoarece un ordin 
nou îl obliga să se deplaseze spre nord, la Arhanghelsk, o 
regiune situată puţin mai jos de Cercul Polar. 


Episcopul Luca alături de confraţi medici, 
la unul din spitalele unde a lucrat în timpul exilului 


Ajungând acolo, episcopul Luca a întâmpinat dificul- 
tăţi legate de şederea sa, întrucât autorităţile nu asigurau 
locuinţa celor exilați. Chiar şi comportamentul colegilor săi 
medici şi al episcopului locului era unul duşmănos. În cele 
din urmă, i s-a permis să lucreze doar în cabinetele de ambu- 
latoriu ale spitalului. Dar spiritul larg al doctorului epis- 
cop a intrat în opoziţie cu mentalitatea îngustă a celorlalţi 

medici şi nu puţine au fost situaţiile în care colegii i-au 
creat mari probleme, aducând în faţa autorităţilor locale di- 
verse acuzaţii la adresa lui. 

În Arhanghelsk, Sfântul Luca s-a confruntat cu o nouă 
problemă de sănătate. Şi-a descoperit el însuşi o tumoare, 
pe care a considerat-o a fi un posibil cancer. Deoarece în spi- 
tal nu existau posibilităţi de tratament, a cerut de la şeful 
GPU de acolo să i se permită transferul la Moscova. După 
două săptămâni a primit răspunsul pozitiv, care, de fapt, îi 
permitea transferul la Leningrad, adică în vechiul Petersburg. 

A plecat cu trenul la Leningrad şi, cu ajutorul unui 
medic tânăr care îl însoțea, l-a vizitat pe profesorul oncolog 
Petrov. Acesta, după ce l-a examinat, i-a extirpat tumoarea, 
din fericire benignă. După convalescenţă, a vizitat Mănăs- 
tirea Novodeviţki, care, deşi închisă, servea ca reşedinţă mi- 
tropolitului Serafim, cu care s-a şi întâlnit de multe ori. În- 
tr-o sâmbătă seara, când a mers din nou la mănăstire pentru 
a participa la Priveghere, în timpul citirii Evangheliei de la 
Utrenie, Sfântul a trăit o experienţă duhovnicească foarte 
puternică. Era Evanghelia a unsprezecea de la Utrenie (loan 
21, 14-25) şi, în momentul când Iisus îl întreabă pe Petru 
de trei ori dacă Îl iubeşte şi îi dă porunca să pască oile Lui, 
Sfântului Luca i-a tresăltat sufletul şi a simţit o adâncă 
emoție, care s-a transformat într-un tremur al întregului 
corp. Următoarele două, trei luni, de fiecare dată când îşi 
amintea de această întâmplare, tremura din tot trupul, iar 
lacrimile îi curgeau încontinuu. Se întreba care era sensul 
acestei stări şi încerca să înțeleagă dacă reprezenta un me- 
saj de la Dumnezeu. Aşa şi era. Un mesaj despre cele ce se 
vor întâmpla în continuare. 

La Leningrad, l-a chemat Kirov, preşedintele organi- 
zaţiei de partid locale şi apropiat colaborator al lui Stalin, 
şi i-a propus să preia conducerea unui centru de cercetare 
ce urma să se înfiinţeze special pentru el, în vederea conti- 
nuării importantelor lui cercetări ştiinţifice. Totodată, i-a 
propus să publice cartea sa Studii de chirurgia infecțiilor 
purulente. Preţul tuturor acestora era renunţarea la arhierie 

şi lepădarea rasei. Bineînţeles că Sfântul a refuzat şi, în 
consecinţă, a fost dus înapoi la locul său de exil, Arhan- 
ghelsk. 

În jurul său a început să se ţeasă o capcană satanică, 
ce urmărea îndepărtarea lui de arhierie. Tactica era aceea 
de a-i prezenta încontinuu ce om de ştiinţă important este şi 
cum omenirea, din cauza unui mic „amănunt” (arhieria, fi- 
reşte), era văduvită de nepreţuitele lui cunoştinţe şi servicii. 
După atâtea interogatorii, după atâţia ani de urmăriri, oa- 
menii regimului au înţeles că două erau marile iubiri ale 
Sfântului: pe de o parte, preoţia cu dragostea de Dumnezeu, 
iar pe de alta, medicina cu dragostea de aproapele. Toate 
strădaniile lor se îndreptau spre a distruge aceste două iu- 
biri, care coexistau în mod echilibrat înăuntrul său şi îi în- 
drumau împreună întreaga viaţă. Totodată, sperau că ataşa- 
mentul lui faţă de medicină şi, prin extensie, faţă de omul 
în suferinţă va dezrădăcina în cele din urmă ataşamentul 
faţă de Dumnezeu. 

De aceea, imediat după sosirea sa la Arhanghelsk, a fost 
chemat la Moscova. Acolo, un reprezentant special al GPU 
care i-a vorbit în fiecare zi timp de trei săptămâni. Acesta a 
fost nevoit să recunoască faptul că acuzaţiile care planau asu- 
pra „tovarăşului profesor” erau nefondate. Îi vorbea foarte 
politicos şi îl elogia cu cuvinte linguşitoare pentru reuşitele 
lui atât ca episcop, cât şi ca doctor şi om de ştiinţă. Îi pro- 
mitea Catedra de Chirurgie la Moscova şi conducerea Insti- 
tutului de Cercetări Ştiinţifice. Singurul lucru care i se soli- 
cita era renunţarea la arhierie, mai ales că deja renunţase la 
scaunul episcopal din Taşkent şi se pensionase. 

EI însuşi va zice despre acele zile: „Fără să înţeleg cum 
s-a întâmplat, cuvintele mieroase ale trimisului special 
mi-au otrăvit inima şi am făcut un păcat mare atunci când 
am scris următoarea declaraţie: «Am renunţat la obligaţiile 
arhiereşti. În condiţiile actuale, consider că e imposibil să 
continuu să-mi ofer seviciile şi, de aceea, din moment ce 
sfânta demnitate (de arhiereu — n.tr.) mi-o permite, aş vrea să 
practic chirurgia. Dar nu voi renunţa niciodată la vrednicia 

arhieriei». [...] Nu pot să înţeleg cum de s-a întâmplat... Gă- 
sesc o explicaţie numai în faptul că îmi era greu să mă rup 
total de chirurgie.” 

Ceea ce nu reuşiseră exilurile, întemniţările, suferin- 
țele, defăimările au reuşit cuvintele mieroase şi atât de otră- 
vitoare, după cum s-a dovedit ulterior, ale reprezentantului 
GPU, specialist în războiul psihologic. Cineva neiniţiat în 
luptele duhovniceşti s-ar putea întreba cum de a ajuns 
Sfântul Luca la această mare cădere. Cei experimentați în 
ale duhovniciei ştiu însă foarte bine, din experienţa per- 
sonală, dar şi din cea a tuturor sfinţilor, că această cădere nu 
este străină de această luptă şi nici un fenomen rar întâl- 
nit. Părinţii care au studiat-o, au descris-o ca pe un eveni- 
ment frecvent şi ca pe o etapă dureroasă în lupta duhov- 
nicească şi o numesc „părăsirea harului”. 

Fericitul întru adormire părinte Iosif Isihastul serie de- 
spre acest lucru aşa: „Când harul îşi face simțită prezenţa, 
toate sunt uşor de îndurat. Câteodată însă, din motive de 
precauţie, se retrage şi atunci omul îşi pierde speranţa, zelul 
îi scade şi însăşi credinţa i se ofileşte. Acestea sunt cele mai 
dificile clipe din viaţa duhovnicească deoarece, dacă Dum- 
nezeu nu ar interveni acum, omul nu ar putea rezista... 
Războindu-se cu noi, diavolul se foloseşte de orice parte a 
corpului, de orice loc sau situaţie şi, în funcţie de caz, ori ne 
atacă, ori se împotriveşte hotărârilor noastre. Principala 
lui ţintă este să lovească în credinţă şi astfel să-l compro- 
mită pe om, transformându-l în trădător şi apostat. Dacă 
reuşeşte acest lucru, înseamnă că a provocat o rană mortală, 
întrucât distruge dispoziţia şi zelul, adică ce e mai important, 
şi astfel stăpâneşte fără greutate tot restul. Toate se fac pen- 
tru credinţă, dar şi credinţa le ţine pe toate. Dacă se zdrun- 
cină credinţa, toate se clatină şi linia frontului slăbeşte.” 

Această perioadă de declin duhovnicesc şi de părăsire a 
harului, care a început în momentul retragerii din scaun a 
Sfântului, pe când era la Tașkent, se afla la apogeu şi va ţine 
aproximativ trei ani de martiriu, până când episcopul Luca, 
după foarte multe încercări, căderi şi compromisuri, îşi va 
regăsi vechiul său eu, bineînțeles că mai chinuit şi amărât, 

dar şi mai înţelepţit şi cu mai multă credinţă şi dragoste 
faţă de Dumnezeu. A ajuns la cea mai de jos treaptă a 
părăsirii, a călcat în hăul disperării, a fost lovit nemilos pe 
nicovala remuşcărilor, a fost interogat groaznic de conştiinţă 
pe banca acuzaților, dar, în cele din urmă, ca „aurul în topi- 
toare”, a ieşit din această încercare mai luminos ca oricând. 
Nu ne vom referi în amănunt la această perioadă nea- 
gră din viaţa Sfântului (nu ştiu dacă i-ar ajuta pe cititori). Vom 
menţiona pe scurt evenimentele petrecute în viaţa lui. 
După semnarea acelei ruşinoase declaraţii, în loc să fie 
lăsat liber imediat, Sfântul a fost trimis înapoi în Arhan- 
ghelsk, în exilul său pentru încă un an. Astfel, s-a dovedit 
foarte clar că toate erau încă un bluf al regimului, care ur- 
mărea, aşa cum a menţionat mai sus părintele Iosif, „să-l 
compromită pe om, transformându-l în trădător şi apostat”. 
În cele din urmă, în anul 1933 a fost eliberat şi s-a în- 
tors la Moscova. Aici, Patriarhia i-a propus să ocupe unul din 
posturile de episcop vacante, însă el, „părăsit de Domnul, 
cu minţile pierdute”, a refuzat. A preferat să se întoarcă la 
Taşkent şi i-a scris mitropolitului Arsenie. Răspunsul aces- 
tuia a lăsat să se înţeleagă că nu mai era dorit acolo. A 
trimis o scrisoare ministrului Sănătăţii, Vladimirski, prin care 
îl ruga ca, în conformitate cu promisiunile ce i s-au făcut, 
să i se dea posibilitatea să se ocupe de munca de cercetare. 
Răspunsul a fost negativ, deoarece responsabilii considerau 
că nu era permis ca Institutul de Cercetare Ştiinţifică să fie 
condus de un necomunist care era, pe deasupra, şi episcop. 
Părăsit de toţi, şi în special de Dumnezeu, a hotărât 
fără un motiv anume să meargă în Crimeea. Acolo a simţit şi 
mai mult greutatea situaţiei sale jalnice. Mânca la o ta- 
vernă mizerabilă şi locuia în casa unui ţăran. S-a hotărât 
să se întoarcă în Arhanghelsk, unde timp de două luni a lu- 
crat la cabinetele de ambulatoriu ale spitalului. I s-a făcut 
atunci propunerea să preia postul de chirurg la un institut 
medical proaspăt înfiinţat acolo, dar, întrucât era încă ză- 
păcit şi cu judecata confuză, a refuzat. Când a înţeles gre- 
şeala, era prea târziu. Astfel, a plecat la Taşkent, unde a 
realizat cu durere că intrase în dizgrație. 

A ajuns în situaţia de a îmbrăca din nou hainele civile 
pentru a merge, în calitate de consilier angajat la Minis- 
terul Sănătăţii, la spitalul din Adizad, la o distanţă de trei 
sute de kilometri de Taşkent. Acolo a fost primit cu multă 
bucurie de colegii săi medici. La spital efectua intervenții 
chirurgicale şi preda studenţilor şi medicilor. În sfârşit, viaţa 
lui devenise cât de cât importantă. Dar martiriul lui interior 
creştea din ce în ce mai mult, deoarece conştiinţa nu înceta 
să-l mustre cu tărie pentru faptul că pusese arhieria pe 
planul doi şi trăia într-o stare de neascultare faţă de voia 
lui Dumnezeu. Se ruga neîncetat cu lacrimi la Domnul ca 
să-i ierte acest greu păcat, însă nu avea puterea şi tăria 
morală să ia hotărârea îndrăzneață de a se ridica iarăşi pe 
picioarele sale. 

Îl stăpânea sentimentul părăsirii şi nu-şi putea găsi 
liniştea nicăieri. Intervenţiile sale chirurgicale au început 
să nu mai fie atât de reuşite, iar starea sănătăţii i se înrău- 
tăţea. A fost afectat de febra tropicală Papataci, care i-a 
şubrezit şi mai mult sănătatea precară. Cea mai neplă- 
cută problemă a fost desprinderea învelişului retinei de la 
ochiul stâng, lucru care l-a obligat să-şi părăsească servi- 
ciul din Adizad. 

S-a întors la Taşkent, unde a preluat comanda unei 
mici unităţi de chirurgie a infecțiilor purulente a spitalului. 
Ochiul său stâng, aproape orb, l-a obligat să plece şi de acolo, 
pentru a fi supus unui nou tratament la Moscova. Acolo a 
aflat că fiul său mai mare, Mihail, a fost grav rănit într-un 
accident feroviar şi a fost transportat la Leningrad într-o stare 
jalnică. Fără să fi parcurs toate procedurile medicale de 
după cele două intervenţii chirurgicale pe care le suferise la 
ochi, Sfântul a plecat în grabă la Leningrad, chiar dacă 
aceasta a adus la orbirea totală a ochiului stâng. 

De la Leningrad s-a întors la Taşkent, unde şi-a continuat 
activitatea la spital, lărgindu-şi preocupările şi în sectorul 
primului ajutor, continuând în paralel să opereze şi să predea 
studenţilor medicinişti. Nimic din toate acestea nu-i umplea 

sufletul, nu-l satisfăcea. Friniile, mustrările de conştiinţă 
îl vânau peste tot şi nu-i permiteau nici o clipă de linişte. 


PI iii 


2 YVÂRy a, 


Episcopul Luca împreună cu personalul 
spitalului militar de la Taşkent, în anul 1936 


PR ae cepe 0 alis a = 


În toamna anului 1934, după zece ani de pregătire, a 
fost publicată, în sfârşit, cartea lui Studii de chirurgie a in- 
fecțiilor purulente, care a fost primită cu entuziasm de lu- 
mea medicală şi a fost tipărită în mai multe ediţii. Numele 
lui Voino-leseneţki a devenit faimos în cercurile oamenilor 
de ştiinţă. Steaua lui a atins culmea strălucirii în iunie 1935, 
când a reuşit să salveze viaţa lui N. Gorbunov, fost se- 
cretar personal al lui Lenin, unul dintre pilonii de bază ai 
Partidului Comunist. Atunci a fost declarat doctor în me- 
dicină de Ministerul Sănătăţii din Uzbekistan. 

Chiar dacă în acea perioadă de glorie pământească 
unii, din invidie, au început din nou să-l necăjească în 
presă, el, smerit de încercările duhovniceşti care îl fră- 
mântau la nivel personal, în următorii doi ani, adică până 
în 1936, a trăit în sfârşit clipe de pace, pe de o parte mun- 
cind neobosit, iar pe de alta, bucurându-se de liniştea fa- 
miliei, de care fusese lipsit atâţia ani. 


> Zeităţi din mitologia greacă, ce răzbunau crimele (n. tr.). 

Încet-încet, episcopul şi-a regăsit pacea sufletească. Pe- 
rioada de zbucium interior, de ezitări şi rătăciri lua sfâr- 
şit. Regăsise „prima dragoste”, şi aceasta se putea citi pe 
strălucirea feţei sale. Înainte de a merge la spital, trecea 
întotdeauna pe la biserică pentru a se ruga, iar de sărbă- 
tori, sâmbăta şi duminica slujea cu pace sufletească şi cu 
demnitate. Cu timpul, relaţiile sale cu mitropolitul Arse- 
nie au intrat în normal şi vechii răceli i-a luat locul o caldă şi 
apropiată prietenie. 

Această perioadă însă nu avea să dureze prea mult. 
Încă de la începuturile anilor '30, Uniunea Sovietică intră 
într-o nouă etapă a istoriei sale. La conducerea Partidului 
Comunist şi a ţării se află losif Stalin. Avansarea în vârful 
conducerii politice a Uniunii Sovietice a lui Stalin — om im- 
pulsiv şi ferm, fost seminarist devenit ulterior un ienicer 
teribil — a însemnat începutul unui nou val de prigoane 
împotriva libertăţilor deja restrânse ale cetăţenilor. 

Printr-o serie de legi şi ordine dictatoriale, regimul 
stalinist a impus în Uniunea Sovietică cel mai dur şi mai in- 
tolerant mod de exercitare a puterii. S-au instituţionalizat 
servicii de securitate ale statului, care acționau fără nici un 
control şi independent de mecanismele justiţiei oficiale, 
având ca unic scop anihilarea şi exterminarea oricui declara 
(sau doar avea intenţia) opoziţie faţă de regim. Un exemplu 
caracteristic este celebrul NKVD*, care din 1937 îl avea la 
conducere pe cumplitul Ejov. NKVD-ul aresta, tortura, în- 
temniţa, exila şi executa orice cetăţean considerat suspect de 
acţiuni îndreptate împotriva regimului, fără a i se da aces- 
tuia posibilitatea de a se apăra în faţa unui tribunal ofi- 
cial. Era perioada de glorie a statului stalinist. 

Cum era de aşteptat, prima luată în vizorul noului re- 
gim a fost, încă o dată, Biserica Ortodoxă. Prigoanele îndrep- 
tate împotriva clericilor şi a simplilor credincioşi veneau ca o 
avalanşă. Deseori, pentru a prinde în capcană creştini care 


s Norodnii Komissariat Vnutrennih Del, Comisariatul Poporului pen- 
tru Afaceri Interne. 

„deranjau”, erau încropite scenarii imaginare, bazate pe 
mărturisirile false ale unor oameni care cedau torturilor 
din timpul interogatoriilor. 

De acest taifun antihristic nu era posibil să scape epis- 
copul Luca. El era ca un spin în ochii oamenilor regimului 
care deranja şi trebuia anihilat cu orice preţ, mai ales acum, 
când arăta că s-a regăsit pe sine, întorcând spatele pentru 
totdeauna perioadei „negre” de ezitări în care viclenia agen- 
ților GPU îl aruncase. Astfel, într-o seară, pe la sfârşitul lui 
1937, au tăbărât în locuinţa sa doi agenţi în civil care, sub 
pretextul percheziţiei, au devastat-o pur şi simplu. La sfâr- 
şit, l-au arestat şi l-au dus la sediul NKVD, unde au înce- 
put torturile şi interogatoriile. 

Sfântul era unul dintre clericii arestaţi în seara aceea pe 
baza acuzaţiei de a fi membru al unei organizaţii clerico- 
monahale secrete, care avea drept scop lupta împotriva pu- 
terii sovietice şi readucerea ţării la „capitalism”. Ei erau 
acuzaţi, de asemenea, că ar fi colaborat cu servicii secrete de 
spionaj din alte ţări şi că ar fi plănuit un atentat împotriva 
lui Stalin însuşi. În ce-l privea pe Sfântul, mai aveau o 
acuzaţie: ca doctor, ucidea oameni în timpul intervențiilor 
chirurgicale. 

Pentru a putea fi susţinute toate acestea era suficient 
să fie smulsă declaraţia unui singur om, în care să se facă 
referire la ceilalţi deţinuţi. Pentru aceasta, s-a conceput un 
gen inuman de interogatoriu, numit „interogatoriul în lanț”, 
în timpul căruia trei serii de anchetatori îl supuneau pe 
deţinut la un interogatoriu continuu, douăzeci şi patru de ore 
din douăzeci şi patru, fără a-i permite nici o clipă de odihnă. 
De obicei, în câteva zile deţinutul nu mai rezista şi „vorbea”. 
In cazul episcopului Luca, „interogatoriul în lanţ” a durat 
treisprezece zile, în timpul cărora a fost supus la toate tipu- 
rile de violenţă posibile, psihologice şi nu numai. Aşezat pe 
un scaun sub lumina unui reflector care îl lovea încon- 
tinuu direct în faţă, fără să i se permită să doarmă nici o 
secundă, Sfântul a trecut prin chinuri groaznice. Când se 
prăbuşea, aruncau peste el găleți de apă pentru a-şi reveni 
şi continuau interogatoriul sau îl puneau să se sprijine în 

picioare de zid până cădea jos neputincios. Într-un final, 
episcopul martir a căzut pradă halucinaţiilor. Ancheta- 
torii, care nu reuşiseră până atunci să-i smulgă nici o măr- 
turisire, au exploatat această stare jalnică şi au încercat 
să-l forţeze să semneze o declaraţie în stare de inconştienţă 
(5 decembrie 1937). Episcopul, pentru a scăpa de martiriul 
pe care îl îndura, a înscenat o tentativă de automutilare, fă- 
cându-i astfel pe anchetatori să-l transporte la spital. Bine- 
înţeles că nu semnase nici o hârtie, însă cadrele de partid ale 
NKVD s-au agitat atât de tare încât l-au transferat (sau mai 
bine zis l-au târât) imediat în celulele Securităţii, iar a doua 
zi în închisoarea principală, unde a rămas închis opt luni, 
fără să aibă dreptul să vadă pe nici un cunoscut de-al său. 


Episcopul Luca în închisoare (fotografii din arhiva KGB-ului) 

În celula de detenţie condiţiile de trai erau extrem de 
rele. Deţinuţii erau foarte mulţi, înghesuiți în acelaşi spaţiu 
şi nevoiţi să doarmă şi printre paturile trietajate, direct pe 
podea. Dar cel mai rău lucru era amestecul deţinuţilor: cri- 
minali de drept comun cu deţinuţii politici, atei cu membri ai 
altor religii care, cel puţin la început, nu pierdeau ocazia să-l 
ironizeze şi să-şi bată joc de episcopul ce împărtăşea ace- 
eaşi soartă cu ei. Alteori îl provocau la discuţii pe teme po- 
litice, însă niciodată nu au reuşit să scoată din gura lui 
vreun cuvânt referitor la ele. 

Cu timpul, noblețea caracterului, interesul pentru cei 
bolnavi, omenia inspirată din exemplul lui Hristos, răb- 
darea asemănătoare cu cea a lui lov şi calmul său caracte- 
ristic i-au făcut să-şi schimbe comportamentul faţă de dân- 
sul. Îl vedeau deseori cum împărțea puţina sa hrană cu altul, 
considerând că acela are mai multă nevoie, chiar dacă el 
însuşi rămânea flămând. Odată, pe când era în spitalul în- 
chisorii, a diagnosticat o boală gravă a unui condamnat la 
detenţie grea, lucru pe care nu reuşise să-l facă medicul în- 
chisorii, şi, la intervenţia sa, bolnavul a fost transferat la 
spitalul oraşului unde, pe baza instrucţiunilor Sfântului, l-au 
operat medicii chirurgi, care erau foşti studenţi de-ai lui. În 
felul acesta i-a salvat viaţa şi de atunci toţi deţinuţii l-au 
înconjurat cu un respect deosebit. Când îngenunchea la ru- 
găciune (de două ori pe zi), indiferent ce făceau cei din jurul 
lui, cu toţii încetau să vorbească şi în celulă se aşternea o li- 
nişte sacră. Preţuirea şi respectul faţă de el erau atât de 
mari, încât, înainte de interogatoriu, deţinuţii mergeau la 
el şi luau binecuvântare cu evlavie. 

Nimeni nu l-a auzit vreodată pe Sfântul plângându-se 
că a fost arestat sau de acuzaţiile nedrepte care planau asu- 
pra lui. Singura lui nemulţumire era aceea că nu-i permi- 
teau să primească reviste şi cărţi de medicină, pentru a 
putea continua şi în închisoare munca de cercetare şi re- 
dactarea operei sale. 

Între timp, prima declaraţie de vinovăţie, dată forţat, 
a fost considerată nesatisfăcătoare şi nu a fost acceptată 

de Moscova, care cerea insistent mai multe date şi dovezi 
mai clare. Astfel, îl duceau deseori la birourile NKVD-ului 
pentru interogatorii şi acolo îi cereau să-şi recunoască par- 
ticiparea la acţiuni de spionaj. Refuzul său categoric îi scotea 
din minţi şi nu de puţine ori îl molestau şi îl torturau zile 
întregi în celulele din subsolurile clădirii. În semn de pro- 
test pentru modul cum era tratat, declara des greva foa- 
mei, pe care o întrerupea doar când starea sănătăţii i se 
înrăutăţea periculos de mult. Când îşi recăpăta puterile, 
relua greva foamei şi astfel viaţa sa a ajuns să se desfăşoare 
între sala de interogatorii, temniţă şi spitalul acesteia. 

În luna iulie 1938, a fost dus în faţa unui anchetator 
oficial, care i-a făcut cunoscute toate acuzaţiile aduse. Sfân- 
tul, liniştit şi senin, a ascultat capetele de acuzare şi, în con- 
tinuare, a redactat o declaraţie scrisă, în care răspundea 
la toate acuzaţiile şi presupusele „crime”, susținându-şi nevi- 
novăţia. În cele din urmă, după tot acest calvar, a fost con- 
damnat la trei ani de exil în Siberia. 

În trenul special care îi transporta, Sfântul a căzut vic- 
timă celorlalţi deţinuţi, care i-au golit valiza de puţinele 
lucruri pe care le avea. Au ajuns la Krasnoiarsk şi acolo a 
fost dus la o închisoare provizorie situată la marginea ora- 
şului. După puţin timp, l-au trimis în orăşelul Murta Mare, 
la o distanţă de o sută treizeci de kilometri de Krasnoiarsk. 
Era luna martie a anului 1940. 

În Murta Mare episcopul a fost pus într-o situaţie 
foarte delicată. Nu avea nici locuinţă, nici hrană, nici îmbră- 
căminte. A încercat să găsească de lucru în micul spital din 
comună, dar singurul post care i se putea oferi acestui mare 
om de ştiinţă era cel de infirmier şi om de serviciu. A soli- 
citat totuşi acest post şi, cu mari dificultăţi, i s-a permis să 
lucreze acolo, cu condiţia de a nu consulta pacienţi decât cu 
acordul celorlalţi medici. I-au pus la dispoziţie şi o cămăruţă 
lângă bucătăria spitalului, dar, în general, comportamen- 
tul personalului acestei instituţii faţă de el era execrabil, 
cum, de altfel, era şi faţă de orice alt exilat. 

În Murta Mare nu mai exista biserică, deoarece fusese 
distrusă de progresiști în 1936. Pentru a se ruga, Sfântul 
mergea în pădurea de la marginea oraşului. Acolo îngenun- 
chea în faţa unei buturugi pe care aşeza o mică iconiţă. Când 
lucrul acesta a ajuns la cunoştinţa autorităţilor, locul res- 
pectiv a fost murdărit, de mai multe ori, până ce episcopul a 
făcut plângere. I s-a răspuns că în zona lor nu mai există nici 
o biserică şi că i se interzice să facă propagandă religioasă! 

Incet-încet, cei de la spital au început să preţuiască deo- 
sebita sa pregătire profesională şi să-i valorifice uriaşa ex- 
perienţă de chirurg, permițându-i să opereze, în special 
cazurile extrem de dificile. S-a întâmplat atunci să moară 
la spital, în perioada postoperatorie, un membru important 
al Partidului Comunist şi s-au grăbit să spună că Sfântul ar 
fi responsabil, întrucât l-ar fi tratat cu dezinteres, din răz- 
bunare faţă de regim. Din fericire, în urma examinării 
făcute de medicul legist s-au descoperit atât adevărul, cât şi 
vinovatul care, pentru că era membru de partid, nu a avut 
de suferit absolut deloc. 

In paralel cu activitatea sa la spital, îşi continuă şi cer- 
cetarea despre infecțiile purulente. L-a rugat pe mareşalul 
Voroşilov să-i dea permisiunea să-şi finalizeze cercetarea, 
care putea fi de cea mai mare utilitate în caz că va izbucni 
războiul. Într-adevăr, la scurt timp, cererea sa a fost apro- 
bată şi i s-a dat voie să se instaleze în oraşul Tomsk, pen- 
tru a lucra în biblioteca Facultăţii de Medicină. Intr-un 
interval de două luni a reuşit să studieze tot ce se scrisese 
nou în germană, în franceză şi în engleză pe tema care îl 
interesa. Apoi, s-a întors la Murta Mare unde, folosind no- 
tiţele luate, şi-a completat şi finalizat cartea sa cu titlul 
Studii de chirurgia infecțiilor purulente. 

Intre timp, restul lumii se confrunta cu al Doilea Răz- 
boi Mondial. Total şi nemilos, fanatic şi criminal, ca toate 
războaiele. Germania marelui Fihrer nazist Adolf Hitler 
lupta din 1939, cucerind prin celebrul „război fulger”, una 
după alta, toate ţările din Europa. Principalul ei aliat era 
ambiţioasa Italie fascistă a lui Benitto Musolini, dar şi alte 
ţări mai mici, care au fost atrase, vrând-nevrând în urma 
tancului Axei. 

August, 1939. Ţarul roşu, Stalin (în mijloc), împreună cu ministrul 
de externe al Germaniei hitleriste, von Ribbentrop (stânga), şi mi- 
nistrul afacerilor externe al Uniunii Sovietice, Molotov (dreapta) 


Uniunea Sovietică a lui Stalin, „ţarul roşu”, după cum 
mai era numit, avea iniţial o atitudine prietenoasă faţă de 
Hitler şi de armata lui dezlănţuită, care făcea să curgă va- 
luri de sânge în Europa şi în Nordul Africii. Opoziția ideo- 
logică dintre comunism şi ţările occidentale capitaliste, po- 
ziţia de circumspecţie pe care o adoptau statele Occidentului 
faţă de ea (Uniunea Sovietică, n.tr.), precum şi nevoia re- 
gimului sovietic de a se situa deasupra eşichierului politic 
european şi internaţional l-au determinat în cele din urmă pe 
Stalin să se alieze cu celălalt dictator, Hitler. Pe baza cele- 
brului pact de prietenie şi neagresiune „Ribbentrop-Molotov” 
de pe 23 august 1939, semnat între Germania şi Uniunea So- 
vietică, cele două ţări au început un adevărat Război Mondial, 

ciopârțind şi cucerind împreună Polonia, obligând Franţa 
şi Marea Britanie să declare război Axei, dar nu şi Uniunii 
Sovietice, care nu aparţinea oficial alianţei. 

Astfel, Uniunea Sovietică a reuşit să se ţină departe de 
război prin manevre ideologice realizate cu măiestrie şi prin 
acorduri politice de succes. Dar pe 21 iunie 1941, prietenul 
de până atunci, Hitler, prinzând curaj în urma neaştepta- 
telor succese repurtate în Occident şi întrucât de mult timp 
hotărâse să şteargă de pe faţa pământului „epidemia bol- 
şevică”, considerată de el la fel de demnă de ură ca şi capi- 
talismul apusenilor, a atacat Uniunea Sovietică. 

A găsit-o total nepregătită pentru un război defensiv. 
În realitate, după cum s-a dovedit ulterior, aceasta se pre- 
gătise sistematic pentru un război ofensiv şi aştepta să se 
epuizeze fronturile antagoniste ale Axei şi ale occidenta- 
lilor, pentru a invada Europa extenuată şi a o transforma în 
pământ sovietic. De aceea, forțele germane au găsit concen- 
trate lângă graniţe detaşamente uriaşe ale Armatei Roşii 
cu material de război, pe care le-au încercuit şi le-au luat 
prizoniere. Victoriile Wehrmacht-ului erau de neimaginat în 
prima parte a invaziei. Pierderile de vieţi omeneşti din par- 
tea Uniunii Sovietice erau uriaşe. Mii de prizonieri şi încă 
mai mulţi morţi şi răniţi. Sistemul medical al ţării a fost greu 
încercat, iar răniții erau trimişi în spitale militare situate 
chiar şi la şapte mii de kilometri distanţă de front, cum era 
cazul îndepărtatului Krasnoiarsk. Lipsa materialului me- 
dical şi farmaceutic era atât de mare, încât s-a ajuns ca re- 
zervele tuturor spitalelor civile din ţară să fie transferate 
în cele militare. Lipsuri se înregistrau şi în ce priveşte per- 
sonalul medical calificat, şi nu puţini erau răniții care mu- 
reau neajutoraţi pentru simplul fapt că nu era nimeni care 
să se ocupe de ei. 

Această situaţie dramatică nu putea să-l lase insensibil 
pe medicul episcop cel plin de iubire. Textul apostolic: „Cine 
este în suferinţă şi eu să nu sufăr cu el?”, îi răsuna în minte 
ca o alarmă. Cum putea exista atâta suferinţă în jur şi lui să 
nu-i pese? Indiferent ce îndurase de la acest regim inuman, 

toate necazurile şi privaţiunile cauzate de el nu puteau cân- 
tări pentru acest om al lui Dumnezeu mai mult decât sus- 
pinul unui semen îndurerat. Pentru aceasta, a hotărât să 
facă ceva care într-adevăr a provocat admiraţia tuturor. Ad- 
miraţie pentru mărimea lui de suflet, pentru felul lui de a 
fi autentic creştinesc, pentru neţinerea de minte a răului. 

Fără ca cineva să i-o ceară, s-a prezentat la autorităţile 
oraşului şi a declarat că se pune pe sine, cunoştinţele sale şi 
experienţa sa la dispoziţia statului, pentru a fi folosite la în- 
grijirea răniților de război. 

„Eu, episcopul Luca, sunt exilat, în temeiul articolului..., 
în comuna Murta Mare din regiunea Krasnoiarsk. Ca spe- 
cialist în chirurgia infecțiilor purulente, pot oferi ajutor sol- 
daţilor de pe front sau din spatele lui, indiferent de ce secţie 
îmi veţi încredința. Vă rog ca exilul meu să ia sfârşit şi să 
mi se dea permisiunea de a merge la spital. După termina- 
rea războiului, sunt gata să mă întorc la locul meu de exil. 
Episcopul Luca.” 

Răspunsul de la Moscova a sosit imediat: „Profesorul (nu 
episcopul) să fie transferat la Krasnoiarsk”. După câteva 
zile (la sfârşitul verii lui 1941) a sosit în Murta Mare chi- 
rurgul-şef al regiunii Krasnoiarsk, care l-a însoţit pe Sfân- 
tul în spitalul 15-15 de acolo, unde l-a numit medic-şef şi 
coordonator al tuturor spitalelor militare din regiune. 

Episcopul doctor a trecut imediat la treabă. Personalul 
medical şi auxiliar din spital era neexperimentat pentru o 
misiune atât de specială şi de presantă. S-a străduit să-i 
înveţe cele necesare pentru a putea face faţă situaţiei. Fie- 
care intervenţie chirurgicală pe care o făcea era o adevă- 
rată lecţie pentru ceilalţi medici şi chiar atunci când nu 
opera el însuşi, obişnuia să fie de faţă, să urmărească şi să 
dea sfaturile de rigoare. A organizat şi conferinţe pentru me- 
dici, cărora se străduia să le inspire propriul său duh de 
dragoste şi de compasiune pentru fiecare pacient. Obişnuia 
să le spună: „Pentru chirurg nu trebuie să existe «cazuri», ci 
doar un om viu care suferă”. Astfel, în scurt timp, perso- 
nalul medical din secţia 15-15 a devenit cel mai experi- 
mentat din regiune. 


78 


„Povesteşte ce a făcut Sfântul pentru tine...” 


EI însuşi lucra încontinuu, fără să-l intereseze efortul 
făcut sau epuizarea fizică. Îi opera pe soldaţii cu rănile cele 
mai grave sau pe cei cărora ceilalți medici nu le mai dă- 
deau nici o speranţă. Făcea orice îi stătea în putinţă pen- 
tru a salva viaţa cuiva şi când, în ciuda efortului depus, se 
întâmpla să moară unul dintre ei, îl cuprindea o durere 
profundă şi se retrăgea în biroul său, unde se ruga cu la- 
crimi pentru mântuirea sufletului lui. De asemenea, atunci 
când vedea că nu se mai putea face nimic, îi aducea la cu- 
noştinţă bolnavului sfârşitul iminent, sperând că acesta va 
valorifica ocazia de a avea măcar un sfârşit creştinesc. 

În paralel, vizita şi celelalte spitale militare care in- 
trau în subordinea sa. Trecea pe la paturile tuturor solda- 
ţilor, cu care construia o relaţie personală călduroasă, amin- 
tindu-şi chiar şi numele şi povestea fiecăruia. Pacienţii îl 
iubeau foarte mult fiindcă simțeau marea lui dragoste pen- 
tru ei şi, de fiecare dată când intra într-un salon, îl salutau 
cu toţii bucuroşi. 


Episcopul Luca, în mica sa cameră din Krasnoiarsk, 
unde lucra la spitalul militar, mai 1942 

Totuşi, în ciuda a tot ce oferea el, majoritatea persona- 
lului medical, care era format din membri ai partidului, 
precum şi autorităţile locale îl tratau cu suspiciune. Nu uitau 
că era un exilat comun, un criminal care ameninţa „poporul”, 
de aceea zilele lui erau la fel de dificile ca şi mai înainte. Îi 
dădură o cameră mică, rece şi umedă şi nu-i permiteau să ia 
masa la cantina spitalului, alături de bolnavi şi de personal. 
Nu avea nici bani pentru a-şi cumpăra de mâncare şi nici 
timp să procure cartele de masă şi să aştepte cu orele la 
cozile magazinelor, aşa că rămânea flămând de multe ori. 
Doar puţini membri ai personalului, care îl preţuiau ca spe- 
cialist şi îl compătimeau ca om, se îngrijeau să-i asigure 
câte o porţie de mâncare, şi aceasta pe ascuns, cu multe pre- 
cauţii, din cauza informatorilor care mişunau peste tot şi 
nu ar fi pierdut ocazia de a-i denunța autorităţilor. 

Nu se plângea de discriminarea la care era supus. Ni- 
meni nu l-a auzit vreodată să zică fie şi o vorbă rea sau să 
facă un comentariu la adresa comportamentului nedrept al 
celorlalţi faţă de el. Mulţumea lui Dumnezeu pentru toate 
şi mai ales pentru faptul că îi dădea permanent ocazia să 
aplice în faptă dragostea datorată semenilor neputincioşi. 
Singurul lucru care îl supăra şi, uneori, îl scotea din sărite era 
indiferența criminală a unor medici şi asistenţi, care nu-şi fă- 
ceau în mod corect datoria şi nu se purtau cu dragoste faţă 
de pacienţi. 

Dificultatea muncii intensive, lipsurile şi condiţiile exe- 
crabile de viaţă şi de lucru, suspiciunea colegilor, duşmă- 
nia autorităţilor acționau negativ asupra sănătăţii lui. Pro- 
blemele cu inima începeau să devină din ce în ce mai grave. 
Îi venea greu chiar şi să urce scările, iar în timpul opera- 
ţiilor era nevoit din ce în ce mai des să se aşeze câte puţin, 
deoarece picioarele nu-l mai ajutau. 

Din primăvara anului 1942, situaţia a început să se 
schimbe. Primii care au reacţionat, văzând modul cum era 
tratat Sfântul şi discriminările pe care trebuia să le îndure, 
au fost tocmai comandanții şi ofiţerii răniţi. Determinaţi de 
sentimentul de recunoştinţă faţă de omul care le era atât 

de aproape şi îi trata cu atâta dragoste părintească, i-au 
comandat pantofi şi cizme de plastic pentru sala de operaţii, 
două rânduri de haine, două prosoape, batiste (le enumerăm 
cu exactitate pentru a vedea în ce stare de sărăcie trăia). 
Îi certau pe responsabili atunci când vedeau că nu-i per- 
mit să mănânce la cantină, alături de restul personalului. 
Au reacţionat atât de prompt şi faţă de autorităţi, încât 
acestea au fost nevoite să se intereseze de nevoile sale. Nu 
avea haine, lenjerie de pat, perne... Sfântul, cu politeţe, nu 
a acceptat nici un ajutor în afara unui singur lucru pe care 
el însuşi îl solicitase: o pereche de... şireturi! Învăţase deja 
ca deţinut şi exilat să trăiască în lipsuri şi toate acestea îi 
păreau exagerate. Chiar şi mâncarea sa, care ajunsese să fie 
o porţie întreagă, îi părea atât de multă încât avea grijă ca 
cea mai mare parte să o împartă altora, inclusiv oamenilor 
săraci şi flămânzi din afara spitalului! 


Ag 


Cinstitul episcop Luca în mijlocul pacienţilor, medicilor 
şi infirmierelor spitalului militar din Krasnoiarsk, în anul 1943 


Încet-încet, şi personalul medical şi-a schimbat atitu- 
dinea faţă de el. [i influenţase atât de mult pe cei din jurul 

său cu prezenţa, caracterul şi dăruirea lui, încât cu toţii îl 
priveau cu un respect deosebit. Când mergea undeva, cei- 
lalţi medici se ridicau în picioare, iar la congresele ştiinţi- 
fice şi la conferințele unde era invitat îl primeau cu aplauze 
călduroase. Cu timpul, i-au pus la dispoziţie un mic aparta- 
ment pentru a trăi în condiţii mai umane. 

Sănătatea lui însă era afectată destul de mult, în spe- 
cial din cauza suprasolicitării, dar şi a faptului că nu putea 
să-şi ducă la îndeplinire obligaţiile arhiereşti. Îi lipseau 
odihna şi viaţa liturgică, două lucruri care în condiţii nor- 
male i-ar fi dat mari şanse să-şi continue lucrarea de aju- 
torare a aproapelui atât de plăcută lui Dumnezeu. 

Bineînţeles că toată această schimbare de atitudine faţă 
de el nu era întâmplătoare. În general, în acei ani dificili de 
război politica regimului sovietic faţă de Biserică se schim- 
pase. Regimul trebuia să insufle poporului necăjit un duh 
nou de patriotism, pentru a-l determina să opună rezistenţă 
invadatorului. Prin urmare avea nevoie de ajutorul oricărei 
forţe în stare să ridice moralul poporului. Pe de altă parte, 
încă din primele clipe ale războiului, Biserica a acţionat 
prompt şi a desfăşurat o asemenea activitate la nivel na- 
ţional, încât i-a surprins pe toţi. Au fost organizate colecte 
în parohii, s-au adunat bani, haine şi provizii pentru 
susţinerea Crucii Roşii. Au fost trimise scrisori circulare 
cu conţinut patriotic oriunde existau preoţi şi enoriaşi. Ac- 
țiunea voluntară şi atât de benefică a Bisericii, care ar fi 
fost de aşteptat, din răzbunare, să nu facă nimic, ba chiar 
să-l întâmpine pe duşman ca pe un eliberator, l-a „emo- 
ţionat” inclusiv pe Stalin, care a trimis la Patriarhie o scri- 
soare de mulțumire, publicată apoi în presa partidului, de 
altfel singura care exista. 

Astfel, statul şi-a schimbat atitudinea faţă de Biserică 
în special din interese politice. Bisericile au început să se 
redeschidă (puţine dintre ele, fireşte) şi credincioşii aveau din 
nou permisiunea de a-şi manifesta viaţa religioasă. Oameni 
care atâţia ani au stat departe de Biserică, de frică, ve- 
neau acum cu miile să participe la slujbe, să li se oficieze 

cununia, să se boteze şi să se împărtăşească. Patriarhia a 
primit permisiunea să aleagă un nou patriarh (pe mitropo- 
litul Serghie al Moscovei), să-şi restructureze viaţa adminis- 
trativă a Bisericii şi chiar să editeze un buletin oficial! 

Patriarhia a solicitat revenirea tuturor slujitorilor săi 
exilați pentru a participa la reorganizarea Bisericii. În 
aceste împrejurări, episcopul Luca a fost rânduit arhiepis- 
cop de Krasnoiarsk şi membru permanent atât în Sfântul 
Sinod, cât şi în colectivul de redacţie al buletinului oficial 
„Refacerea Patriarhiei Moscovei”. Pentru a-şi putea exer- 
cita noile sarcini ecleziastice, Sfântul a cerut de la autori- 
tăţi o biserică din oraş, pentru credincioşii ortodocşi. Cererea 
sa a fost aprobată la începutul lunii martie 1943, însă în loc 
de biserica cerută i s-a oferit o capelă mortuară din satul 
Nikolaievsk, situat la şapte kilometri distanţă de oraş. În 
lunile de iarnă şi de primăvară nu era accesibilă din cauza 
noroiului, dar şi a hoţilor care mişunau din abundență în 
regiune. În această capelă slujea un preot în vârstă, în 
timp ce arhiepiscopul Luca predica. Nu putea sluji, pentru că 
nu avea veşminte arhiereşti. Singurul loc unde ar fi putut 
găsi veşminte era teatrul oraşului, acestea fiind folosite de 
actorii aserviţi partidului, care puneau în scenă comedii cu 
caracter antireligios. Va reuşi totuşi, mult mai târziu, să 
procure un material din care să confecţioneze veşmintele 
necesare. Cei care îşi amintesc de el spun că atunci s-a bu- 
curat ca un copil. 

Faptul că a reînceput să se ocupe de treburile Bisericii 
i-a dat puteri noi. Oboseala a început să se atenueze şi 
starea generală de sănătate se îmbunătăţea progresiv, dân- 
du-i posibilitatea să muncească în ritmul de altădată, chiar 
dacă trebuia să-şi încarce agenda şi cu ore suplimentare de 
administraţie bisericească. 

Să nu ne imaginăm că toate erau uşoare. Nu trebuie să 
uităm că libertatea de care se bucura Biserica era un pro- 
dus al tacticii partidului, impusă de perioada de criză stră- 
pătută atunci. Continuau să-l supravegheze permanent şi 
să-i înregistreze toate acţiunile, pe baza cărora mai târziu 

(1943-1944) s-a instrumentat un dosar foarte greu, în care 
era acuzat de „îndelungată activitate antisovietică”, ceea ce 
a dus la condamnarea sa la moarte. Din fericire, sentinţa 
nu a fost îndeplinită datorită intervenţiei personale a lui 
Stalin, care încă mai avea nevoie de sprijinul Bisericii şi al 
oamenilor ei, în condiţiile în care războiul era în plină 
desfăşurare. 

În acest timp, în urma unei scrisori pe care Sfântul i-a 
trimis-o lui Stalin (la 2 mai), i s-a aprobat cererea de reedi- 
tare a cărţii sale Studii de chirurgia infecțiilor purulente, pe 
care o îmbunătăţise şi îmbogăţise, precum şi cererea de ti- 
părire a unei monografii despre complicațiile survenite la 
articulaţii în cazul rănilor provocate de armele de foc. 

Nu după multă vreme, Comisia panslavă din Moscova 
i-a cerut să scrie un articol pentru presa slavă, în care să 
descrie opera sa socială din timpul Marelui Război pentru 
Apărarea Patriei, aşa numeau sovieticii al Doilea Război 
Mondial, ca arhiepiscop de Krasnoiarsk şi chirurg în spi- 
talele militare ale Armatei Roşii. 

Tot pe atunci, regimul i-a dat arhiepiscopului Luca încă 
o biserică în oraş, în care să fie deservite sutele de credin- 
cioşi doritori să participe la slujbe. Toate păreau să meargă 
pe un făgaş normal. Din nefericire, doar păreau... În spa- 
tele înşelătoarei linişti, fierbea la foc încet cazanul obsesiei 
antireligioase a regimului sovietic. Mai târziu, după cum vom 
vedea, se va declanşa o nouă prigoană şi atitudinea autori- 
tăţilor va redeveni la fel de dură, însă mult mai perfidă. 

Între timp, balanţa războiului s-a întors în favoarea 
aliaţilor şi împotriva nemților, care, în ciuda încercărilor 
disperate şi a atacurilor furibunde, începuseră să se retragă 
pe toate fronturile. Mutarea liniei de front spre vest a făcut 
necesară transferarea în aceeaşi direcţie a tuturor spita- 
lelor militare. Astfel, arhiepiscopul a primit un nou ordin de 
deplasare, în oraşul Tambov, mai aproape de Moscova, 
ceva mai la sud. 

Ajungând la Tambov, Sfântul s-a prezentat la Direcţia 
Judeţeană de Sănătate şi Protecţie pentru a-i informa pe 

cei în drept de transferul său. Aceştia, văzându-l în rasă, 
s-au supărat şi l-au abordat într-un mod umilitor şi Sfân- 
tul a părăsit biroul fără să spună absolut nimic. Mai târziu, 
când a sosit telegrama de la Moscova, prin care erau infor- 
maţi despre profesor şi de faptul că trebuiau să-l trateze în 
cel mai atent mod cu putinţă, s-au grăbit să-l găsească şi 
şi-au cerut scuze pentru comportamentul lor. Atunci Sfân- 
tul, cu multă politeţe, le-a spus să nu judece niciodată pe 
nimeni după haine şi după înfăţişarea exterioară. 

După acest nefericit incident, Sfântul şi-a preluat ime- 
diat atribuţiile. Era responsabil peste o sută cincizeci de 
spitale din regiune, care numărau între cinci sute şi o mie de 
pacienţi fiecare. Consilia toate secţiile de chirurgie, în timp 
ce el însuşi, în ciuda vârstei de aproape şaptezeci de ani, con- 
tinua să opereze opt sau nouă ore pe zi, realizând şi până 
la cinci intervenţii chirurgicale. De asemenea, continua să 
consulte la policlinică alţi şi alţi oameni. În paralel, or- 
ganiza congrese ştiinţifice şi conferinţe, pentru a le oferi 
celorlalţi medici colegi şansa de a se pregăti cât mai bine 
profesional. 

Patriarhia, pentru a-i înlesni munca, l-a transferat în 
Arhiepiscopia Tambovului şi Miciurinskului. Şi această re- 
giune se confrunta cu foarte multe probleme de ordin biseri- 
cesc. În zonă mai erau doar două biserici din o sută zece, 
una în Tambov şi una în Miciurinsk. Cele mai multe au fost 
distruse, în timp ce altele au fost transformate în magazii, 
birouri, teatre etc. În singura biserică din Tambov unde 
putea sluji, ateii sălbăticiţi provocaseră multe stricăciuni 
şi o spoliaseră. Acolo Sfântul a slujit pe 26 februarie 1944 
şi i-a rugat pe credincioşii nevoiaşi să facă tot posibilul 
pentru a o reconstrui, astfel încât, după cum spunea el, „cre- 
dinţa noastră să strălucească cu o nouă flacără”. 

În paralel, se străduia să organizeze conferinţe preo- 
eşti, care urmăreau instruirea şi sensibilizarea preoţilor. 
Autorităţile au reacţionat negativ la şedinţele preoţeşti şi ast- 
fel Sfântul a fost nevoit să-şi intensifice predica. Predicile 

sale erau ascultate de multă lume, printre care se numă- 
rau medici, profesori şi oameni de ştiinţă. O profesoară de 
engleză lua notițe şi apoi, împreună cu o altă enoriaşă, le 
dactilografia şi le împărțea credincioşilor. 

Prin eforturi susţinute, în doi ani, a reuşit redeschi- 
derea altor biserici din regiune, lucru deloc pe placul 
conducerii. „Zgomotul” pe care Sfântul îl făcea peste tot şi 
tot timpul nu putea fi trecut cu vederea de regim, în ciuda 
importantei lui activităţi sociale. Astfel, reprezentantul Gu- 
vernului pe probleme religioase, G. Karpov, s-a adresat Pa- 
triarhiei, plângându-se de faptul că arhiepiscopul Luca „se 
deplasează mult, predică, are o icoană în birou şi în sala 
de operaţii, se roagă înainte de operaţie, merge la congrese 
îmbrăcat în rasă şi cu engolpion”. Patriarhia, chiar dacă 
încerca să cultive relaţii paşnice cu regimul, nu a găsit „exa- 
gerate” acţiunile arhiepiscopului Luca. 

Astfel, regimul a început, încet-încet, să acţioneze îm- 
potriva Sfântului, şi primul lucru pe care i l-a interzis a 
fost participarea la congresele ştiinţifice. Îl obligau atunci 
când participă la ele să nu poarte însemnele clericale, 
adică rasa şi engolpionul, pentru a nu „provoca” prin înfă- 
țţişarea sa sentimentele „democratice şi atee” ale celorlalţi 
participanţi. Cum era de aşteptat, Sfântul a refuzat să as- 
culte ordinele autorităţilor şi astfel, pe nesimţite, a fost ex- 
clus de la congresele medicale. 

Sfântul a continuat să trăiască în mare sărăcie şi în lip- 
suri. Locuia într-o căsuţă, confruntându-se cu indiferența 
glacială a proprietarilor. Din fericire, oamenii simpli îl iu- 
beau profund şi aveau grijă să-i asigure cele necesare, care 
de fapt nici nu erau multe. Şi-a impus o asceză deosebit de 
severă. Postul său îl neliniştea pe medicul evreu care se 
îngrijea de starea sănătăţii sale, sănătate de care, în ciuda 
sfaturilor acestuia, Sfântul nu ţinea cont. Atunci medicul a 
fost nevoit să se adreseze noului patriarh, Aleksei, şi să-l 
roage să-l sfătuiască pe Sfântul să-şi modereze un pic pos- 
tul şi, în general, întreaga asceză. 

Exemplară era şi dragostea Sfântului pentru oameni. 
Cu toate că el însuşi era sărac, îl preocupa orice nevoie a 
păstoriţilor săi. Îşi împărțea micul salariu semenilor nepu- 
tincioşi, familiilor sărace şi bolnavilor, rămânând el însuşi, 
deseori, fără cele absolut necesare. Nu se neliniştea în pri- 
vinţa sa. Atâţia ani de temniţă şi de exil îl convinseseră în 
modul cel mai bun cu putinţă că Dumnezeu îi era tot tim- 
pul aproape. Doar cu ajutorul Lui a supravieţuit acestora 
două, de aceea era sigur că îi va purta de grijă şi acum. 

Rugăciunea şi studiul îl preocupau permanent. În ce 
priveşte ultimul, dragostea de cunoaştere şi vasta cultură 
generală a Sfântului îi surprindeau pe toţi. Dornic să fie la 
zi cu toate noutăţile, încerca să procure orice carte care con- 
sidera că putea să-l ajute în vasta şi în acelaşi timp sensi- 
bila sa lucrare pastorală. Se străduia să studieze şi operele 
antireligioase şi anticlericale ale ateilor, pentru a cunoaşte 
şi cele mai profunde trăiri sufleteşti ale acestor oameni şi a 
afla ce anume nu găseau ei sau ce îi dezamăgea în Bise- 
rică. Deci cu această lărgime de spirit la care ajunsese putea 
să pătrundă şi să cerceteze şi mai mult sufletele tuturor oa- 
menilor şi să-L întronizeze în inimile lor pe dulcele Iisus. 

În această perioadă scrie o nouă carte, de data aceasta 
cu conţinut apologetic, cu titlul Dub, Suflet şi Trup. În scurt 
timp, ea a ajuns să fie foarte căutată. Numele lui devine 
foarte cunoscut şi în străinătate. Faima de mare om de şti- 
inţă a ajuns şi în America. Au fost publicate articole pline 
de omagii la adresa lui în diferite ziare şi reviste. Vin de 
peste tot să-i ia interviuri, iar scrisori şi telegrame de felici- 
tare sosesc în fiecare zi. În ciuda onorurilor, el rămâne 
acelaşi om smerit şi simplu, purtând întotdeauna aceeaşi 
rasă veche şi cârpită. Ceea ce îl bucura era faptul că toate 
aceste omagii reprezentau „o mare sărbătoare pentru Bise- 
rică”. Pentru Sfântul Ierarh, toate acestea erau cea mai bună 
misiune şi mărturie pe care o putea da în acele timpuri 
grele. Era un nou mod cu care Dumnezeu se îngrijea să rea- 
biliteze prestigiul Bisericii defăimate şi prigonite, care îi va 

pune pe gânduri pe mulţi dintre cei care o părăsiseră şi o 
combătuseră, influenţându-i în mod pozitiv. Va provoca în €ei, 
după cum spunea şi Cuviosul Paisie, „neliniştea cea bună” 
pentru atitudinea lor nedreaptă faţă de Biserică, de cler şi 
de credincioşi. 

Activitatea sa ştiinţifică şi socială nu mai putea fi igno- 
rată de nimeni din statul sovietic, iar opinia publică a deter- 
minat autorităţile locale să-l omagieze, în 1945. Preşedin- 
tele de atunci al sovietului regional l-a chemat la comitetul 
regional pentru a-i oferi decorația „pentru activitatea eroică 
în Marele Război pentru Apărarea Patrie'”. 

Cea mai mare distincţie însă avea s-o primească în anul 
următor, 1946, când războiul deja luase sfârşit. A primit 
premiul „Stalin — ordinul 1”, distincţia de stat cea mai înaltă 
a Uniunii Sovietice la acea vreme, nu numai pentru activi- 
tatea sa în calitate de chirurg militar, ci şi pentru studiile 
sale ştiinţifice care au fost urmate de cele mai favorabile co- 
mentarii în ţară şi peste hotare. Premiul era însoţit şi de 
200.000 de ruble, pe care Sfântul le-a pus la dispoziţia orfa- 
nilor de război. 

În luna mai a anului 1946, arhiepiscopul Luca este 
transferat în Crimeea, ca arhiepiscop de Simferopol şi Cri- 
meea. Ştirea despre transfer a provocat o mare tristeţe în 
rândurile credincioşilor din regiunea Tambov. Îl iubeau 
nespus pe bunul lor arhipăstor şi nu voiau să se despartă 
de el. Au scris la Patriarhie, cu rugămintea să modifice hotă- 
rârea, însă în Crimeea nevoile erau mari şi doar un epis- 
cop cu viaţă sfântă şi cu autoritatea Sfântului Luca putea 
fi de folos. De altfel, în Biserică nu-şi are locul cultul perso- 
nalităţii. Unul este Păstorul Căruia Îi datorăm dragoste, 
devotament şi adorare: Domnul nostru Iisus Hristos, Cel răs- 
tignit şi înviat pentru noi. Astfel, în ciuda tuturor împotri- 
virilor, cu multă durere în inima sa bolnavă, Sfântul a dat 
ascultare vocii Bisericii, şi-a luat rămas bun de la foştii săi 
păstoriţi din Tambov şi a plecat cu avionul spre Crimeea. 

Înaltpreasfinţitul Luca, arhiepiscop de Simferopol, 
împreuna cu clerici, la biserica grecească „Sfânta Treime” 


Peninsula Crimeea, vechea colonie grecească Herson, 
avea amarul „privilegiu” de a se transforma, deseori, din 
cauza poziţiei sale geografice, într-un teatru de lupte şi era 
un adevărat mozaic de etnii. În acest ultim război a fost 
distrusă aproape total. Situaţia financiară a locuitorilor era 
dramatică. Sate şi oraşe întregi fuseseră pustiite, sărăcia şi 
lipsurile domneau peste tot. Pe de altă parte, şi din punct 
de vedere duhovnicesc era la pământ. În toată Crimeea nu 
exista decât o biserică. Atât regimul sovietic ateu, cât şi răz- 
boiul au distrus toate mănăstirile şi bisericile. La sfârşitul 
anilor '40, după multe eforturi şi strădanii personale ale Sfân- 
tului, funcționau deja 68! 

La vestea sosirii în regiunea lor a arhiepiscopului Luca, 
locuitorii din Crimeea s-au entuziasmat. Studenţii au aler- 
gat cu flori să-l întâmpine pe marele savant, dar, în loc să 
meargă la aeroport, s-au dus la gară. Astfel, primirea pro- 
gramată nu a mai avut loc, dar autorităţile au avut grijă 
ca tinerii entuziaşti să fie pedepsiţi. 

Arhiepiscopul Luca, cu sănătatea şubrezită de proble- 
mele cardiace care se agravaseră în ultimul timp, cu vederea 
scăzută până aproape de orbire şi purtând pe umeri şapte- 
zeci de ani de viaţă chinuită, a ajuns în cele din urmă la 
Simferopol, pe 26 mai, pregătit să lucreze ogorul încredin- 
țat lui de Dumnezeu. Era însă hotărât să lupte cu putere, 
fără compromisuri făcute regimului. Prima lui acţiune de 
„rezistenţă” a avut loc imediat după sosirea în noua 
episcopie. 

Cu toate că trebuia, după sosire, să se prezinte lui Jda- 
nov, însărcinatul cu probleme bisericeşti, el şi-a trimis secre- 
tarul pentru a-l informa că arhiepiscopul a ajuns şi şi-a 
preluat obligaţiile pe care i le-a trasat Biserica. Jdanov şi-a 
ieşit din minţi şi a ordonat aducerea lui. Sfântul a venit în- 
tr-un târziu şi a avut de înfruntat un atac verbal fără prece- 
dent din partea demnitarului dezlănţuit. Sfântul a păstrat 
o ţinută cu totul demnă şi, cu o insistenţă de neclintit, a ce- 
rut să nu i se adreseze cu numele civil, ci cu formula pe care 
o impunea titlul său. Şi a reuşit. 

Sfântul nu avea de înfruntat numai duşmănia regi- 
mului, ci şi luptele din culisele Bisericii. Clericii din episco- 
pia sa erau puţini şi cei mai mulţi dintre ei nu-şi făceau 
datoria. Modul lor de viaţă era deosebit de lumesc şi îi scan- 
daliza pe credincioşi, devenind un exemplu negativ. Nu um- 
blau îmbrăcaţi în reverendă, ci conform modei, fumau, 
consumau băuturi alcoolice, nu săvârşeau slujbele cu aten- 
ţia cuvenită şi le scurtau după bunul plac. Sfântul a fost 
foarte exigent cu ei. Îi iubea ca pe copiii săi, însă era hotă- 
rât să nu îngăduie această situație deplorabilă. A emis 
scrisori pastorale foarte severe prin care le stabilea obliga- 
țiile. Nu a ezitat să-i pedepsească pe neascultători pentru 
a-i înţelepţi şi a le da un exemplu celorlalţi. Cu predici înflă- 
cărate, cu organizarea şedinţelor preoţeşti şi cu înfiinţarea 
unor Academii teologice, a reuşit în cele din urmă să pună 
rânduială în mijlocul clericilor vechi şi să atragă la preoţie 
tineri devotați Bisericii, cu conştiinţa datoriei sfinte faţă 
de Dumnezeu şi de oameni. Reuşind să facă o mică, dar 

importantă înnoire în ceea ce priveşte clerul, s-a dăruit cu 
entuziasm lucrării de reevanghelizare a credincioşilor, şi în 
special a tinerilor, care, în marea lor majoritate, erau ne- 
catehizaţi şi necunoscători ai vieţii autentice şi duhovniceşti 
în Hristos. Considera drept obligaţie fundamentală vestirea 
lui Hristos oriunde şi oricând. Predica îi era simplă, ca şi 
viaţa, şi bogată, ca experienţele şi trăirile sale. Mai presus de 
toate, era plin de o dragoste arzătoare faţă de Dumnezeu, de 
aceea şi umplea sufletele oamenilor şi mişca inimile celor dis- 
puşi să-l urmeze. Credincioşii alergau să-l asculte nu numai 
în sărbătorile mari sau în duminici, ci şi în zilele de peste 
săptămână. Printre ei se numărau şi mulţi oameni de litere, 


Sfântul Luca, înconjurat de credincioşi, slujind la biserica grecească 
„Sfânta Treime”, care atunci îndeplinea funcţia de Catedrală episcopală. 


savanţi şi persoane importante, care erau atrase de epis- 
copul plin de harul lui Dumnezeu. El însă nu se oprea aici. 
Işi scria predicile şi mai apoi trimitea copii în toată epar- 
hia, dar şi dincolo de hotarele ei, pentru a le folosi cât mai 
multora cu putinţă. Predica încontinuu cu o căldură deose- 
bită cuvântul lui Dumnezeu şi se străduia să întărească 
vorba cu fapte de dragoste bineplăcute Domnului, pentru a 

se adeveri cuvintele lui lisus, Care a spus: „Aşa să lumi- 
neze lumina voastră înaintea oamenilor, aşa încât să vadă 
faptele voastre cele bune şi să slăvească pe Tatăl vostru Cel 
din ceruri” (Matei 5, 16). 

Lumina Sfântului se răspândea oriunde şi oricând, în 
toate clipele vieţii lui, dar în special atunci când îşi ex- 
prima dragostea faţă de fratele în suferinţă. Această viaţă 
sfântă a lui era cea mai bună şi rodnică predică. Arăta o 
grijă deosebită pentru cei săraci. Mica sa locuinţă, for- 
mată doar din două cămăruţe, se transformase într-o can- 
tină pentru săraci, unde zilnic îşi găseau hrana între cinci- 
sprezece şi douăzeci de persoane. L-a însărcinat pe secre- 
tarul său să facă liste cu nevoiaşi, pentru a trimite bani în 
fiecare lună -— între treizeci şi patruzeci de mandate poş- 
tale. El rămânea cel mai sărac dintre toţi, purtând întot- 
deauna aceeaşi îmbrăcăminte şi încălţăminte cârpită. Mânca 
o singură dată pe zi, cu măsură, pentru ca nu cumva să 
consume, fie şi puţin, din porţia pe care o putea oferi altuia 
mai nevoiaş. 

Pe de altă parte, se îngrijea de oamenii bolnavi. Sănă- 
tatea nu-i mai permitea să opereze, mai ales că vederea îi 
scăzuse, după cum am mai zis, foarte mult. Se putea însă 
ruga pentru ei şi acest lucru s-a dovedit mai folositor. Se 
vede că în acea perioadă Dumnezeu i-a dăruit Sfântului 
darul de a vindeca bolile prin intermediul rugăciunii. Erau 
foarte mulţi cei ce au fost ajutaţi de rugăciunea Sfântului, 
căpătând dublă vindecare. Accentuez cuvintele „dublă vinde- 
care” deoarece, după cum ştim, Sfinţii care fac minuni cu 
darul lui Dumnezeu, urmând exemplului şi practicii Lui, 
nu-şi mărginesc acţiunea terapeutică numai la trup, ci înain- 
tează şi mai mult, ajutând la vindecarea şi reabilitarea su- 
fletului omului. Astfel, dacă starea sănătăţii, dar şi regimul 
politic nu-i permiteau să facă intervenţii medicale, el a reu- 
şit, cu ajutorul lui Dumnezeu, să stea, aşa cum a făcut-o în- 
totdeauna, la căpătâiul oamenilor bolnavi şi îndureraţi, ca 
un alt samarinean milostiv şi semen autentic. 

Activitatea neobosită a Sfântului l-a adus în scurt timp 
în conflict cu puterea politică. Lucrul de care se temeau au- 
torităţile cel mai mult la acest bătrânel bolnăvicios era toc- 
mai predica sa virulentă. De aceea, au hotărât să-l suprave- 
gheze. Printre cei care îi ascultau predicile, se aflau şi oamenii 
trimişi special pentru a-l spiona, care notau orice lucru consi- 
derat de ei că ar avea caracter „subversiv” sau „anticomu- 
nist”. Încercau în acest fel să-l prindă în cursă, așteptând 
să facă o greşeală care l-ar fi putut costa foarte scump. So- 
loviov, secretarul general al Partidului din Crimeea, a tri- 
mis un raport „complet” despre „activitatea religioasă a lui 
Luca”, considerată a avea un puternic „caracter antisovie- 
tic” întrucât „în mod deschis şi sistematic făcea propagandă 
în favoarea capitalismului şi semăna ură împotriva puterii 
sovietice şi a conducătorilor ei”. Schimbarea atitudinii faţă 
de arhiepiscopul Luca nu era nici întâmplătoare, nici o ches- 
tiune personală. Lucrurile în general începuseră iar să se 
schimbe din rău în mai rău. 

După cum am accentuat şi mai înainte, ameliorarea 
atitudinii statului faţă de Biserică nu fusese o dovadă de 
căinţă pentru relele pe care i le pricinuise, ci o strategie im- 
pusă de evenimente în folosul statului însuşi, care, ulterior, 
considera că, prin crearea sentimentului că ar fi îngăduit 
o libertate religioasă în anii războiului, pierduse enorm de 
mult teren. După ce pericolul a trecut, regimul a revenit cu 
mai multă duritate la „vechile sale bune obiceiuri”, chiar 
dacă acum erau materializate în altă manieră. 

Astfel, NKVD-ul şi-a îndreptat din nou atenţia spre pro- 
blema bisericească şi, cu ajutorul unei serii de reforme legis- 
lative şi decrete, a reluat atacul împotriva Bisericii. S-au 
votat, de exemplu, legi care permiteau autorităţilor să în- 
chidă sau să demoleze o biserică în care nu se ţineau slujbe 
timp de şase luni! Interveneau fără nici o reţinere la anga- 
jările şi transferurile preoţilor sau ale consilierilor parohiali, 
solicitând îndepărtarea clericilor pe care îi considerau sus- 
pecți de „activitate antirevoluţionară şi antipopulară”. Pentru 
a-i împiedica pe creştini să meargă la biserică duminica, 

au impus „sâmbetele şi duminicile roşii”, în timpul cărora 
poporul era obligat să participe „benevol!” la lucrări în echipă 
„pentru binele comun”. De asemenea, îi obligau pe oameni ca 
exact în acele zile să-şi ducă animalele la controlul medical 
obligatoriu. 

Acestea erau metodele pe care le foloseau autorităţile 
pentru a lovi din nou Biserica şi credincioşii. Lucrurile au 
devenit şi mai grave (chiar dacă nimeni nu s-ar fi aşteptat la 
asta) după moartea lui Stalin, în 1953, şi după accederea 
la vârful puterii sovietice a lui Nichita Hruşciov. Urmaşul 
„tarului roşu” s-a dovedit a fi mai dur decât înaintaşul său. A 
ordonat iniţierea „unei propagande antireligioase profunde, 
meticuloase, care îi viza în mod abil pe credincioşi şi elibe- 
rarea lor definitivă de sub influenţa propagandei religioase”. 
Ultima tentativă de desființare a Bisericii a avut loc după 
patru ani, în 1959. Bisericile au început să fie închise, pe 
baza mai multor legi, invocându-se nenumărate motive. Ser- 
viciile specializate în arhitectură sigilau bisericile sau le de- 
molau, considerându-le un pericol pentru siguranţa publică. 
Pe altele le dărâmau întrucât nu se încadrau în planurile 
de restaurare a centrelor civice şi a căilor de acces sau pen- 
tru că se aflau în apropierea şcolilor şi constituiau o provocare 
şi un obstacol în educaţia ateistă a elevilor. Au interzis preo- 
ților să slujească la mai mult de o biserică şi le-a interzis 
definitiv accesul la consiliile bisericeşti, pe ai căror mem- 
bri de acum îi numeau autorităţile. Predicile clericilor tre- 
buiau să fie predate spre verificare serviciilor partidului 
responsabile cu cenzura. De asemenea, au fost impuse im- 
pozite uriaşe atât preoţilor, cât şi locaşurilor de cult. Cu o 
serie de amestecuri făţişe în treburile interne ale Bisericii, 
care au dat peste cap rânduiala canonică, au organizat si- 
noade tâlhăreşti pentru a aproba hotărâri de mai înainte 
luate ce vizau tocmai dezorganizarea administrativă a Bise- 
ricii. Tot ce ţinea de partea economică a bisericilor a trecut în 
subordinea comisiilor financiare pentru a se asigura, chipu- 
rile, transparenţa în utilizarea banilor. Credincioşii care par- 
ticipau la slujbe erau urmăriţi (erau fotografiaţi în biserici) 

şi apoi ameninţaţi că vor fi daţi pe mâna legii. În felul acesta, 
mulţi au început să evite chiar şi să treacă pe lângă o bise- 
rică. Într-un răstimp de trei ani, propaganda antireligioasă 
„delicată” a lui Hruşciov a reuşit să ducă la închiderea, 
demolarea sau aruncarea în aer a mii de biserici pe tot te- 
ritoriul ţării. 

Bineînţeles că pentru arhiepiscopul Luca regimul a re- 
zervat un tratament şi mai special. Toată corespondenţa lui 
era deschisă şi citită de serviciile secrete, iar convorbirile 
telefonice îi erau ascultate. Au început să fie urmăriţi toţi cei 
care corespondau, comunicau sau colaborau cu el. La im- 
boldul KGB”, consiliile parohiale aservite partidului, dar şi 
clericii nemulţumiţi sau fricoşi din anumite parohii s-au răz- 
vrătit împotriva sa, creându-i mari probleme prin calom- 
niile pe care le proliferau la adresa lui. Veneau comisii spe- 
ciale să verifice dacă are voie să-şi exercite obligaţiile sale, 
din moment ce încă din 1955 orbise deplin, sperând ca pe 
baza acestui aspect să-l „scoată din joc”. Insă Sfântul avea 
să-i dezamăgească, pentru că în ce privea ochii sufleteşti 
vedea mai bine decât toţi, aceştia fiindu-i larg deschişi şi 
prin ei intrând din abundență lumina lui Hristos, pe care el 
se străduia să o împrăştie în jur cu dărnicie. 

La toate încercările, Sfântul răspundea cu răbdare şi cu 
smerenie. Li sfătuia pe credincioşi să nu cedeze, ci să rabde 
necazurile cu speranţa în ajutorul lui Dumnezeu, repetân- 
du-le că Biserica a trecut prin zile de prigoană mai grele şi că 
ea este o corabie care, chiar dacă se clatină, nu se scufundă 
niciodată, deoarece la cârma ei stă Însuşi Hristos. Clericilor 
căzuţi în deznădejde şi cuprinşi de panică le recomanda să 
respecte programul liturgic, să intensifice viaţa cultică a eno- 
riei şi să se roage mai mult lui Dumnezeu, Care „închide 
gurile leilor şi stinge puterea focului”. Dar el însuşi era 
foarte neliniştit de soarta Bisericii Ortodoxe Ruse şi consi- 
dera că situaţia devenea de nesuferit. 

Toate acestea au avut drept rezultat şubrezirea totală a 
sănătății lui. La orbire (pe care a acceptat-o fără să cârtească, 

având o încredere totală în pronia lui Dumnezeu) şi pro- 
blemele cardiace mai vechi, care se agravau din ce în ce 
mai mult, s-a adăugat şi diabetul zaharat, care îi făcea viaţa 
şi mai grea. Nu se plângea niciodată de bolile care îl împo- 
vărau. Slăvea şi mulțumea lui Dumnezeu pentru toate. De 
altfel, avea atâţia oameni în jurul său care îl iubeau şi îl 
îngrijeau! 


Simferopol, 1953. Sfântul Luca, orb, se întoarce, 
sprijinit, de la biserica Sfintei Treimi 


Chiar şi cei de altă naţionalitate sau religie îl respec- 
tau în mod deosebit. O dragoste aparte însă i-o purtau e- 
vreii din zonă, şi aceasta deoarece în perioada extermină- 
rilor etnice dictate de Stalin după război arhiepiscopul Luca 
s-a pronunţat în public împotriva discriminărilor rasiale şi 
a naţionalismului fanatic, sfătuindu-i pe adevărații creştini 
să nu participe la prigonirea minorităţilor, ci, dimpotrivă, să 
le fie aproape şi să le ajute. Astfel, evreii se simțeau foarte 
îndatoraţi faţă de el, iar rabinul şef al zonei îl vizita foarte des. 
De asemenea, de fiecare dată când aflau de o nouă agravare 
a sănătăţii sale, făceau apel la membrii sinagogii să se roage 
pentru el. 

În 1957, credincioşii au organizat o mică ceremonie 
pentru a-l cinsti pe ierarhul lor cu ocazia împlinirii vârstei 
de 80 de ani. Atunci a primit şi scrisori de felicitare de la mulţi 
ierarhi, de la patriarhul Moscovei şi, respectiv, al Georgiei, 
precum şi de la comunitatea evreiască. În acelaşi an, Sfântul 
şi-a redactat memoriile, accentuând încă de la început că nu 
a făcut acest lucru mânat de slava deşartă sau pentru a-şi asi- 
gura faimă personală, ci spre „slava Aceluia Care m-a trimis”. 


Când Sfântul Luca a împlinit 80 de ani, în 1957, credincioşii 

au organizat o cuviincioasă sărbătoare în onoarea părintelui lor. 
Moment din Sfânta Liturghie săvârsită în acea zi 

Viaţa pământească a Sfântului se apropia de sfârşit. 
Supărările provocate de prigoanele suferite de el şi de Bi- 
serică în general îi provocau o durere sufletească greu de 
suportat, care îi agrava sănătatea. Odată, în primăvara 
anului 1960, întorcându-se din orăşelul Aluşta, unde mer- 
gea vara timp de câteva zile pentru a se odihni, l-a cuprins 
o stare de extenuare totală, lucru care i se citea şi pe faţă. 
Credincioşii care l-au văzut în biserică şi-au dat seama că 
sfârşitul este aproape. La Crăciunul aceluiaşi an a slujit 
pentru ultima dată, dar predica şi-a continuat-o până la 
Duminica lăsatului sec de brânză. Din acel moment, pute- 
rile l-au părăsit şi el însuşi, înțelegând că sfârşitul îi este 

aproape, a început să se pregătească cu rugăciuni fier- 
binţi, aşteptându-l liniştit şi în pace. Cu puţine zile înainte 
de a pleca la Domnul, s-a îndreptat către nepoata lui şi i-a 
zis: „Oare vă vor lăsa să-mi cântaţi Sfinte Dumnezeule...?” 
Ea nu a înţeles atunci la ce se referea, dar peste câteva zile 
îşi va da seama că vorbele lui erau profetice. 


Sfântul Luca la adânci bătrâneţi, binecuvântându-i pe credincioşi 

Duminică, 11] iunie 1961, în ziua de prăznuire a Tutu- 
ror Sfinţilor Ruşi, la ora şapte fără un sfert dimineaţa, 
Sfântul, întins pe patul său, liniştit şi fericit, se pregătea să 
plece din această lume trecătoare, pentru a sluji în acea 
mare sărbătoare în faţa jertfelnicului ceresc, alături de ceilalţi 
sfinţi ruşi. A inspirat de două ori, şi încă de două ori, mai 
încet, şi sufletul său a zburat spre cer, lângă iubitul său Mire, 
Hristos, pentru a primi odihna în schimbul nesfârşitelor 
suferinţe şi încercări de la Cel Care a zis: „Veniţi la Mine 
toţi cei osteniţi şi împovăraţi şi Eu vă voi odihni pe voi”. 

Vestea cea tristă a plecării la Domnul a Sfântului s-a 
transmis cu rapiditatea fulgerului. Credincioşi de pretutin- 
deni au început să sosească la reşedinţa sa şi cu lacrimi în 
ochi cereau să sărute sfintele moaşte. În timpul celor două 
zile în care moaştele au fost ţinute în biserica „Sf. Ap. Petru 
şi Pavel” şi apoi în Catedrala Mitropolitană, mii de oameni 
au venit aici, ca într-un adevărat pelerinaj. Toţi plângeau cu 
suspine şi fiecare avea de povestit câte ceva personal, o vin- 
decare, o minune, un sfat salvator, un fapt minunat sau, 
pur şi simplu, un eveniment comun în care fusese implicat 
Sfântul. Până şi oamenii străini de Biserică au venit în 
locaşul de cult pentru a aduce un ultim omagiu acestui om 
deosebit cu o personalitate excepţională. În sinagogă a fost 
declarat doliu şi s-a făcut o mobilizare specială cu rugă- 
ciune pentru odihna sufletului său. 

Adormirea Sfântului a provocat o mare neliniște auto- 
rităţilor locului. De atâţia ani îi plănuiau moartea şi acum, 
când ea a venit, se temeau de el încă şi mai mult. Vedeau 
cum se îndreaptă spre biserica în care erau adăpostite 
moaştele Sfântului mulțimile de credincioşi şi nu le venea să 
creadă ochilor. Atâta lume prezentă! Atâţia ani de luptă 
împotriva acestor oameni credincioşi, împotriva Bisericii, 
împotriva acestui „popă reacţionar” nu au reuşit să stâr- 
pească această „isterie provincială” provocată de credinţa 
religioasă! Sfântul era mai periculos mort şi îşi vor da seama 
de asta foarte bine mai târziu. 

Poporul dorea să se oficieze o înmormântare măreaţă, în 
convoi oficial, de la centrul civic al oraşului până la cimitir, 
adică pe o distanţă de trei kilometri de la catedrală. S-au 
cerut instrucţiuni de la Moscova. După cum era de aştep- 
tat, acestea nu erau conforme cu dorinţa poporului. Atunci 
au fost chemaţi în grabă copiii Sfântului şi autorităţile i-au 
anunţat că era interzisă purtarea decedatului pe jos, prin 
piaţa centrală, pentru a nu fi... perturbată circulaţia maşi- 
nilor! Propuneau, dimpotrivă, ca respectivul convoi funerar 
să se deplaseze pe drumuri lăturalnice şi lumea să fie trans- 
portată la cimitir cu autobuzele puse la dispoziţie chiar de 
autorităţi. Toate trebuiau să se încheie repede şi cât mai ne- 
zgomotos. 

Poziţia autorităţilor a fost aflată repede şi a provocat 
furia şi împotrivirea poporului. Negocierile dintre oamenii 
partidului şi arhiepiscopul Mihail, care îl reprezenta pe pa- 
triarh, au continuat şi în biserică. La un moment dat, auto- 
rităţile au ameninţat că vor interzice oficierea slujbei de 
înmormântare, dar, după telefoanele şi telegramele de pro- 
test trimise la Moscova, a sosit ordinul ca slujba să nu fie 
interzisă. Condiţia impusă era aceea ca deplasarea până la 
mormânt să se facă nu pe jos, ci cu autobuzele, iar la ora 
cinci, în după-amiaza zilei de 13 iunie, decedatul să fie deja 
înmormântat. 

Într-adevăr, la mijlocul zilei de 13 iunie, slujba de în- 
mormântare a fost săvârşită cu strălucire, după cum se cu- 
venea. A venit momentul sensibil al procesiunii. Autori- 
tățile trimiseră deja la biserică maşina funerară şi autobu- 
zele, obligându-i pe oameni să se supună ordinelor date. 
Atunci s-a întâmplat ceva nemaiîntâlnit. Poporul a refuzat să 
se conformeze ordinelor stricte ale conducerii. S-au căţărat 
pe vehicul şi nu i-au permis să pornească şi să-şi urmeze 
traseul stabilit. Alţii s-au aruncat înaintea roţilor autobu- 
zelor, împiedicându-le să se mişte. Cu toţii protestau, stri- 
gau şi amenințau că nu se vor retrage şi de data aceasta 
nu se vor mai supune. Ciocnirile violente dintre credincioşi şi 

oamenii partidului, veniţi între timp pentru a impune or- 
dinea, erau iminente. Primarul oraşului, văzând cum nişte 
oameni presărau petale de trandafir peste sfintele moaşte 
şi pe drumul pe unde urmau să treacă ele, a înhăţat un coş 
cu flori şi l-a aruncat departe, pretinzând că aceştia murdă- 
resc străzile! Atunci cineva i-a luat pălăria şi a aruncat-o la 
fel de departe, zicându-i că aşa doreau ei să-şi înmormân- 
teze arhiepiscopul. Poporul era de necontrolat, se întrezărea 
o revoltă! 


e 


Simferopol, 13 iunie, 1961. Moaştele Sfântului Luca 
ajung la biserica cimitirului Tuturor Sfinţilor 


În cele din urmă, de frica unei generalizări a conflic- 
tului, autorităţile au cedat şi nu au mai încercat să inter- 
vină. Sfântul, chiar şi mort, le învinsese! Astfel, convoiul s-a 
îndreptat spre şoseaua principală din Simferopol şi o cere- 
monie pe care statul o dorea de câteva minute a ţinut trei 
ore şi jumătate. 

În tot acest timp, din momentul ieşirii Moaştelor 
Sfântului din biserică, a apărut pe cer un stol uriaş de po- 
rumbei făcând rotocoale deasupra lor şi zburând până la ci- 
mitir şi înapoi. Când convoiul a ajuns la capela cimitirului, 

toate acele păsări, pe care nimeni nu le mai văzuse într-un 
număr atât de mare, s-au aşezat pe acoperiş şi apoi au dis- 
părut la fel de repede după cum au apărut. Evenimentul i-a 
surprins foarte mult pe toţi, inclusiv pe membrii atei ai par- 
tidului care urmăreau discret procesiunea. Cu siguranţă nu 
a fost o întâmplare. Era participarea firii necuvântătoare la 
durerea provocată de plecarea unui Sfânt din lumea raţională 
şi totodată atât de iraţională. 

Sfântul a fost înmormântat alături de prietenul şi du- 
hovnicul său, arhimandritul Tihon, şi de sfinţitul arhiepiscop 
Guria. Mormântul său este simplu, dar acoperit de florile pe 
care, de ani de zile, le depun credincioşii care vin zilnic 
pentru a se închina şi a primi de la Sfânt vindecare, mângâ- 
iere şi curaj. Pentru că Sfântul nu a murit, ci doarme! Tră- 
ieşte, şi aceasta o mărturisesc nenumăratele minuni pe care, 
cu ajutorul lui Dumnezeu, le face nu numai în Crimeea, nici 
doar în Rusia, ci pretutindeni unde bate o inimă de om în 
care arde nestinsă candela credinţei şi a nădejdii. 

DIN MINUNILE SFÂNTULUI 


Înainte de a începe să povestim despre minunile Sfân- 
tului Luca Doctorul, Arhiepiscopul Simferopolului, ar fi po- 
trivit să precizăm un amănunt foarte important despre acest 
„fenomen”, minunile în Biserica Ortodoxă. 

Considerăm minune orice intervenţie miraculoasă şi în 
acelaşi timp folositoare a lui Dumnezeu în viaţa noastră 
care are drept rezultat izbăvirea de o anumită problemă sau 
ispită ce ne apasă. Însă „minunea” nu se mărginește doar la 
această caracterizare minimalistă. O minune este întreaga 
noastră viaţă, creaţia ce ne înconjoară, întregul univers. De 
câte ori nu am rămas impresionați în fața unui peisaj fru- 
mos, urmărind la microscop organisme care palpită de viaţă 
sau admirând cu ajutorul telescoapelor stelele şi planetele! 
De câte ori nu ne-am minunat de atotînţelepciunea lui Dum- 
nezeu, văzând cum un embrion creşte şi devine om desăvâr- 
şit! De câte ori nu am rămas surprinşi în faţa unei descope- 
riri ştiinţifice realizate, bineînţeles, cu ajutorul lui Dumnezeu! 
De câte ori nu am simţit recunoştinţă faţă de Dumnezeu 
pentru purtarea Sa de grijă! Întreaga creaţie, întreaga fire, 
întreaga noastră viaţă este o minune nesfârşită, o expresie 
permanentă a dragostei lui Dumnezeu, care se extinde şi 
învăluie întregul univers. Este dragostea exprimată inclu- 
siv prin grija deosebită a lui Dumnezeu faţă de om, dra- 
goste care a ajuns la apogeu prin Întruparea Fiului lui Dum- 
nezeu şi prin jertfa Sa mântuitoare cea de bunăvoie, dar şi 
prin Învierea Sa dătătoare de viaţă. 


105 


Arhimandrit Dionisios ANTHOPOULOS 


În acest cadru al iubirii de oameni a lui Dumnezeu ar 
trebui să vedem şi fenomenul minunii, întâlnit în sânul Bi- 
sericii Ortodoxe din belşug. Aici intervine şi sfântul, ca fac- 
tor ce joacă un rol deosebit în realizarea minunii. Noi, oa- 
menii simpli, simțind că nu-i facem pe plac lui Dumnezeu 
prin viaţa şi faptele noastre, nu îndrăznim să ne adresăm 
direct Lui, ci îi folosim ca pe nişte intermediari între noi şi 
EI pe sfinţi, pe cei care, prin viaţa lor, au bineplăcut Dom- 
nului prin nevoinţe şi prin respectarea poruncilor, dove- 
dindu-se creştini adevăraţi, demni de numele de sfânt şi 
prieten al lui Hristos, după cum S-a exprimat Însuşi Dom- 
nul. Astfel, putem înţelege că sfântul nu este un dumnezeu 
mai mic sau un semizeu făcător de minuni, ci un mijlocitor 
care se roagă lui Dumnezeu pentru noi, să ne dăruiască mila 
şi ajutorul Său. Deci, în ultimă instanţă, cel care săvâr- 
şeşte minunea nu este sfântul, ci Însuşi Domnul, prin mij- 
locirea sfântului. Trebuie să accentuăm acest lucru deoa- 
rece există eretici, necredincioşi, atei sau chiar aşa-zişi creş- 
tini pe care îi scandalizează faptul că îi cinstim pe sfinţi şi 
ne acuză pe noi, ortodocşii, de politeism. Însă învăţătura Bi- 
sericii noastre este foarte clară şi orice om de bună cre- 
dinţă poate înţelege ceea ce spunem noi, şi anume că minu- 
nea se săvârşeşte prin intermediul sfântului, însă cu harul 
atotputernic al lui Dumnezeu. 

Un astfel de sfânt, cu o îndrăznire deosebită la Dum- 
nezeu, pe măsura dragostei pe care I-a purtat-o, este şi Sfân- 
tul Luca făcătorul de minuni. Cunoaştem foarte bine mul- 
tele minuni pe care le face cu ajutorul lui Dumnezeu şi în 
Rusia, şi în Grecia, şi oriunde este cinstit şi invocat drept 
ajutor şi sprijin. Martori ai unor asemenea minuni suntem şi 
noi, vieţuitorii Sfintei Mănăstiri Panaghia Dovra, în care 
sunt adăpostite, ca un tezaur preţios, fragmente din sfintele 
sale moaşte. Considerăm însă că suntem datori în faţa Prea- 
sfintei Treimi şi a Sfântului Luca să nu ţinem ascuns acest 
tezaur, de aceea am hotărât să publicăm o parte din aceste 
minuni, pentru folosul duhovnicesc al nostru, al tuturor, şi în 
mod special al credincioşilor care vin la mănăstirea noastră 

cu multă dorinţă şi durere pentru a lua de la Sfântul vinde- 
carea sufletului şi a trupului. 


de e 


Minunile Sfântului Luca au început să se facă în re- 
giunea noastră cu mult timp înainte să fie aduse aici sfin- 
tele lui moaşte. Prima minune i s-a întâmplat unei rude 
de-a Mitropolitului nostru, Înaltpreasfinţitul Panteleimon. 


Familia Konstantinos şi Ana-Maria D., care se întâm- 
plă să fie rude cu Înaltpreasfinţia Sa, aşteptau cu bucurie 
al doilea copil. Sarcina Anei-Maria era într-un stadiu avan- 
sat când, în timpul unui control de rutină, medicii i-au adus 
la cunoştinţă un lucru dureros. Analizele arătau, fără nici o 
urmă de îndoială, că fătul avea sindromul Down. 

Lovitura pe care a primit-o tânăra familie era foarte 
mare şi numai cei care au trecut prin situaţii similare pot 
înțelege supărarea ce i-a cuprins pe cei doi părinţi. Aveau 
aceeaşi dilemă ca toate cuplurile care se confruntă cu pro- 
bleme de acest fel. În cazul că sarcina şi-ar fi continuat 
cursul, copilul adus pe lume ar fi suferit de o boală genetică 
de nevindecat. Gândul la copilul cu probleme de sănătate, în- 
târziat mintal şi marginalizat nu le dădea pace. Prin min- 
tea lor trecea tot ce e mai rău (într-o anumită măsură, şi 
din cauza influenţei satanice) şi, dacă nu ar fi avut încredere 
şi speranţă în Dumnezeu, ar fi apelat la a doua soluţie, inu- 
mană şi de condamnat: la întreruperea sarcinii, pentru a nu 
da naştere unui copil ca acesta într-o lume în care, din ne- 
fericire, în ciuda atâtor realizări tehnologice, precum şi a 
nivelului ridicat de civilizaţie, nu s-a ajuns la nivelul necesar 
de omenie pentru a putea îmbrăţişa şi ocroti cu o dragoste 
adevărată un copil cu probleme speciale. O parte din vină 
o poartă şi medicii, care sfătuiesc, cu o mare uşurinţă, cuplu- 
rile tinere şi, prin urmare, fără experienţă, să recurgă la avort 
în asemenea cazuri. 

Toate acestea treceau şi prin mintea lui Kostas şi a Anei- 
Maria, dar ei nu s-au grăbit să ia vreo hotărâre. Au mers la 

ierarhul care le era rudă, pentru a-i mărturisi problema 
lor. Din rânduiala lui Dumnezeu, tocmai în perioada aceea 
ajunsese să fie cunoscute şi în Mitropolia noastră viaţa şi 
minunile Sfântului Luca. Înaltpreasfinţia Sa i-a sfătuit să 
aibă nădejde în Dumnezeu şi în nemărginita Lui milosti- 
vire şi înțelepciune. Le-a vorbit şi despre Sfântul Luca Doc- 
torul şi făcătorul de minuni şi i-a îndemnat să-i ceară aju- 
torul. Le-a spus, fireşte, să citească în fiecare zi Paraclisul 
Sfântului şi să nu cadă în deznădejde. 

Întăriţi în credinţă şi cu speranţă reală în Dumnezeu şi 
în Sfântul, au hotărât să păstreze sarcina. Cu multă rugă- 
ciune şi cu lacrimi, cereau de la Dumnezeu să le întărească 
credinţa şi încrederea în purtarea Lui de grijă. În rugile lor 
nu-l uitau niciodată nici pe Sfântul Luca, de la care cereau 
ajutor şi vindecare, promițând că, dacă va fi sănătos, copi- 
lul va fi botezat cu numele Sfântului. 

Aşteptau cu rugăciune şi cu speranţă. Dumnezeu, pe 
Care Îl mişcă oamenii îndureraţi, ce-şi pun nădejdea în EI, 
la rugăciunile iubitului Său fiu Luca Doctorul, s-a grăbit să 
dăruiască vindecarea cerută. 

În acea vreme, Înaltpreasfinţitul intenţiona să viziteze 
oraşul Simferopol, pentru că simţea o mare dorinţă să se 
închine la mormântul şi la moaştele pline de har ale Sfân- 
tului. Într-adevăr, a mers în Ucraina şi a slujit cu multă 
emoție în faţa raclei Sfântului şi, după ce a cântat Paracli- 
sul acestuia, nu a uitat să-l roage fierbinte să-i ajute pe 
Kostas şi Ana-Maria. La începutul călătoriei de întoarcere, 
a sunat telefonul şi, de la celălalt capăt al firului, Kostas i-a 
spus vestea cea bună. 

Când au repetat analizele, medicii au fost foarte sur- 
prinşi să observe că toate simptomele care indicau prezenţa 
sindromului Down au dispărut, copilul fiind absolut nor- 
mal. Înaltpreasfinţitul L-a slăvit pe Dumnezeu şi i-a mulţu- 
mit din adâncul inimii Sfântului, care a ascultat rugăciu- 
nile tuturor. I-a sfătuit însă pe tineri să nu abandoneze 
rugăciunea şi să citească în continuare, în fiecare zi, Para- 
clisul acestuia, pentru a nu semăna cu cei nouă leproşi din 

Evanghelie care, imediat ce s-au vindecat, au uitat de Bi- 
nefăcătorul lor, Hristos, şi s-au întors la cele obişnuite, fără 
să se ostenească să-l mulţumească, după cum se cuvenea 
(nerecunoştinţă care îi caracterizează, din păcate, şi în zilele 
noastre, pe mulţi creştini). 


În A Mg 1. 


Înaltpreasfinţitul Panteleimon, Mitropolit de Veria, Nausa 
şi Kampania, la mormântul Sfântului Luca 


109 


Înaltpreasfinţitul Panteleimon la racla cu moaştele Sfântului Luca, 
în biserica Sfintei Treimi din Simferopol 


„Povesteşte ce a făcut Sfântul pentru tine...” 


După ce s-a întors din Simferopol, le-a oferit ulei de la 
candela Sfântului, cu care ei au miruit pântecele femeii în- 
sărcinate. A venit şi vremea să nască, dar Ana-Maria nu 
avea deloc dureri. S-a uns iar cu ulei de la Sfântul şi după 
puţin timp au început să apară durerile naşterii. Astfel, de 
sărbătoarea Intrării în biserică a Maicii Domnului a anu- 
lui 2004, a venit pe lume un băieţel pe deplin sănătos. După 
opt luni de zile, pe 11 iunie 2005, în ziua serbării Sfântului 
Luca, a avut loc şi botezul pruncului la mănăstirea noastră, 
dându-i-se numele Luca, spre slava Multmilostivului Dum- 
nezeu şi a celui între sfinţi părintelui nostru Luca Doctorul. 

Înainte de aducerea moaştelor Sfântului Luca la mănăs- 
tirea noastră a avut loc încă un eveniment minunat: 

Un preot evlavios din Mitropolia noastră, paroh într-un 
sat din apropiere, Părintele Dionisios S$., a avut un vis ciu- 
dat. Se făcea că se află în mănăstirea noastră, aşteptând, 
alături de alţi clerici, în faţa unei biserici măreţe situate pe 
platoul din partea de sus a mănăstirii, imediat după poarta 
de intrare, sosirea unui arhiereu. 

După puţin timp a venit un ierarh în vârstă, cu înfăţi- 
şare impozantă, care a intrat în biserică în timp ce binecu- 
vânta. A observat că arhiereul purta o camilafcă deosebit 
de înaltă, cu o cruce în faţă, după cum este obiceiul la ruşi. 
Vecernia era în toi. În momentul litiei, ierarhul acela l-a ară- 
tat cu degetul pe preot şi cu un chip serios i-a cerut să cânte 
„Născătoare de Dumnezeu, Fecioară...”. Aici s-a încheiat şi 
visul lui. 

Preotul, nedumerit de ceea ce a visat şi ştiind că nu 
trebuie să dăm importanţă viselor, a considerat că e bine 
să-i povestească totul Inaltpreasfinţitului. Ascultând rela- 
tarea, Mitropolitul a fost surprins pentru că în locul descris 
de preot se gândea, fără să o fi spus nimănui, să ridice o bi- 
serică închinată Sfântului Luca. Atunci când preotul a 
auzit numele Sfântului, s-a convins că într-adevăr el trebuie 
să fie acel ierarh impunător, a cărui imagine o avea clar în 
minte. 

moaştele Sfântului Luca, în timpul pelerinajului pe care-l organizează 
în fiecare an la Simferopol, în Crimeea, Mitropolia noastră 


Racla de argint unde se păstrează moaştele Sfântului Luca doctorul 


„Doamne, Doamne, caută din cer şi vezi şi cercetează via aceasta pe 
care a zidit-o dreapta Ta”. Mitropolitul Panteleimon slujind Sfânta 
Liturghie la biserica „Sfânta Treime” din Simferopol 


Momente din slujba arhierească 
din biserica „Sfânta Treime”, în luna septembrie a anului 2005. 
În aceasta biserică se afla moaştele Sfântului Luca 


IPS Mitropolit Panteleimon, împreună cu IPS Lazăr, Mitropolit de 
Simferopol şi Crimeea, şi IPS Serghie, Arhiepiscop de Ternopol 

De atunci, acest preot citeşte zilnic în parohia sa Pa- 
raclisul Sfântului Luca şi se roagă ca, în cel mai scurt timp, 
să înceapă şi să se finalizeze construirea bisericii Sfân- 
tului Luca, pentru a se învrednici să cânte „Născătoare de 
Dumnezeu la vecernia de la sfinţirea ei”, aşa cum i-a cerut 
Sfântul în visă. 

Întâmplările minunate legate de Sfântul Luca petre- 
cute în regiunea noastră nu s-au oprit aici. Dimpotrivă, 
abia începeau, după cum vom vedea în continuare. 

În ajunul sărbătorii Sfintei Kiriaki, în ziua de 6 iulie 
2005, părintele G., unul dintre vieţuitorii mănăstirii noas- 
tre, se afla în Veria, la biserica acestei Sfinte, situată puţin 
mai sus de Piaţa Ceasului. Întrucât era responsabil cu orga- 
nizarea hramului, pregătea cele necesare pentru vecernia 
care se săvârşeşte în fiecare an la data respectivă. La un 
moment dat, după terminarea vecerniei, Părintele G. a 
simţit că se prăbuşeşte. Suprasolicitarea (tocmai se încheiase 
o perioadă lungă de pregătiri dificile), combinată cu căl- 
dura acelei seri de vară în care nu adia nici o boare de 
vânt, i-au creat senzaţia de leşin. A căzut la pământ şi nu 
mai putea respira. Văzând că îl lasă puterile, s-a străduit să 
ia legătura, prin intermediul unui telefon mobil, cu ceilalţi 
părinţi de la mănăstire sau cu Înaltpreasfinţitul, despre 
care ştia că se întorcea atunci de la hramul Mănăstirii 
„Sf. Kiriaki” din localitatea Lutro, judeţul Imathia. A răs- 
puns şoferul Mitropolitului care, aflându-se în apropiere, s-a 
grăbit să meargă la biserică, pentru a-l ajuta pe monah. 


* Între timp, biserica a fost construită parţial. Piatra de temelie a fost 
pusă pe 26 iunie 2005, în prezenţa IPS Mitropolit Lazăr al Simferopolului 
şi Crimeii. La eveniment a participat şi IPS Daniel, Mitropolitul de atunci 
al Moldovei şi Bucovinei şi actualul Patriarh al Bisericii Ortodoxe Române. 
Sfinţirea acestui locaş de cult (mai exact, a spaţiului liturgic de la demisol) 
s-a oficiat pe 11 iunie 2007, de către IPS Mitropolit Panteleimon al Veriei, 
Nausei şi Kampaniei, IPS Mitropolit Lazăr al Simferopolului şi Crimeii şi 
alţi ierarhi şi preoţi greci (n.tr). 

în biserica Mănăstirii „Sfânta Treime”, citind 
Paraclisul Sfântului Luca înaintea moaştelor 


În vizită la muzeul dedicat Sfântului Luca 

L-au găsit într-o stare jalnică. Nu putea respira aproape 
deloc, iar încercările disperate făcute în acest sens îi produ- 
ceau un tremur în tot corpul, care se învineţise. În această 
stare critică l-au urcat în maşina Înaltpreasfinţitului şi au 
plecat în grabă spre spitalul judeţean din Veria. 

În maşină, spaţiu restrâns şi închis, situaţia s-a înrău- 
tățit şi mai mult. Respirația i-a devenit mai greoaie şi cei 
de lângă el îl priveau consternaţi, fără să-i poată oferi vreun 
ajutor. Atunci, Înaltpreasfinţitul şi-a amintit că în buzuna- 
rul reverendei avea o iconiţă cu Sfântul Luca. A scos-o ime- 
diat şi, cerând ajutorul Sfântului, a însemnat capul Părin- 
telui G. în semnul crucii şi i-a atins iconiţa de buze. Ime- 
diat — o, nemărginita Ta milostivire, Hristoase Mântuitorule! — 
respiraţia s-a restabilit şi spasmele au încetat, în timp ce cu- 
loarea pielii a început să revină la normal. 

Nu mai era nevoie să meargă la spital. Părintele G., 
care acum se simţea perfect, a cerut să urce direct la mănăs- 
tire. Nu a uitat, fireşte, să mulţumească din inimă Sfântu- 
lui Luca pentru grabnicul ajutor. 


kk 


Aducerea moaştelor Sfântului Luca la mănăstirea 
noastră a făcut să se înmulțească şi să devină şi mai mi- 
nunate semnele încă din prima zi, după cum vom vedea 
mai jos. 

Vasilis Th. şi Anastasia A., din Verghina, erau căsăto- 
riţi de doi ani. Viaţa lor de familie, la început fericită, le 
era înceţoşată de o durere nu numai a celor doi, ci şi a 
rudelor apropiate. În ciuda tuturor încercărilor, Vasilios şi 
Anastasia nu puteau avea copii. 

Nenaşterea de prunci, îngăduită de Dumnezeu, este o 
problemă care macină destule cupluri în vremea noastră. 
Tristeţea ce se cuibăreşte în sufletele cuplurilor fără copii 
creşte pe zi ce trece, iar când anii se adaugă şi speranţa de 
a avea copii devine tot mai mică, deznădejdea ia locul sim- 
plei tristeţi şi nefericirea apasă cu vălul ei greu asupra 
familiei şi a rudelor din jur. Tot aşa, şi în cazul de faţă, atât 

împreună cu IPS Panteleimon, la sfinţirea plăcii de temelie 

Placa de temelie a bisericii Mănăstirii Panagia Dovra 

cei doi, cât şi părinţii lor trăiau agonia incertitudinii dacă vor 
avea vreodată copii şi acest lucru îi determina pe părinți să 
facă presiuni asupra cuplului, ca şi cum conceperea unui co- 
pil ar fi rezultatul doar al strădaniilor părinţilor şi nu — în 
special — al voii lui Dumnezeu. Din nefericire, oamenii gră- 
biţi din zilele noastre, care cred că pot controla totul în viaţă, 
îşi pierd uşor nădejdea în purtarea de grijă a lui Dumne- 
zeu. Chiar dacă se roagă cu buzele, inimile lor sunt departe 
de esenţa credinţei adevărate şi a vieţii jertfelnice în Hris- 
tos. De aceea şi Dumnezeu nu ascultă imediat rugăciunile 
lor, deoarece El nu doreşte să ne bucurăm în mod egoist de 
rezolvarea solicitărilor şi a problemelor noastre, ci să ne 
folosim şi să progresăm duhovniceşte. Astfel, acolo unde El 
ştie că nu este folositor nu dă, sau nu dă atât cât Îi cerem, 
în timp ce acolo unde, cu preştiinţa Sa, cunoaşte că se vor 
mântui suflete, dă cu prisos, chiar şi fără să 1 se ceară. Cu alte 
cuvinte, Dumnezeu aşteaptă să nu mai sperăm în noi înşine, 
ci să ne orientăm încrederea şi nădejdea noastră spre El. 

Presiunea exercitată de părinţi a avut drept rezultat iri- 
tarea cuplului (în special a Anastasiei) şi refuzarea oricăror 
sfaturi, chiar şi a acelora care priveau modalităţile duhovni- 
ceşti de abordare a problemei. 

Aceasta era starea în care se găsea cuplul respectiv 
atunci când la mănăstirea noastră au fost aduse pentru prima 
dată moaştele Sfântului Luca. Unul dintre părinţii mănăs- 
tirii, rudă cu Vasilios şi cu Anastasia, cu multă atenţie (pen- 
tru a nu le stârni ostilitatea) le-a vorbit despre acest nou 
Sfânt al Rusiei, care era şi doctor şi care făcuse până atunci 
atâtea minuni. Le-a propus să viziteze mănăstirea în pe- 
rioada cât adăpostea sfintele moaşte şi să se roage pentru re- 
zolvarea problemei lor. 

Într-adevăr, într-o după-amiază, Vasilios şi Anastasia, 
împreună cu mama ei, au hotărât să meargă la mănăstire 
să se închine Sfântului. Anastasia însă nu intenţiona să se 
roage Sfântului pentru problema sa (întrucât nu accepta 
ideea că ar exista vreuna), ci pentru soacra sa, care fusese 
depistată recent cu cancer mamar. Se pare că Dumnezeu 

aştepta tocmai această atitudine de încredere pentru a-Şi 
pune planul în aplicare. 

Când au ajuns la mănăstire şi au trecut de pragul bi- 
sericii în care erau expuse spre închinare moaştele Sfântului, 
Anastasia a simţit cum o inundă un sentiment ciudat. Inima 
i s-a umplut de o evlavie sfântă, mintea i-a fost răpită de 
imaginea sfintelor moaşte şi, cu mult înainte de a ajunge la 
raclă, ochii i s-au umplut de lacrimi. Apropiindu-se, a rostit 
câteva cuvinte despre soacra ei şi, fără să-şi dea seama cum, 
rugăciunea s-a întors spre propria-i durere. S-a adresat Sfân- 
tului: „Sfinte Luca, până ieri nu ştiam nimic despre tine. 
Dacă eşti într-adevăr atât de mare făcător de minuni după 
cum se spune, te rog să ne ajuţi să avem un copilaş şi îţi pro- 
mit că, dacă rămân însărcinată în scurt timp, voi pune nu- 
mele tău acelui copil”. A sărutat moaştele cu multă emoție 
şi apoi au participat la Paraclisul care era citit în acel ceas. 
leşind din biserică, Anastasia şi-a revenit din starea prin 
care trecuse cu ajutorul lui Dumnezeu şi, surprinsă de ceea 
ce i s-a întâmplat, le-a povestit soţului şi mamei sale cele 
petrecute. S-au întors cu toţii acasă, minunându-se de ma- 
rea putere a Sfântului, pe care au simţit-o. 

De a doua zi, au început să apară primele semne ale 
intervenţiei Sfântului. Colegii de serviciu ai Anastasiei au 
observat o strălucire specială pe chipul ei. Într-adevăr, faţa 
ei, de altfel veselă permanent, iradia lumină. Şi pentru ea 
însăşi acest lucru era ciudat şi minunat, întrucât ştia că în 
acele zile urma să înceapă ciclul menstrual şi, în contrast 
cu ceea ce i se întâmpla acum, ar fi trebuit să aibă dureri foarte 
mari, care să-i strice total dispoziţia. Când o colegă a între- 
bat-o de ce iradiază aşa, i-a răspuns repede şi fără să reali- 
zeze prea bine că, probabil, este însărcinată. După câteva 
zile, analizele făcute arătau că era însărcinată, iar după alte 
câteva zile a venit şi confirmarea medicului ginecolog. 

Bucuria a inundat casa lor, împrăştiind norii negri ai 
deznădejdii, şi i-a făcut pe toţi să-L slăvească pe Dumnezeu 
şi să-i mulţumească Sfântului pentru darul nepreţuit. Minu- 
nea însă nu s-a oprit aici. Dumnezeu, după cum am spus şi 

mai sus, urmăreşte mai presus de toate folosul omului, şi nu 
doar împlinirea cererilor sale. El ştia foarte bine că exista 
ceva ce trebuia îndreptat. 

După evenimentul minunat care i se întâmplase şi după 
entuziasmul iniţial, Anastasia a început să neglijeze din nou 
viaţa duhovnicească, reluându-şi răul obicei de a nu merge 
la biserică duminica, spre deosebire de soţul ei, Vasilios, care 
mergea destul de des. Dumnezeu a vrut să o prevină pentru 
ca ea să-şi îndrepte „lipsa de rânduială duhovnicească”. În 
luna a cincea de sarcină, Anastasia, după cum se întâmplă 
în asemenea cazuri, a fost chemată de medicul ei să facă o 
ecografie pentru a verifica situaţia fătului. Rezultatele au 
fost dezamăgitoare. S-a observat că fătul prezintă o creştere 
a capului exagerată pentru vârsta lui şi, făcând legătura cu 
alte analize medicale, s-a ajuns la concluzia că pruncul are 
hidrocefalie. 

Vestea a căzut asupra tânărului cuplu ca un trăsnet. Le-a 
fost zguduit din temelii sufletul, dar nu şi credinţa. Au so- 
licitat alte analize. Acestea urmau să fie făcute după patru 
zile în Tesalonic. Acasă, Vasilios şi Anastasia au căzut pe 
gânduri, încercând să înţeleagă ce anume L-a determinat pe 
Dumnezeu să-Şi retragă binecuvântarea şi să transforme 
frumosul Lui dar într-o cruce atât de grea. Au hotărât să nu 
spună nimic nimănui şi bineînţeles că nici nu le-a trecut 
prin minte varianta întreruperii sarcinii. S-au pus amândoi 
pe rugăciune. În special Anastasia se ruga Sfântului Luca: 
„Sfântul meu Luca, de ce mi-ai oferit un dar atât de mare şi 
acum mă lipseşti de bucurie? Te rog să ne ajuţi şi în această 
situaţie grea şi îţi promit că de acum încolo voi merge la 
biserică în fiecare duminică”. 

După patru zile de rugăciune fierbinte şi de invocări au 
mers la Tesalonic, unde au repetat analizele. Rezultatele 
nu aveau nici cea mai mică legătură cu cele precedente. Me- 
dicul a rămas nedumerit de această diferenţă totală. Ţi- 
nând în mâini rezultatele ambelor analize, nu putea înţe- 
lege ce s-a întâmplat, cum de s-a făcut o greşeală atât de mare. 
Atunci Anastasia, bucuroasă că rugăciunea sa a fost ascultată 


121 


Arhimandrit Dionisios ANTHOPOULOS 


din nou, cu o recunoştinţă fără margini faţă de Sfântul, i-a 
povestit totul medicului ei, care s-a minunat şi a slăvit pe 
Dumnezeu Cel ce şi în zilele acestea mai de pe urmă nu 
ne-a părăsit, ci continuă să înfăptuiască lucruri mari şi mi- 
nunate în poporul Său. 

Alt lucru minunat a fost şi puternicul lor sentiment că 
pruncul va fi băiat, chiar dacă amândoi doreau din tot su- 
fletul o fetiţă. Anastasia spunea cu mare siguranţă de sine 
că Sfântul le-a dăruit un băieţel pentru a primi exact nu- 
mele lui, Luca, după cum ea însăşi promisese. 

Într-adevăr, după câteva luni, în ziua de vineri, 14 oc- 
tombrie 2005, Anastasia a născut fără nici o dificultate un 
băieţel foarte sănătos, ţinând în mână pe tot parcursul naş- 
terii o iconiţă a Sfântului. După opt zile, la citirea moliftei 
de punere a numelui, într-o atmosferă emoţionantă, copi- 
lului i s-a dat numele Luca, în semn de nemărginită recunoş- 
tinţă a părinţilor lui faţă de Sfântul Luca Făcătorul de mi- 
nuni, cel „necunoscut” până atunci de ei. 

Minunea de mai înainte a devenit cauza unei alte mi- 
nuni, asemănătoare. Elena A. din Veria, mama Anastasiei 
despre care vorbeam mai înainte, din recunoştinţă faţă de 
Sfântul, a povestit unei cunoştinţe, Anatoli P., minunea lui 
prin care le-a dăruit un frumos nepoţel. Atunci şi aceasta 
s-a gândit imediat la fiica ei, Olga P., care, împreună cu 
soţul său, Vaios S., ambii din Tesalonic, nu aveau copii, în 
ciuda celor patru ani scurşi de la căsătorie. 

Emoţionată la auzirea minunii, a dorit să vină la mă- 
năstirea noastră de sărbătoarea Sfântului Luca, pentru a i 
se ruga să le dăruiască şi copiilor ei un prunc. Astfel, în ziua 
de sâmbătă, 11 iunie 2005, la amiază, împreună cu alte câ- 
teva prietene, colege la Masa Dragostei” organizată de Sfânta 
Mitropolie, au plecat la mănăstire. Avea cu sine o fotografie 


“Acţiune filantropică destinată persoanelor cu situaţie financiară pre- 
cară (n.tr.). 

a celor doi şi a observat imediat că atunci când a scos-o din 
geantă pentru a face semnul crucii cu ea deasupra moaş- 
telor, atât faţa lui Vaios, cât şi a Olgăi erau îndreptate spre 
Sfântul. S-a întrebat imediat dacă acesta putea fi un semn şi 
gândul a făcut-o să se roage din toată inima. Simţea însă că 
această rugăciune, în comparaţie cu celelalte pe care le fa- 
cem de obicei, era altfel. O evlavie necunoscută până atunci 
de ea, o mângâiere sufletească de neexplicat i-au invadat 
sufletul şi a început să verse lacrimi din belşug, timp înde- 
lungat. L-a rugat pe Sfântul să dezlege sterilitatea copiilor 
ei şi după ce a însemnat cruciş sfintele moaşte cu fotografia, 
a luat ulei de la candela lui şi câteva resturi de lumânări 
care ardeau pe masa de lângă sfintele moaşte. În acel mo- 
ment începea oficierea botezului micuţului Luca D., despre 
care am amintit în prima minune. S-a oprit într-un colţ, în- 
trebându-se dacă se va învrednici şi ea să participe la bote- 
zul propriului nepoţel. Întrucât continua să plângă, s-a gândit 
că era mai bine să plece pentru a nu o vedea invitaţii la 
botez şi a o înţelege greşit. Astfel, s-a întors acasă fără să 
spună cuiva ce se întâmplase. 

A trecut o săptămână, dar mintea ei îi rămăsese la 
amiaza de sâmbătă şi la experienţa duhovnicească trăită 
atunci. Se întreba dacă rugăciunea ei fierbinte a fost ascul- 
tată şi dacă sentimentele care au invadat-o în mod inexpli- 
cabil în ziua aceea au fost un semn din partea Sfântului. 
Nu după mult timp, sună telefonul şi, la capătul celălalt al 
firului, fiica sa, Olga, o anunţă cu multă bucurie că rămă- 
sese însărcinată în urmă cu o săptămână. Primul cuvânt 
care i-a ieşit de pe buze a fost numele Sfântului Luca. Fiica 
ei însă nu a înţeles şi i-a repetat vestea cea bună. Într-adevăr, 
după câteva săptămâni era absolut sigur faptul că Olga 
purta în pântece un copil sănătos. Slavă lui Dumnezeu Cel 
minunat întru sfinţii Săi! De atunci, doamna Anatoli nu uită 
să urce în fiecare după-amiază a zilei de luni” la mănăstirea 


* În cursul anului 2009, această slujbă se oficiază în fiecare zi de marţi 
(n.tr.). 

noastră, când se cântă Paraclisul Sfântului Luca, să-i mul- 
ţumească pentru darul său preţios. 


kk 


Doamnei Despina S. din Veria, care era însărcinată în 
luna a opta cu al doilea copil, i s-a declanşat o hemoragie 
severă. A fost internată de urgenţă la spital unde, după o 
serie de analize şi examinări cu ultrasunete, a fost depis- 
tată o problemă, care punea viaţa fătului în pericol. 

Evenimentul i-a panicat pe părinţii care vedeau că li se 
prăpădeşte pruncul, aşteptat cu atâta zbucium ani întregi. 
Pe de altă parte, situaţia era periculoasă nu doar pentru făt, 
ci şi pentru mamă, ceea ce făcea ca neliniştea şi frica lor să 
crească şi mai mult. Nu şi-au pierdut însă nădejdea în Dum- 
nezeu şi în Sfântul Luca, despre care auziseră şi pe care îl 
aveau drept ocrotitor. 

Astfel, au venit la mănăstirea noastră şi au cerut să se 
închine la moaştele Sfântului. Cu multă durere, l-au rugat 
pe Sfântul să-i ajute, promițând că atunci când se va naşte 
pruncul va primi numele său. 

Într-adevăr, problema părea că a dispărut. Sarcina şi-a 
continuat cursul sub supravegherea medicului şi — după cum 
se obişnuieşte în asemenea situaţii — a fost calculată ziua în 
care urma să aibă loc naşterea. După câteva zile însă, la in- 
trarea în luna a noua, medicul a fost cuprins de un senti- 
ment de nelinişte provenit nici el nu ştia de unde. Astfel, 
şi-a schimbat opinia despre ziua hotărâtă şi a insistat ca 
naşterea să aibă loc imediat, fie provocând-o, fie apelând 
la cezariană. 

În timpul naşterii provocate, medicul a văzut că cordo- 
nul ombilical se încolăcise în jurul gâtului copilului, sufo- 
cându-l. A fost o minune că naşterea s-a petrecut atunci, 
astfel pruncul a fost salvat de la o moarte sigură, fiind puţin 
probabil să mai reziste chiar şi o zi. 

Cu lacrimi în ochi, medicul l-a eliberat pe băieţelul nou- 
născut de cordonul care îi înconjurase gâtul, slăvindu-L pe 
Dumnezeu pentru presentimentul în legătură cu răul ce 
se putea întâmpla. 

După câteva luni, pe 5 noiembrie 2005, părinţii, recu- 
noscători Sfântului Luca pentru ajutorul dat, şi-au botezat 
copilul la mănăstirea noastră, dându-i numele Luca, spre 
slava lui Dumnezeu Cel Atotputernic şi spre cinstea Sfân- 
tului Doctor Făcător de minuni. 

Monabhia Teodora A., de la Mănăstirea „Naşterea Maicii 
Domnului” Panorama din Tesalonic, ne-a relatat următoa- 
rea minune despre vindecarea unui copil din Tesalonic. 

Micuţul Eustathios, în vârstă de doar un an, a fost lovit 
de nemilosul cancer. Afecţiunea a fost depistată la nivelul 
gâtului. Acest lucru, pe lângă durerile de nesuportat, îi crea 
probleme la mâncare şi la respiraţie. Starea lui, din cauza 
vârstei fragede, s-a agravat foarte repede. 

Părinţii vedeau cum se stinge micuțul lor vlăstar pe zi ce 
trece, neputând să-i ofere nici cel mai mic ajutor. Durerea 
lor era de nesuportat şi doar cei care au trecut prin situaţii ase- 
mănătoare pot să o înţeleagă. Disperaţi de evoluţia sănătăţii 
lui, la îndemnul medicilor, s-au hotărât să-şi transfere co- 
pilul în Germania, sperând că acolo vor putea să-l ajute 
mai mult. 

Exact atunci maica Teodora, care cunoştea familia în- 
durerată, le-a vorbit părinţilor despre Sfântul doctor Luca 
(despre care ei nu auziseră) şi despre multele minuni pe care, 
cu ajutorul lui Dumnezeu, le făcuse şi le face zilnic pentru 
toţi cei care îi cer cu credinţă ajutorul. Le-a propus să vină la 
mănăstirea noastră, pentru a se închina la moaştele pline 
de har ale Sfântului Luca. 

Într-adevăr, părinții au venit cu multă credinţă şi cu 
nădejde în Sfântul să se închine la sfintele moaşte. Au citit 
împreună cu părinţii mănăstirii Paraclisul Sfântului şi au 
luat ulei de la candela care arde lângă sfintele moaşte. Au 
plecat de la mănăstire, lăsând sănătatea copilului lor la mila 
Domnului şi a Sfântului. În inimă li s-a reaprins speranţa... 
Acum nu se mai simțeau singuri, căci aveau alături un me- 
dic sfânt, care ştia ce înseamnă durerea umană şi care, cu 

ajutorul lui Dumnezeu, nu pierduse niciodată nici un bolnav. 
Speranţele lor nu au fost înşelate. 

Părinţii micuţului Eustathios citeau zilnic Paraclisul 
Sfântului şi îi ungeau cu ulei sfinţit de la candelă gâtul afec- 
tat. Aceasta, până când a venit vremea să plece în Germania. 

In spitalul unde a fost internat copilul, i-au făcut ime- 
diat analize pentru a vedea starea generală a sănătăţii lui. 
Exact atunci a intervenit puterea făcătoare de minuni a 
Sfântului. Analizele erau bune! Copilul nu avea nimic care să 
amintească sau să semene cu cancerul! În locul unde se ivise 
nemiloasa boală, a fost identificată o simplă viroză, care îi 
afectase gâtul. Aceasta îi fu tratată imediat cu o medica- 
mentaţie corespunzătoare. Vă închipuiţi mirarea medicilor 
germani în momentul comparării rezultatelor analizelor fă- 
cute de ei cu cele aduse din Grecia de părinţii copilului. l-a 
cuprins un sentiment de pioşenie, neputând să dea o expli- 
caţie logică schimbării stării sănătăţii copilului. Unii dintre 
ei nu s-au ferit să-L slăvească pe Dumnezeu pentru minu- 
nata vindecare. Bineînţeles că părinţii nu aveau nevoie de 
interpretări şi explicaţii ştiinţifice. Erau siguri că în spatele 
vindecării minunate a copilului lor era Sfântul Luca. De 
atunci, nu au încetat niciodată să-i mulţumească acestuia. 

Maica Teodora A., amintită mai sus, este implicată şi în 
altă minune a Sfântului Luca. 

Nepotul Gheorghiei A., din Tesalonic, poliţist de mese- 
rie, s-a îmbolnăvit de cancer la cap. Tumoarea malignă îi pro- 
voca dureri chinuitoare şi cei care ştiu despre astfel de lu- 
cruri cunosc faptul că, dincolo de durerile de cap, acest tip 
de cancer provoacă tulburări psihice sau chiar instabilitate 
comportamentală, în cazurile cele mai grave. Nu este deci 
greu să înţelegem în ce situaţie ajunsese domnul Gheorghios. 

Analizele, ale căror rezultate se dovediseră deja îngri- 
jorătoare, trebuiau să fie continuate şi în etapele următoare. 
Atunci, la insistenţele maicii Teodora, au hotărât ca întreaga 
familie să viziteze mănăstirea noastră pentru a se închina 
la moaştele Sfântului şi a-i cere ajutorul. 

La mănăstire îi aşteptau Înaltpreasfinţitul şi Părin- 
tele Stareţ, care cunoşteau familia A. încă de pe vremea când 
Înaltpreasfinţitul era diacon în Tesalonic. Au cântat cu toţii 
Paraclisul Sfântului Luca şi, după ce s-au închinat la sfin- 
tele moaşte, au luat puţin ulei de la candela Sfântului. S-au 
rugat cu multă durere şi credinţă la Sfântul doctor şi au ple- 
cat cu speranţa în ajutorul său. Această credinţă şi reînvie- 
rea nădejdii în Dumnezeu era ceea ce aştepta Sfântul pentru 
a „intra în acţiune” şi a oferi vindecarea încercatului bol- 
nav şi familiei lui. 

Când s-au întors în Tesalonic pentru a continua anali- 
zele care indicau evoluţia cancerului, au constatat, spre sur- 
prinderea tuturor, dispariţia totală a tumorii. Sfântul dăruise 
încă o dată bucuria şi zâmbetul pe buzele unui om îndure- 
rat, după cum făcuse şi în timpul vieţii cu toţi acei fericiţi 
pacienţi care s-au învrednicit să primească din mâinile lui 
tămăduitoare ajutor şi vindecare. 


Un lucru asemănător i s-a întâmplat şi domnului An- 
tonios M. din regiunea noastră, tată a cinci copii, căruia de 
ani buni îi apăruse o tumoarea la ceafă. Durerile provocate de 
tumoare erau foarte mari şi a fost nevoit să se adreseze multor 
medici. Părerile lor însă erau împărţite. Unii medici îl sfă- 
tuiau să apeleze la intervenţia chirurgicală, pentru a i se ex- 
tirpa tumoarea. El se temea să o deranjeze, pentru a nu i se 
înrăutăţi situaţia şi mai mult, ştiind că, într-adevăr, tumori 
asemănătoare au provocat reacţii neaşteptate şi au evoluat 
imprevizibil, ducând chiar la pierderea vieţii. Alţii, în schimb, 
l-au sfătuit să facă o serie de analize generale şi să se supună 
unui tratament medicamentos. 

Neputându-se hotărî ce să facă, domnul Antonios, chiar 
dacă suferea din cauza durerilor, refuza de ani de zile inter- 
venţia chirurgicală, mulțumindu-se cu faptul că de la un mo- 
ment dat tumoarea părea că nu mai creşte. 

S-a alarmat însă atunci când a observat că o tumoare 
asemănătoare i-a apărut sub braţ. Este un simptom foarte 

grav, care indică disfuncţionalitatea ganglionilor limfatici 
şi, prin urmare, de cele mai multe ori, apariţia cancerului. 
Medicii au insistat de această dată pentru intervenţia chi- 
rurgicală urgentă, mai întâi la tumoarea de la ceafă, care 
se mărise periculos de mult. 

Frica enormă resimţită de domnul Antonios şi de fa- 
milia sa în această situaţie era absolut justificată. Întâm- 
plarea făcea ca, din cauza serviciului său, acesta să fie un 
vechi colaborator al Bisericii, sprijinind cu dragoste lucra- 
rea filantropică şi pastorală a Sfintei Mitropolii. În felul 
acesta, din fericire, traiul printre preoţi l-a făcut să-şi cul- 
tive credinţa. Participa la slujbe şi avea duhovnic. Când lu- 
crurile au luat o întorsătură periculoasă, a cerut ajutorul 
duhovnicului. Acesta l-a sfătuit să nu se teamă, ci să aibă 
nădejde în Dumnezeu. I-a vorbit şi despre Sfântul Luca, a 
cărui putere vindecătoare o cunoştea, şi au hotărât să meargă 
împreună la Înaltpreasfinţitul pentru a-i cere binecuvântarea 
de a se închina la sfintele moaşte (era perioada imediat urmă- 
toare aducerii moaştelor Sfântului Luca şi, întrucât încă nu 
se făcuse o raclă corespunzătoare, acestea nu erau scoase în 
mod sistematic spre închinare). Înaltpreasfinţitul a răspuns 
cu multă dragoste la cererea colaboratorului şi protejatului 
părintelui Antonios şi le-a fixat o întâlnire în după-amiaza 
aceleiaşi zile, la mănăstirea noastră. 

Într-adevăr, după-amiază, domnul Antonios şi duhov- 
nicul său au venit la mănăstire. Părintele Stareţ îi aştepta 
cu moaştele Sfântului Luca în biserică. Au aşezat racla din 
lemn, care adăpostea provizoriu sfintele moaşte, în faţa icoa- 
nei Panaghia Dovra. După ce au cântat cu multă evlavie 
Paraclisul Sfântului, au însemnat în semnul crucii cu sfin- 
tele moaşte cele două tumori. 

După cum s-a văzut ulterior, atunci au primit harul lui 
Dumnezeu de la Sfântul, pe măsura credinţei lor. La zece 
zile după vizita dlui Antonios la „cabinetul” Sfântului, s-a pe- 
trecut următorul fapt minunat: într-o noapte în timp ce dom- 
nul Antonios dormea alături de soţia sa, a simţit că perna 
îi era foarte umedă. S-a ridicat puţin şi a văzut-o plină de 

sânge. Şi-a dus în mod automat mâna la ceafă şi a realizat 
că sângele provenea de la locul tumorii, care dispăruse! Şi-a 
trezit soţia şi aceasta, după ce mai întâi s-a mirat de dispa- 
riţia tumorii, a observat spre şi mai marea ei uimire că în 
locul tumorii nu rămăsese nimic altceva decât cicatricea unei 
incizii chirurgicale de aproximativ trei centimetri! Era clar 
că Sfântul le ascultase rugăciunile şi — ca şi în alte cazuri când 
a făcut minuni — l-a operat pe domnul Antonios în timpul 
somnului, lăsând cicatricea să-i amintească de intervenţia 
sa. A doua tumoare de sub braţ a dispărut fără nici o urmă 
care să amintească de existenţa ei! 

În ziua următoare, cineva ne-a sunat la mănăstire 
pentru a ne face părtaşi bucuriei celui până atunci bolnav. 
La telefon era duhovnicul domnului Antonios, care l-a in- 
format pe stareţ despre cele întâmplate şi cum dispăruseră 
cele două tumori, ca prin minune! Şi, cu adevărat, era o mi- 
nune. Încă o minune a credinţei noastre ortodoxe, care nu 
a încetat şi nici nu va înceta să arate pe de o parte oameni 
credincioşi, care cer cu multă încredere mângâiere de la Dum- 
nezeu şi, pe de alta, sfinţi minunaţi care vin în ajutorul 
oricărui frate de-al lor îndurerat, ca adevăraţi „semeni” po- 
meniţi în Evanghelie. 


Minunile făcute bolnavilor de cancer nu au încetat şi 
se pare că nici nu vor înceta să existe. 

Vineri, 10 iunie 2005, la amiază, cu puţin timp înainte 
de a se închide birourile de la Sfânta Mitropolie, l-a vizitat pe 
Înaltpreasfinţitul o doamnă din Veria care, cu mare emoție, 
i-a povestit despre minunea pe care o făcuse Sfântul Luca 
în familia ei, şi mai exact soţului. 

Cu câteva luni în urmă, soţul acesteia, Ioannis E., a 
observat mărirea volumului ganglionilor limfatici în zona 
gâtului, lucru care îi provoca mari dureri, chiar şi la cele mai 
mici mişcări sau la o simplă înclinare a capului. Cancerul 
evolua fulgerător şi în curând analizele au arătat exis- 
tenţa a încă unei tumori la gât, precum şi a alteia, în regiunea 

abdominală. Pentru familie, lovitura era foarte mare. Viaţa 
ei s-a schimbat radical. O neagră deznădejde şi o stare de ner- 
vozitate puternică a început să pună stăpânire pe toate. 

Buna soţie, îndurerată de starea soţului ei, care suferea 
din ce în ce mai mult, a început să se roage Sfântului Rafail 
(despre ale cărui minuni auzise) să-i fie milă de tovarăşul 
ei de viaţă şi să-l vindece. Într-o noapte, s-a visat într-un loc 
plin cu flori, cu o bisericuţă, prin faţa căreia, trecea un drum. 
După puţin timp, l-a văzut coborând pe un cleric în vârstă, 
destul de robust, cu părul alb şi cu înfăţişarea puţin aspră. 
S-a apropiat de soţul ei, l-a privit şi după ce l-a mângâiat pe 
cap, i-a spus cu dragoste să nu se neliniştească, pentru că 
totul va fi bine. Această femeie evlavioasă a crezut că preo- 
tul care îi ascultase rugăciunile şi se grăbise să-l mângâie pe 
soţul ei era Sfântul Rafail (chiar dacă observase că nu-i sea- 
mănă deloc). 

În acele zile, o prietenă care stia despre problemele de 
sănătate ale soţului ei a vizitat-o şi i-a propus să vină la mă- 
năstirea noastră unde, auzise ea, se aflau moaştele unui 
sfânt rus care făcea multe minuni. Femeia a ascultat sfatul 
bunei sale prietene, dar îi venea greu să-i spună soţului, de 
frică să nu-l cuprindă deznădejdea, dar şi pentru ca nu cumva 
el să afle cât de gravă era situaţia. Căuta o ocazie potrivită 
pentru a-şi îndeplini scopul. 

Astfel, într-o zi când trebuia să meargă în satul ei, Rahi 
(situat pe un mic versant muntos la sud de Veria), i-a cerut 
să treacă şi pe la mănăstire, pentru a se închina şi a aprinde 
o lumânare. Soţul ei a refuzat, enervat că, în timp ce el avea 
dureri, ea dorea să se plimbe. Când au ajuns în locul unde 
trebuiau să cotească la stânga, către Rahi, acela, fără să 
spună nimic, a luat-o cu maşina la dreapta, spre Mănăstirea 
Panaghia Dovra. 

Imediat ce au ajuns la mănăstire şi au coborât din ma- 
şină, s-au îndreptat spre biserică. Femeia a început să se 
simtă ciudat. Şi-a amintit de visul ei. Locul era exact cum îl 
visase ea. S-a mirat, dar nu i-a spus nimic soţului. Când au 
intrat în biserică, a observat cu surpriză micul iconostas 

care se găsea în partea dreaptă. În icoana de pe el a recu- 
noscut chipul clericului pe care îl văzuse şi un strigăt necon- 
trolat de uimire a ieşit din gura ei. Dar cine era acest sfânt? 
Nu-l cunoştea. S-a apropiat cu evlavie şi a citit următoa- 
rele cuvinte: „Sfântul Luca doctorul”. Abia atunci i-a desco- 
perit soţului ei totul şi cum acel sfânt necunoscut a vizitat-o 
şi a asigurat-o că toate vor merge bine. 

Au sărutat icoana Sfântului cu frică de Dumnezeu şi cu 
evlavie şi au cerut să se închine la moaştele lui. Au făcut 
semnul crucii cu racla deasupra tumorii de la gât şi, cu nă- 
dejde în Sfântul, au plecat spre satul lor. 

Vedeţi, fraţilor, cât de mare şi de rapidă a fost interven- 
ţia Sfântului nostru făcător de minuni! Distanţa de la mă- 
năstire până în Rahi poate fi străbătută în douăzeci, cel 
mult douăzeci şi cinci de minute. În acest interval de timp 
toate s-au schimbat. 

Când au ajuns la casa părintească a femeii, afară îi 
aştepta mama ei. În timp ce-i saluta, aceasta a observat că 
tumoarea de la gâtul ginerelui se micşorase. I-a spus imediat: 
„Bre, copilul meu, parcă a mai dat un pic înapoi umflătura!”. 
Atunci el şi-a dus mâna la tumoare (lucru de neînchipuit 
până atunci, întrucât, după cum am mai spus, orice atingere 
îi provoca durere) şi a constatat, într-adevăr, nu numai că 
se micşorase, ci şi că nici măcar nu-l mai durea! S-a întors 
plin de bucurie şi de evlavie către soţia sa şi, împreună, i-au 
explicat soacrei lui ce se întâmplase şi cu toţii L-au slăvit 
pe Dumnezeu pentru grabnicul Lui ajutor. 

Seara a trecut în linişte, fără nici o problemă, lucru ce 
nu se mai întâmplase de multă vreme. Nu au mai fost nece- 
sare calmantele puternice care-i fuseseră prescrise. Pe tot 
cuprinsul nopţii mintea şi rugăciunea lor au fost orientate 
spre salvatorul pelerinaj pe care îl făcuseră în după-amiaza 
zilei precedente la sfânta noastră mănăstire, unde s-au 
învrednicit de vindecarea miraculoasă de boala nemiloasă 
care îi necăjise atât de mult. 

În ziua următoare — în care urma să înceapă chimiote- 
rapia — au mers la medicul lor, la spitalul Papagheorghiu 

din Tesalonic, care a constatat ameliorarea situaţiei. A în- 
trebat, curios, ce se întâmplase. Pacientul i-a răspuns cu 
recunoştinţă că singurul lucru pe care îl făcuse a fost invo- 
carea ajutorului colegului său, a Sfântului Luca Doctorul. 
Cu toate acestea, au stabilit că este bine să înceapă procedu- 
rile de chimioterapie. Spre surprinderea tuturor, chiar după 
a doua şedinţă de chimioterapie, rezultatele tomografiei com- 
puterizate indicau retragerea sută la sută a tumorii! Cu 
alte cuvinte, cancerul dispăruse! 

Mare este numele lui Dumnezeu, a Celui slăvit prin lu- 
crările sfinţilor Săi care, cu ajutorul Său, nu au încetat şi 
nu vor înceta să vină grabnic în întâmpinarea tuturor celor 
îndureraţi şi a celor aflaţi în tot felul de nevoi! 


ae e 


Familia domnului Nikolaos A., medic din Veria, are de 
relatat o minune înfăptuită în cadrul ei. 

Copilul cel mai mic al domnului Nikolaos A., care poartă 
acelaşi nume, în vârstă de opt ani pe când avea loc întâm- 
plarea de mai jos, şi-a fracturat mâna în timpul unui acci- 
dent. Fractura nu era simplă. Osul braţului se rupsese în 
lungime aproape total, cu excepţia câtorva milimetri de la ca- 
păt. Copilul suferea dureri îngrozitoare care, din cauza vârs- 
tei lui fragede, deveneau încă şi mai mari, pentru că un co- 
pil de opt ani îşi controlează mai greu mişcările. 

Marea problemă însă nu era asta. Reabilitarea mâinii 
părea un lucru nu dificil, ci aproape imposibil. Medicii, după 
ce au examinat radiografiile, i-au pus lui Nikolakis o atelă 
care să-l ajute cât de cât. Ştiau din experienţă că acest gen de 
fracturi nu se vindecă de la sine, ci necesită intervenţie chi- 
rurgicală pentru ca, în locul fragmentelor rupte, să fie fixate 
tije metalice de legătură. Ca urmare a acestui lucru, mâna 
copilului nu se mai putea dezvolta normal, odată cu cealaltă 
(tijele fixate ar fi făcut ca mâna să rămână la lungimea de 
atunci). Astfel, copilul ar fi prezentat, pe toată perioada creş- 
terii, o malformaţie la mâna accidentată şi ar fi avut de su- 
portat multe dureri. 

Aşa gândeau medicii când i-au fixat, după cum am mai 
spus, atela — fără să se aştepte la nimic deosebit — şi au lăsat 
să se scurgă câteva zile până să reexamineze mânuţa su- 
ferindă, pentru ca mai apoi să recurgă la intervenţia 
chirurgicală. 

Familia micuţului Nikolakis era supărată, nu atât din 
cauza accidentului în sine, cât din cauza evoluţiei sănătăţii 
şi a viitorului copilului lor. Cu siguranţă, o mână deformată 
(aproape până la infirmitate) nu este chiar cel mai bun lu- 
cru pentru un copil, apoi adolescent, tânăr etc. Şi nu vorbim 
numai din punctul de vedere al sănătăţii. Vă imaginaţi pro- 
blemele legate de mişcare, studiu, muncă, familie... Ni- 
meni nu poate realiza ce traume poate lăsa un asemenea 
eveniment în mintea unui adolescent sau a unui tânăr. În 
multe astfel de cazuri apar complexele de inferioritate, care 
determină, la rândul lor, un comportament greu de prevăzut 
şi de controlat. 

Această situaţie deplorabilă îi preocupa pe toţi, mai puţin 
pe micuțul Nikolakis care, copil fiind, nu părea să fie păr- 
taş la gândurile negre ale celor mari. Poate că în sufleţelul 
lui de copil exista „informaţia” că, în cele din urmă, totul 
va fi bine. 

Aşa a şi fost. Câteva rude care auziseră de Sfântul Luca 
au vorbit cu părinţii şi i-au sfătuit să viziteze mănăstirea, 
pentru a se închina la moaştele Sfântului şi pentru a-i cere 
ajutorul. Cu toate că în vremurile noastre dominate de ra- 
ţiune, asemenea sfaturi ar putea părea dacă nu hilare, cel 
putin depăşite, părinţii lui Nikolakis au hotărât să le pună 
în aplicare. Astfel, au mers la mănăstire, unde au cerut să 
se închine Sfântului. Au sărutat sfintele moaşte cu emoție 
şi s-au rugat cu credinţă să fie ajutaţi. 

În clipa în care micuțul Nikolakis se închina la sfintele 
moaşte, a simţit că se întâmplă ceva cu mâna sa, sub atelă. A 
simţit o mişcare puternică, de parcă i s-ar fi pus ceva la loc, 
cu un uşor zgomot chiar. Imediat le-a spus părinţilor. Aceş- 
tia s-au mirat, fără să dea însă prea multă importanţă, nu 
din lipsă de nădejde în ajutorul Sfântului, ci pentru că nu-şi 

puteau închipui că ar putea veni atât de repede în ajutor, 
fără să fie nevoie de o intervenţie medicală. 

După câteva zile, au mers iarăşi la doctor, pentru a vedea 
ce se va întâmpla cu fisura care credeau ei că mai persistă. 
Rezultatele analizelor şi ale radiografiilor au arătat că mâna 
copilului s-a reabilitat total! Osul se prinsese pe toată lungi- 
mea lui şi nu mai era nevoie de nici o intervenţie sau trata- 
ment. Ciudatul eveniment a provocat multă mirare şi nedu- 
merire. Dar pentru familia lui Nikolakis totul era clar. Era 
vorba despre intervenţia minunată a Sfântului, care a luat 
parte la durerea şi la neliniştile lor şi, transcendând legile 
firii şi limitele umane, a dăruit sănătate copilului lor. 


de e 


Dragostea specială a Sfântului Luca faţă de copii se vede 
şi din cazul de mai jos, relatat de doamna Tania M., din 
Veria. 

Domnul Ilias M. şi doamna Tania M. au o afacere în 
zona noastră. Într-o zi, cineva dintre cei care îi aprovizionau 
cu marfă din Tesalonic i-a vizitat la birou. Doamna Tania 
a citit pe faţa şi în mişcările colaboratorului ei o nelinişte şi, 
cu curajul dat de anii îndelungaţi de când se cunoşteau, l-a 
întrebat ce se întâmplă cu dânsul. Acesta i-a răspuns că el, 
personal, nu are nimic, dar este supărat că fetiţa unui coleg 
de-al lui suferă de leucemie, ceea ce face ca întreaga ei fa- 
milie să trăiască o adevărată dramă. 

Cred că nu-i nevoie să spun cât de groaznică este a- 
ceastă boală. Cu toţii am văzut sau am auzit despre semeni 
de-ai noştri care s-au prăpădit din cauza acestei boli a 
sângelui. Pentru că asta înseamnă leucemia. Sângele omului 
este constituit din globule roşii şi globule albe, care transmit 
celulelor din organism toate elementele necesare pentru a 
supravieţui: oxigenul, substanţele nutritive din alimente etc. 
Pe de altă parte, îndepărtează din celule „reziduurile” care 
rezultă din funcţionarea lor (de exemplu, dioxidul de car- 
bon) sau „atacă” şi neutralizează microbii care pătrund în or- 
ganism. Am putea spune că sângele este forţa motrice a 

organismului. Este însă nevoie de un echilibru între globu- 
lele albe şi cele roşii. Dacă acesta nu există, sângele nu-şi 
poate îndeplini sarcina faţă de organism. În esenţă, leucemia 
reprezintă cancerul măduvei spinării, care este, am putea 
spune, „producătoarea” sângelui. Deci această boală împie- 
dică măduva spinării să asigure proporționalitatea dintre 
globulele roşii şi cele albe. Sunt produse mai multe globule 
albe şi acest lucru are drept rezultat încetarea funcţionării 
normale a celulelor, pentru că nu mai sunt alimentate cum 
trebuie, dar şi pentru că nu mai sunt „dezinfectate”. Ast- 
fel, omul îşi pierde progresiv puterile, este expus la orice 
boală şi se stinge pe zi ce trece... În cazul copiilor, evoluţia 
bolii este mai rapidă, deoarece aceştia nu au forţa fizică co- 
respunzătoare pentru a face faţă bolii şi a rezista deselor 
transfuzii de sânge, absolut necesare pentru prelungirea vieţii 
bolnavului, care iau foarte mult timp. Această dramă o tră- 
iau şi părinţii respectivi, văzându-şi fetiţa chinuindu-se zi 
după zi, topindu-se şi stingându-se în faţa lor, fără ca ei să-i 
poată oferi vreun ajutor. 

Doamna Tania s-a emoţionat foarte mult auzind aceasta 
şi a împărtăşit întru totul întristarea şi durerea părinţilor. 
A întrebat dacă tatăl fetiţei crede în Dumnezeu şi i s-a răs- 
puns că da şi, mai mult, este şi cântăreţ la biserică. Atunci, 
doamna Tania i-a vorbit despre Sfântul Luca, de care avea 
cunoştinţă (mai ales că, împreună cu soţul ei, sunt prieteni 
şi susținători ai sfintei noastre mănăstiri), despre minunile 
lui şi despre existenţa la Mănăstirea Panaghia Dovra a unui 
fragment din moaştele sale. I-a propus să transmită acest 
lucru prietenului său şi, când vor dori, să comunice cu ea pen- 
tru a le arăta cum se ajunge la mănăstire. 

Într-adevăr, după puţine zile, a primit un telefon la bi- 
rou. Era tatăl fetiţei, care voia să afle când puteau să meargă 
împreună la mănăstire. Au stabilit întâlnirea, aşa că, într-una 
din zilele următoare, familia din Tesalonic a venit la Veria. 
Au urcat la mănăstire conduşi de doamna Tania şi au cerut 
să se închine la moaştele Sfântului Luca. După ce s-au închi- 
nat cu multă evlavie şi trăire la sfintele moaşte, au solicitat 

preoţilor să-i citească fetiţei şi o rugăciune pentru sănătate. 
Ieromonahul care era de faţă a însemnat-o cruciş cu racla 
cu sfintele moaşte şi i-a citit câteva rugăciuni de sănătate. 

După ce şi-au încheiat vizita la mănăstire şi şi-au în- 
cărcat „bateriile” nădejdii şi ale credinţei în purtarea de grijă 
a lui Dumnezeu şi în puterea vindecătoare a Sfântului, au 
mers la doamna Tania acasă. Aceasta le-a vorbit cu multă 
căldură despre viaţa şi minunile Sfântului Luca şi le-a oferit 
din partea Părintelui Stareţ o carte cu viaţa şi cu Paraclisul 
Sfântului. După aceea, s-au întors acasă la ei. 

A trecut un timp fără veşti despre fetiţa încercată de 
teribila boală. Într-o zi, a venit din nou pe la biroul doam- 
nei Tania aprovizionatorul din Tesalonic (colegul tatălui 
fetiţei). L-a întrebat imediat ce se mai întâmplă cu micuța. 
Atunci a aflat cu multă bucurie că aceasta mergea foarte bine, 
iar analizele făcute între timp arătau că leucemia dispă- 
ruse fără urmă! „Sfântul Luca a mai făcut o minune!”, a 
strigat doamna Tania. Interlocutorul ei era întru totul de 
acord cu ea şi ambii L-au slăvit pe Dumnezeu pentru sal- 
varea micuţei. 

Se vede că Sfântul Luca îi iubeşte în mod special pe copii 
şi se grăbeşte să le vină în ajutor foarte repede. EI însuşi, 
după cum am mai spus, a fost tată a patru copii şi ştie ce 
înseamnă dragostea părintelui faţă de odrasla lui, ce în- 
seamnă durerea pentru copilul pe care îl vezi cum se îm- 
bolnăveşte sau se prăpădeşte. Cât de plină de omenie este 
credinţa noastră! 


Un fapt minunat s-a întâmplat şi la spitalul judeţean din 
Veria. Mai concret, preotul de caritate D.S., responsabil cu 
paraclisul de la parterul instituţiei medicale menţionate, a 
pus la Proscomidiarul de lângă Sfânta Masă o iconiţă de-a 
Sfântului Luca (o litografie). Acesta aflase că Sfântul fusese 
doctor şi că face foarte multe minuni cu bolnavii care îi cer 
ajutorul. Deci, după cum am amintit, părintele a pus şi ico- 
niţa Sfântului acolo, lângă fraţii lui aflaţi în suferinţă, cu 

speranţa că acesta îi va ajuta şi va fi aproape de pacienţii 
spitalului respectiv. 

Într-o zi, după citirea Paraclisului Maicii Domnului, care 
se oficiază pentru ajutorarea pacienţilor, o doamnă i-a adus 
părintelui un prosop pentru a şterge icoana Sfântului Luca 
de uleiul care se prelingea pe ea. I-a reproşat politicos preo- 
tului că nu se îngrijise ca icoana să fie curată. Atunci, părin- 
tele D. a observat că, într-adevăr, icoana era acoperită de un 
lichid vâscos şi transparent, asemenea uleiului. L-a impre- 
sionat în mod deosebit faptul că icoana Sfântului se afla 
într-un loc (la Proscomidiar, după cum am spus) protejat 
de o fereastră cu gratii, care se încuia din cauză că adăpos- 
tea şi Sfintele Vase. Deci nimeni nu putea ajunge până la 
icoană pentru a o murdări, după cum credea doamna. 

Izvorârea minunată a uleiului din icoană s-a repetat 
de mai multe ori, spre surprinderea şi mirarea credincio- 
şilor. Poate că a fost o dovadă a prezenţei mângâietoare a 
Sfântului Luca în acel loc impregnat de suferinţă, atât de 
cunoscută Sfântului dedicat, şi în zilele noastre, slujirii 
celor suferinzi... 


Cuplul Sterghios şi Olga T., din Nausa, dă mărturie de- 
spre încă un eveniment minunat care li s-a întâmplat chiar lor. 

Domnul Sterghios, nu cu mult timp în urmă a contrac- 
tat o boală nemiloasă, ceea ce a făcut ca întreaga familie 
să-i împărtăşească suferinţa. Soţia sa, Olga, s-a refugiat în 
rugăciune, mai ales că medicii au caracterizat starea lui ca 
fiind deosebit de gravă. În timpul rugăciunilor, ea se adresa 
în mod deosebit Sfântului Luca, ale cărui viaţă şi minuni le 
citise, şi spera în interiorul ei că Sfântul, cel atât de apro- 
piat fraţilor lui suferinzi, îl va ajuta şi pe soţul ei aflat într-o 
situaţie atât de dificilă. 

Odată, pe când citea Paraclisul Sfântului Luca, l-a văzut 
ca în vedenie pe acesta cum trece printre arcadele din faţa 
bisericii Sfintei Mănăstiri Panaghia Dovra, îmbrăcat într-un 
halat alb de chirurg şi ţinând în mână o cârjă arhierească. 
Sfântul a trecut pe lângă ea şi, după ce a binecuvântat-o, a 
intrat în biserică. 

După ce şi-a revenit din starea de euforie determinată 
de vedenie, s-a grăbit să-i povestească soţului tot ce văzuse. 
Acesta s-a emoţionat şi i-a cerut o carte despre viaţa Sfân- 
tului Luca, pe care a citit-o cu multă evlavie. Înăuntrul 
său a prins din nou aripi speranţa că, poate, Dumnezeu Se 
va milostivi de el pentru rugăciunile alesului Său doctor 
episcop şi îi va dărui mult dorita sănătate. 

A doua zi, a vizitat împreună cu soţia sa sfânta noas- 
tră mănăstire. Ajungând la uşa bisericii, în timp ce domnul 
Sterghios săruta icoana Sfântului de pe un iconostas din 
partea stângă a intrării, a simţit că din icoană iese o mireasmă 
de negrăit. Cu multă emoție, au considerat minunatul eve- 
niment o dovadă a prezenţei vii şi a unei certe compasiuni 
din partea Sfântului. După ce s-au închinat şi la sfintele 
moaşte, s-au întors acasă, cu speranţa nezdruncinată că 
nu mai erau singuri în greaua luptă cu cancerul, ci aveau 
ajutor şi aliat un medic sfânt care nu a pierdut niciodată 
nici o luptă împotriva bolii şi a suferinţei umane. 

Într-adevăr, speranţele lor nu au fost în zadar. La ur- 
mătoarea vizită la medicul curant, după ce au făcut analize, 
s-a observat, spre marea alinare a tuturor, îmbunătăţirea 
progresivă a sănătăţii domnului Sterghios, spre slava lui 
Dumnezeu şi cinstea şi lauda celui între sfinţi Părintelui 
nostru Luca Doctorul. 


ae e 


O doamnă, asistentă medicală, din Tesalonic a observat 
într-o bună zi pe corp, în regiunea abdominală, o tumoare 
ciudată. Lucrul acesta a neliniştit-o foarte tare, mai ales că, 
datorită ocupaţiei sale, văzuse multe situaţii asemănătoare. 
Astfel, s-a grăbit să facă o serie de analize, pentru a de- 
pista natura tumorii. 

Pe baza analizelor medicale şi a radiografiilor de rigoare, 
medicul care a consultat-o a văzut clar că era vorba despre 
un chist de mari dimensiuni pe ovarul stâng. Trebuia doar 
să se stabilească de ce natură era tumoarea. În decurs de 
zece zile s-au realizat intervenţia chirurgicală necesară şi 

biopsia, care a confirmat ipotezele medicilor, conform cărora 
era vorba despre o tumoare malignă. Situaţia nu mai sufe- 
rea nici o amânare. Trebuia ca în cel mai scurt timp posibil 
să înceapă chimioterapia, pentru a opri evoluţia cancerului 
şi, dacă era posibil, chiar a-l face să dispară. 

Semnalele pe care le recepta asistenta medicală nu erau 
deloc optimiste. Oricât încercau cei din jur să o încurajeze 
şi să-i dea speranţe că totul va fi bine, cum se procedează în 
astfel de situaţii, ea cunoştea din proprie experienţă evo- 
luţia aproape sigură a bolii. Şi ea, la rându-i, jucase rolul 
de „persoană care consolează”, pentru a da curaj şi speranţe 
pacienţilor şi rudelor acestora. Ştia că cea mai mică veste 
bună poate să le menţină moralul ridicat. Şi aceasta pen- 
tru că — mai ales în cazul cancerului — moralul ridicat şi 
optimismul contribuie benefic la reacţia organismului în 
faţa atacului bolii. 

Chiar dacă reuşise să fie pentru atâţia alţii un sprijin, 
pentru ea însăşi nu putea găsi nimic care să-i ridice mo- 
ralul. Vedea totul din jurul ei în culori întunecate, iar starea 
psihică i se înrăutăţea progresiv, în special după ce şi-a re- 
luat munca, unde se confrunta cu situaţii specifice unui spital: 
pe de o parte, suferinţa umană, nesiguranța zilei de mâine, 
agonia zilei în curs şi dorinţa disperată de viaţă, iar pe de 
alta, iminenţa morţii. 

În timp ce se zbătea în această situaţie, ceva a schim- 
bat cursul lucrurilor. Ceva simplu, care pentru alţii poate că 
nu însemna nimic, pe când pentru ea a reprezentat cu ade- 
vărat o intervenţie divină. Domnul nostru Se străduieşte 
să intre în viaţa noastră prin lucruri simple ca acesta, pen- 
tru ca harul prezenţei Lui să o transforme într-un Rai pă- 
mântesc, aşa cum ne şi zice învăţătura cea adevărată că „Împă- 
răţia lui Dumnezeu este înăuntrul nostru”. Astfel se confirmă 
în modul cel mai ferm cu putinţă preocuparea specială şi 
personală a lui Dumnezeu pentru fiecare dintre noi, grija Lui 
pentru mântuirea tuturor şi a fiecăruia în parte, deoarece 
fiecare om reprezintă un tezaur nepreţuit, un mărgăritar 

prețios, fără seamăn şi se bucură de un loc unic în inima 
Tatălui Ceresc. 

Evenimentul „simplu” pe care Atotînţelepciunea lui 
Dumnezeu l-a rânduit pentru salvarea asistentei bolnave 
s-a petrecut în biroul unei doctoriţe din spital. Aceasta s-a 
întâmplat deoarece Domnul, fiind smerit şi simplu, evită 
trâmbiţările, lucrând de obicei din culise, prin intermediul 
oamenilor, al „semenilor” buni, al apostolilor ocazionali şi 
al celor care propovăduiesc Evanghelia în mod natural, în 
special prin faptele lor bune. 

Într-o zi, bolnava noastră se afla „întâmplător” în bi- 
roul unei doctoriţe. Uitându-se fără să vrea în jur, atenţia 
i-a fost atrasă de iconiţa unui sfânt pe care nu-l mai vă- 
zuse până atunci, în ciuda vârstei sale de cincizeci de ani. 
Privirea i-a fost răpită de acest chip şi în interiorul ei s-a 
născut dorinţa de a şti mai multe despre el. I-a cerut, sfi- 
oasă, doctoriţei să-i spună cine era sfântul. Aceasta, ca un 
alt „samarinean milostiv”, a profitat de ocazia de a „turna 
untdelemn şi vin” peste sufletul abia viu şi însetat al bol- 
navei. Chipul din icoană era al unui sfânt rus, al Sfântului 
Episcop şi Doctor Luca, faţă de care doctoriţa avea o evlavie 
deosebită. I-a vorbit despre viaţa lui, despre trecerea pe care 
o are în faţa lui Dumnezeu şi despre nenumăratele minuni 
pe care le face cu ajutorul Domnului, precum şi despre mân- 
gâierea pe care o împarte cu dărnicie tuturor celor care îi 
cer cu credinţă ajutorul. 

Cuvintele „doctoriţei-apostol” au emoţionat-o pe bolnavă 
şi au făcut-o să încerce să afle cât mai multe cu putinţă 
despre Sfântul. Atunci doctoriţa i-a dăruit o carte despre 
viaţa lui, precum şi agheasmă şi ulei de la mănăstirea noas- 
tră. De atunci, disperata bolnavă l-a considerat pe Sfântul 
Luca drept medicul ei personal. Aşa de mare îi era încre- 
derea în el, încât, deşi îşi programase o vizită la un farmacist 
care le făcea rost de plante medicinale bolnavilor de can- 
cer, a renunţat la întâlnire şi şi-a pus toate speranţele în 
mâinile lui Dumnezeu şi în harul tămăduitor al Sfântului 
Luca. Aşteptările ei nu au fost înşelate. 

Întrucât timpul trecea şi trebuia să înceapă chimiote- 
rapia, a consultat doi profesori oncologi. Aceştia au insistat 
să analizeze şi ei tumoarea, dar rezultatele biopsiei au ieşit, în 
mod ciudat, negative. Nu mai era nevoie de chimioterapie, 
ci doar de supraveghere trimestrială. Desigur, spre marea ei 
bucurie şi linişte, analizele făcute după primul trimestru (in- 
dicatori de cancer şi tomografie axială) erau absolut normale. 


de e e 


Doamna Gheorghia K., filolog din Tesalonic, ne-a re- 
latat minunea pe care a trăit-o ea însăşi, astfel: 

„Cele două luni de zile pe care le-am petrecut în spital 
mi-au fost suficiente pentru a-mi analiza întreaga viaţă mar- 
cată de stres. Două luni martoră la suferinţa umană pe care, 
în cei douăzeci şi trei de ani ai mei, nu o mai trăisem nicio- 
dată în acest fel. 

Îmi vedeam simptomele, echimoze şi pete eritematoase 
de mari dimensiuni, adică suprafeţe înroşite, hematoame sub- 
cutanate la membrele inferioare. Am auzit diagnosticul — 
«trombopenie de tip periferic» — şi trebuia să vedem ce anume 
a declanşat această boală. Medicii mi-au explicat că trom- 
bocitele scăzuseră sub limita admisă şi eram supusă perico- 
lului în orice clipă. Din cauza lipsei trombocitelor, chiar şi 
cea mai mică rană nu se mai putea vindeca. Întrucât toţi erau 
îngrijoraţi, iar medicii îşi puneau în mod serios problema 
situaţiei mele, am fost supusă la noi analize medicale şi am 
văzut că, slavă Domnului! cel puţin în această primă fază nu 
se punea problema cancerului. 

În ciuda atmosferei apăsătoare din clinica de hemato- 
logie a spitalului, trebuia să rămân calmă şi să mă lupt în 
adevăratul sens al cuvântului să nu mă las influenţată de 
cazurile din jurul meu. Să nu mă identific cu oamenii de 
lângă mine, care aveau leucemie sau alte forme de cancer. 

Din motive uşor de înţeles, eu nu ştiam atunci cât de 
serioasă era situaţia mea şi că zilnic viaţa îmi era în pe- 
ricol. Medicii, neliniştiţi de eşecul tratamentului făcut timp 
de o lună şi jumătate, şi-au dat seama că o hemoragie se putea 

produce în orice clipă. Cel mai mult se temeau de hemora- 
gia la cap şi de pericolul iminent al unui atac cerebral. 

De la un moment dat, neliniştea medicilor nu a mai 
putut fi mascată. Ne-am rugat la Dumnezeu să ne ajute, să 
pună capăt acestei încercări. Numai El mă putea ajuta. Mă 
simţeam cu totul în aer, pierdută, văzându-i pe doctori cum 
se pregătesc să-mi facă operaţia de splină, de a cărei eficienţă 
nu erau siguri deloc. 

In această situaţie dificilă, părintele meu duhovnicesc, 
trimis efectiv de Dumnezeu, mi-a vorbit despre Sfântul Luca. 
Auzise cum stau lucrurile. A fost surprins să afle că am fost 
internată pe 11 iunie 2004, în ziua când era sărbătorit Sfân- 
tul. Tocmai mi-am găsit protectorul în persoana Sfântului. 
Mi-a adus spre închinare o icoană a lui şi un fragment din 
sfintele sale moaşte. Împreună cu întreaga mea familie l-am 
rugat cu căldură să ne ajute. 

Neliniştiţi, ne pregăteam de operaţia sortită unor re- 
zultate nesigure. Dumnezeu, pentru rugăciunile Sfântului 
Luca, l-a luminat pe medicul care mă îngrijea şi, înainte de 
a efectua intervenţia chirurgicală, a încercat cu un medica- 
ment foarte scump, despre care se ştia că, la nivel interna- 
ţional, vindecase doar trei pacienţi americani, în vârstă de 
17, 74 şi respectiv 71 de ani, care sufereau de o boală asemă- 
nătoare, dar nu identică. Minunea s-a săvârşit. Medicamen- 
tul a acţionat, în ciuda faptului că probabilitatea de a ri- 
dica numărul trombocitelor era foarte scăzută, dacă nu chiar 
inexistentă. Mai exact, Sfântul care m-a protejat în tot acest 
răstimp a mai făcut o minune! Numărul trombocitelor a 
crescut suficient de mult în curs de trei zile, astfel încât pe 
6 august am fost externată din spital. Timp de un an, am 
întrerupt orice fel de tratament, deoarece medicul nu a mai 
depistat nici un simptom al bolii cronice pe care mi-o des- 
coperise. Am revenit la valorile normale, evitând interven- 
ţia chirurgicală şi realizând cât de mare este puterea lui 
Dumnezeu şi dragostea Lui faţă de noi, oamenii.” 

Nu dorim să adăugăm nimic şi nici să comentăm cele 
mărturisite atât de frumos de doamna Gheorghia K. despre 
vindecarea ei minunată. Nu putem însă să nu ne minunăm 

şi noi împreună cu ea şi să Îl slăvim pe Dumnezeu pentru 
nemărginita Lui milostivire şi dragoste, dar ne întoarcem 
faţa cu recunoştinţă şi spre Sfântul Luca, eminentul doctor 
filantrop. 


de e 


Întâmplările miraculoase povestite mai sus reprezintă 
doar o parte din minunile pe care le-a făcut Sfântul Luca în 
regiunea noastră. Cei care au beneficiat de ajutorul vinde- 
cător al Sfântului Luca, precum leprosul recunoscător din 
Evanghelie, au venit la noi şi ni le-au mărturisit, spre slava 
lui Dumnezeu şi spre cinstirea Sfântului Său. Ne este ne- 
cunoscut — nu şi lui Dumnezeu — numărul minunilor care, 
cu ajutorul Sfântului, s-au făcut altor oameni, despre care 
poate că nu vom afla niciodată şi nu se vor înscrie în pa- 
ginile unei cărţi asemănătoare cu aceasta. Mulţi din sme- 
renie, alţii din sensibilitate, şi alţii din simplul motiv că nu 
au sesizat intervenţia discretă a Sfântului în viaţa lor vor 
păstra în inima lor ca pe un mărgăritar preţios darul ceresc 
al grijii şi ajutorului Sfântului. 

Noi, aşa cum am menţionat şi la începutul relatării aces- 
tor minuni, am considerat că este bine să urmăm prima 
cale, adică a publicării minunilor, pentru a deveni cu toţii — 
noi, cei ce formăm Biserica sau Trupul lui Hristos,— păr- 
taşi bucuriei fraţilor noştri ajutaţi de el. Aceasta întrucât 
atunci când un membru al Bisericii lui Hristos se bucură şi 
este fericit, cu toţii trebuie să luăm parte la bucuria lui ce- 
rească, deoarece ea nu este nimic altceva decât produsul şi 
rezultatul dragostei nesfârşite a lui Dumnezeu Părintele 
nostru pentru fiecare dintre noi. 

O asemenea strădanie capătă în zilele noastre şi o altă 
dimensiune. Fiind informaţi despre aceste purtări de grijă 
şi intervenţii ale lui Dumnezeu, mulţi creştini din zilele noas- 
tre atraşi de fel de fel de „Sirene” contemporane, aflaţi sin- 
guri şi neajutoraţi în faţa ispitelor şi a provocărilor lumii, 
prind foarte mult curaj. Conştientizează astfel că nu sunt 
singuri în lupta pe care o duc, ci Îl au alături pe Părintele 

lor iubitor şi pe sfinţii Lui, care le sunt alături în fiecare 
clipă a vieţii, chiar şi atunci când pare că totul este pierdut 
sau toate i-au trădat... Atunci este timpul lui Dumnezeu, 
timpul Învierii şi al Vieţii... 

Să-L slăvim deci, fraţii mei, pe Dumnezeu Cel Sfânt şi 
Mântuitorul nostru, pentru că, pe lângă toţi aceşti sfinţi „sus- 
ținători” pe care ni i-a descoperit dintotdeauna şi va continua 
să-i descopere până la sfârşitul istoriei, ne-a mai dăruit un 
sfânt nou, un smerit şi mult încercat episcop al pământului 
rusesc, un om universal al Bisericii lui Hristos, pe Sfântul 
Luca, Arhiepiscopul Simferopolului, doctorul tămăduitor fără 
de arginţi, pe ocrotitorul şi sprijinitorul nostru al tuturor. 

Arhiepiscopul Simferopolului 


Pe bunul păstor al lui Hristos, 
pe Luca al Simferopolului, 
pe dreptarul doctorilor, 
care Mănăstirea Dovra 
sub părinteasca sa ocrotire grabnic a luat, 
cu cântări să-l cinstim. 


Mănăstirea Panagia Dovra. 
Racla de aur în care se găsesc părţi din moaştele Sfântului Luca 


EPILOG 


Încheind redactarea acestei mici cărţi, aş dori să-l 
mulţumesc din adâncul inimii mai întâi Bunului Dumne- 
zeu, nu numai pentru că m-a învrednicit să mă fac părtaş 
acestor lucruri minunate, pe care Harul cel nemărginit şi 
negrăita Lui dragoste le realizează în poporul Său, ci şi 
pentru că, prin intermediul smeritei mele scrieri — deve- 
nită un fel de „canal de comunicare” —, aceste lucruri minu- 
nate pot ajunge şi în inimile multor altor fraţi întru Hristos. 

Simt nevoia să-mi exprim recunoştinţa şi evlavia faţă 
de Sfântul Luca, cel care mi-a dat posibilitatea să răspund 
la marele dar pe care mi l-a făcut, fie doar şi în acest mod 
neînsemnat, scriind o carte simplă despre el (chiar dacă 
prin ea el este mai mult nedreptăţit, întrucât este mult in- 
ferioară măreției lui). 

Mulţumesc, de asemenea, Înaltpreasfinţitului Pante- 
leimon, Mitropolitul Veriei, Nausei şi Kampaniei, din a 
cărui iniţiativă şi cu a cărui binecuvântare s-a început şi s-a 
finalizat această mică lucrare. Ar fi o scădere să nu adre- 
sez mulţumiri atât venerabilului Părinte Stareţ al Sfintei 
Mănăstiri Panaghia Dovra, Preacuviosul Arhimandrit Pante- 
leimon Korfiotakis, cât şi monahului Gheorghios Kutmeridis, 
pentru ajutorul pe care mi l-au oferit. Mulţumesc, de ase- 
menea, tuturor fraţilor clerici şi laici care au avut bunăvo- 
inţa să ne aducă la cunoştinţă minunile Sfântului Luca, pe 
care le-au trăit ei înşişi, rude sau prieteni de-ai lor. 

Ajuns în acest punct, doresc — exprimând şi sentimentele 
Înaltpreasfinţitului nostru Mitropolit, ca şi pe ale părinţilor 

mănăstirii noastre — să mulţumesc Preacuviosului Părin- 
telui Stareţ al Mănăstirii Sagmata, Arhimandrit Nektarios 
Antonopoulos. Îi mulţumim, mai întâi, pentru că datorită 
neobositelor strădanii, zelului misionar şi activităţii sale li- 
terare Sfântul Luca a devenit cunoscut nu numai în mănăs- 
tirea noastră, ci şi în întreaga noastră ţară ortodoxă. În al 
doilea rând (pentru noi, la fel de important ca şi primul), de- 
oarece, datorită lui, mănăstirea noastră a dobândit nepre- 
ţuitul tezaur al moaştelor Sfântului, făcând ca Sfântul pro- 
venit de pe tărâm rusesc, necunoscut nouă până atunci, să 
fie numărat printre ocrotitorii aşezământului nostru mo- 
nahal şi ai locuitorilor întregii regiuni din jur. 

Înainte de a încheia această ultimă parte, aş dori să-mi 
îndrept iarăşi atenţia asupra cinstitei şi iubitei persoane a 
Sfântului Luca şi să-l rog ca, pe de o parte, să-mi ierte mie, 
neexperimentatului autor al acestei cărţi închinate lui, lip- 
surile şi stângăciile şi să binecuvânteze ceea ce, eventual, 
este bun în ea, pentru ca să le folosească duhovniceşte tu- 
turor celor care o vor citi. Pe de altă parte, ca om, îl rog să 
mă adauge şi pe mine, păcătosul, în şirul lung de oameni 
pe care îi are sub ocrotirea şi îi pomeneşte în rugăciunile lui, 
pentru ca să nu mi se întâmple ceea ce şi în Scriptură se zice: 
„Pe alţii i-a mântuit, iar pe Sine nu poate să Se mântuiască” 
(Matei 27, 42). 


Arhim. Dionisios ANTHOPOULOS 
Sfânta Mănăstire Panaghia Dovra 
Iarna anului 2005 

lului, portret recent. 

